**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Ιουλίου 2018, ημέρα Δευτέρα και ώρα 9.55΄, στην Αίθουσα Γερουσίαςτου Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής κ. Αντωνίου Συρίγου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Μεταρρύθμιση του θεσμικού πλαισίου της Τοπικής Αυτοδιοίκησης – Εμβάθυνση της Δημοκρατίας – Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των ΟΤΑ [Πρόγραμμα «ΚΛΕΙΣΘΕΝΗΣ Ι»] - Ρυθμίσεις για τον εκσυγχρονισμό του πλαισίου οργάνωσης και λειτουργίας των ΦΟ.ΔΣ.Α. - Ρυθμίσεις για την αποτελεσματικότερη, ταχύτερη και ενιαία άσκηση των αρμοδιοτήτων σχετικά με την απονομή ιθαγένειας και την πολιτογράφηση – Λοιπές διατάξεις αρμοδιότητας ΥΠΕΣ» (2η συνεδρίαση – ακρόαση εξωκοινοβουλευτικών προσώπων).

 Στη συνεδρίαση παρέστησαν ο Πρόεδρος της Βουλής, κ. Νικόλαος Βούτσης, ο Υπουργός Εσωτερικών, κ. Πάνος Σκουρλέτης, ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, καθώς και αρμόδιοι υπηρεσιακοί παράγοντες.

 Στη συνεδρίαση παρέστησαν και εξέθεσαν τις απόψεις τους, σύμφωνα με το άρθρο 34 του Κ.τ.Β., οι κ.κ. Κωνσταντίνος Αγοραστός, Πρόεδρος του Δ.Σ. της Ένωσης Περιφερειών Ελλάδος (ΕΝΠΕ), Γεώργιος Πατούλης, Πρόεδρος του Δ.Σ. της Κεντρικής Ένωσης Δήμων Ελλάδος (ΚΕΔΕ), Απόστολος Κοιμήσης, Δήμαρχος Αμφιλοχίας και μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ), Νικόλαος Τράκας, Πρόεδρος της Πανελλήνιας Ομοσπονδίας Εργαζομένων Οργανισμού Τοπικής Αυτοδιοίκησης (ΠΟΕ-ΟΤΑ), Ελισσάβετ Πανουτσάκου, Πρόεδρος του Γενικού Συμβουλίου της Ομοσπονδίας Συλλόγων Υπαλλήλων Αιρετών Περιφερειών Ελλάδος (ΟΣΥΑΠΕ), Γιωργής Μαρινάκης, Πρόεδρος της Ένωσης Δημοτικών Επιχειρήσεων Ύδρευσης Αποχέτευσης και Δήμαρχος Ρεθύμνης, Ελευθέριος Κεχαγιόγλου, Πρόεδρος του Ελληνικού Δικτύου Μικρών Νησιών, Προκόπης Σινάνης, Πρόεδρος του Δικτύου Κοινοτήτων Λέσβου, Θεόδωρος Κάρδαρης, Πρόεδρος του Δ.Σ. του Δικτύου των Φορέων Διαχείρισης Στερεών Αποβλήτων (ΦΟΔΣΑ), Χαράλαμπος Τσοκανής, Συντονιστής του Δικτύου των Φορέων Διαχείρισης Στερεών Αποβλήτων (ΦΟΔΣΑ), Νικόλαος Σταυρογιάννης, Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας και Δήμαρχος Λαμιέων, Γεώργιος Βερνίκος, Πρόεδρος της Οικονομικής και Κοινωνικής Επιτροπής (ΟΚΕ), Γεώργιος Στασινός, Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ) και Γαβριήλ Ιωαννίδης, Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΟΣΕΑΔΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Γκιόλας Ιωάννης, Θελερίτη Μαρία, Κοζομπόλη Παναγιώτα, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Λιβανού Ζωή, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Βέττας Δημήτριος, Συρίγος Αντώνιος, Τζαμακλής Χαρίλαος, Τσίρκας Βασίλειος, Βούλτεψη Σοφία, Γεωργαντάς Γεώργιος, Κυριαζίδης Δημήτριος, Καρράς Γεώργιος – Δημήτριος, Χριστοφιλοπούλου Παρασκευή (Εύη), Γερμενής Γεώργιος, Συντυχάκης Εμμανουήλ, Κατσίκης Κωνσταντίνος, Μαυρωτάς Γεώργιος, Παναγούλης Ευστάθιος και Παπακώστα – Σιδηροπούλου Αικατερίνη.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Καλημέρα σας, κυρίες και κύριοι συνάδελφοι.

Όπως είχα πει και την Παρασκευή, και έχει συμβεί και σε άλλες συνεδριάσεις, η πρότασή μου είναι να μιλήσουν οι φορείς και ακολούθως να επιφυλαχθούν οι συνάδελφοι στην κατ’ άρθρο συζήτηση, όπως το έχουμε ξανακάνει, για να έχουν περισσότερο χρόνο.

Η πρόταση, λοιπόν, είναι - εφόσον αυτό είναι σωστό - να έχουν οι φορείς πέντε λεπτά ο καθένας και να αρχίσουμε με αυτή τη διαδικασία και βέβαια, ο Υπουργός αν θέλει να απαντήσει, αν τον ρωτήσουν κάτι οι φορείς.

ΓΕΩΡΓΙΟΣ ΒΛΑΧΟΣ: Κύριε Πρόεδρε, θέλω να αναφέρω κάτι επί της διαδικασίας.

Αυτή την ώρα, στην είσοδο της Βουλής από την Βασιλίσσης Σοφίας υπάρχουν περί τους 10 Δημάρχους, οι οποίοι περιμένουν περίπου μία ώρα και ακόμα είναι στη διαδικασία εισόδου τους.

Θέλω να παρακαλέσω, επειδή αυτό δεν μας τιμά σαν Κοινοβούλιο, να μεσολαβήσει το Προεδρείο της Επιτροπής και να διευθετηθεί το όποιο πρόβλημα υπάρχει. Δεν μπορεί οι Δήμαρχοι να στέκονται εκεί στο πεζοδρόμιο πάνω από μία ώρα.

Δώστε μια λίστα, κύριε Πρόεδρε, εσείς ξέρετε ποιους περιμένουμε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Μα την έχουμε δώσει τη λίστα. Δεν γνωρίζω αν οι Δήμαρχοι τους οποίους αναφέρετε είναι κάποιοι από τους φορείς.

ΓΕΩΡΓΙΟΣ ΒΛΑΧΟΣ: Κύριε Πρόεδρε, καταλαβαίνω τι λέτε, κάποιος όμως πρέπει να επικοινωνήσει για να διευθετηθεί το θέμα. Η εικόνα αυτή δεν είναι καλή.

ΑΝΤΩΝΙΟΣ ΣΥΡΙΓΟΣ(Πρόεδρος της Επιτροπής): Έχει σταλεί, πάντως, η λίστα από την αρχή. Για αυτούς που είναι προσκεκλημένοι, έχουν δοθεί όλα τα ονόματα, υπάρχει η λίστα.

ΓΕΩΡΓΙΟΣ ΒΛΑΧΟΣ: Κύριε Πρόεδρε, εγώ σας είπα τι επικρατεί αυτή την ώρα. Αυτό που σας μετέφερα εγώ είναι πραγματικότητα, αυτό που μου λέτε εσείς μπορεί να είναι σωστό, αλλά υπάρχει πρόβλημα. Όποιος ισχυρίζεται ότι δεν είναι έτσι, μπορεί να κατέβει τώρα να το δει. Είναι Δήμαρχοι των περιοχών σας, δεν είναι μόνο δικοί μας.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Για να το λύσουμε. Αυτοί που έχουν κληθεί, τα ονόματά τους έχουν δοθεί. Προφανώς, δεν είναι ανάμεσα στους προσκεκλημένους και συνεπώς, δεν είναι θέμα της Επιτροπής. Δεν υπάρχει κάποιος, ο οποίος να έχει κληθεί και να μην έχει μπει. Εάν θέλετε, να ξαναστείλω τη λίστα.

ΓΕΩΡΓΙΟΣ ΒΛΑΧΟΣ: Είναι και άλλη ομάδα κάτω που περιμένει.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Εγώ, θα ξαναστείλω τη λίστα, αλλά, απ' ό,τι πληροφορούμαι, δεν είναι από αυτούς που έχουν κληθεί. Εκείνοι, οι οποίοι έχουν έρθει και δεν είναι προσκεκλημένοι, θα γίνει μια συνεννόηση, ώστε να πάνε στα θεωρεία για να παρακολουθήσουν τη συνεδρίαση.

Να αρχίσουμε με τον κ. Αγοραστό, για 5 λεπτά.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος του Δ.Σ. της Ένωσης Περιφερειών Ελλάδος): Εάν είναι κάποιος άλλος έτοιμος, να προηγηθεί, γιατί ταλαιπωρηθήκαμε πάρα πολύ στην είσοδο. Καλά κάνετε και παίρνετε τα μέτρα, αλλά να ξέρετε και για ποιους τα παίρνετε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Εντάξει, εφόσον θέλετε να προηγηθεί άλλος, τον λόγο έχει ο κ. Γεώργιος Πατούλης, Πρόεδρος του Δ.Σ. της Κεντρικής Ένωσης Δήμων Ελλάδος.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος): Κύριε Πρόεδρε, αν μου επιτρέπετε, μετά από τόσο χρόνια στο επίπεδο της διαβούλευσης, πρώτη φορά έκανα 40 λεπτά για να μπορέσω να περάσω την είσοδο. Λυπάμαι που ήρθα καθυστερημένος, αλλά δεν οφείλεται στη δική μου διάθεση.

Εν τοιαύτη περιπτώσει, δεν ξέρω ποιανού ήταν η εντολή να μας ζητήσουν σήμερα ταυτότητες και να γίνεται μια ολόκληρη διαδικασία. Πιστεύω και ελπίζω ότι δεν είναι από εσάς. Σε κάθε περίπτωση, επιτρέψτε μου ένα δεκάλεπτο για να μπορέσω να εγκλιματιστώ στην αίθουσα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Να προχωρήσουμε τότε. Τον λόγο έχει ο κ. Νικόλαος Τράκας.

ΝΙΚΟΛΑΟΣ ΤΡΑΚΑΣ (Πρόεδρος της Πανελλήνιας Ομοσπονδίας Εργαζομένων Οργανισμού Τοπικής Αυτοδιοίκησης): Κύριε Πρόεδρε της Επιτροπής, κυρίες και κύριοι Βουλευτές, μας καλέσατε για να καταθέσουμε τις προτάσεις για ένα σχέδιο νόμου που συζητείται σήμερα στη συγκεκριμένη Επιτροπή. Προτάσεις, τις οποίες θα είχαμε καταθέσει στο Υπουργείο Εσωτερικών, εάν εκείνο μας είχε προσκαλέσει στο διάλογο για αυτό το νομοσχέδιο. Έτσι, σήμερα, είμαστε εδώ για να δηλώσουμε, ότι πρόκειται για έναν προσχηματικό διάλογο που δεν βοηθάει στη λύση των προβλημάτων των εργαζομένων στους ΟΤΑ.

Σας δηλώνουμε, λοιπόν, ότι διαφωνούμε με το νομοσχέδιο αυτό, που απασχολείται, κυρίως, με τον τρόπο ανάδειξης των αιρετών της Τοπικής Αυτοδιοίκησης και επί την ευκαιρία σας δηλώνουμε ξεκάθαρα, ότι σαν ΠΟΕ-ΟΤΑ είμαστε υπέρ της απλής αναλογικής, με την προϋπόθεση να διασφαλίζει την ομαλή λειτουργία των Δήμων.

Διαφωνούμε, διότι υπάρχουν ζητήματα που αφορούν στη λειτουργία των Δήμων και των νομικών προσώπων, τα οποία όχι μόνο δε λύνει το συγκεκριμένο νομοσχέδιο, καθώς παραμένουν άλυτα τα προβλήματα, που ήδη έχουν δημιουργηθεί με τον Καποδίστρια και τον Καλλικράτη και αντιθέτως δε, δημιουργεί καινούργια θέματα που οδηγούν σε πλήρη αποδιοργάνωση των υπηρεσιών των Δήμων.

Συγκεκριμένα, δίνεται η δυνατότητα με απόφαση του Δημοτικού Συμβουλίου σε Α.Ε. ΜΟΔ, ν’ αναλαμβάνει ως αναθέτουσα αρχή τη μελέτη και εκτέλεση έργων, ενώ θα μπορούσε να γίνει απ’ το Διαδημοτικό Σύνδεσμο Τεχνικής Υπηρεσίας, που εσείς συστήνετε (άρθρο 180). Διαδημοτικός Σύνδεσμος Τεχνικής Υπηρεσίας ο οποίος θα είναι σύνδεσμος ειδικού σκοπού με την αρμοδιότητα, μελέτη και εκτέλεση τεχνικού έργου. Θα υποψιαζόμαστε ιδιωτικοποίηση τεχνικών υπηρεσιών στους Δήμους;

Δεύτερον, στο διαδημοτικό σύνδεσμο που εσείς θα δημιουργήσετε, διαπιστώνουμε ότι οι υπάλληλοι υποχρεωτικά μετατάσσονται από σύνδεσμο, χωρίς αίτησή τους, ενώ οι υπόλοιποι υπάλληλοι των Δήμων που μετέχουν στο σύνδεσμο, έχουν δικαίωμα επιβολής αίτησης για μετάταξη ή απόσπαση.

Τρίτον, υποχρεώνεται τους Δήμους, που δεν έχουν την υπηρεσία δόμησης, να συστήνουν την υπηρεσία αυτή (άρθρο 181), ενώ δεν υπάρχει το αναγκαίο προσωπικό. Ο Προϊστάμενος των Οικονομικών Υπηρεσιών των Δήμων υπογράφει ή συνυπογράφει πράξεις εκκαθάρισης και χρηματικά εντάλματα πληρωμής, εκδίδει χρηματικά εντάλματα, ενώ την αρμοδιότητα αυτή είχε ο Δήμαρχος. Ιδιαίτερα στους μικρούς Δήμους, ο δήμαρχος αναθέτει την αρμοδιότητα λόγω έλλειψης προσωπικού σε υπάλληλο, που ορίζει για το σκοπό αυτό με απόφαση του άρθρου 204.

Διαφωνούμε, λοιπόν, στη ρύθμιση αυτή, γιατί γνωρίζουμε ότι οι πιέσεις που θα υφίστανται οι υπάλληλοι αυτοί, θα είναι μεγάλες, θ’ αναγκάζονται να υπογράφουν εντάλματα για τα οποία θα έχουν τις αντιρρήσεις τους, χωρίς να προστατεύονται από τυχόν διώξεις τους, ενώ οι Δήμαρχοι από το άρθρο αυτό, απαλλάσσονται από τις ευθύνες τους.

Πέμπτον, στο αυτοτελές γραφείο του Δημοτικού Συμβουλίου (άρθρο 160), θα υπηρετούν δημοτικοί υπάλληλοι, για τους οποίους αυτός που θα ασκεί πειθαρχική αρμοδιότητα και δεν θα υπάρχει να τους επιβάλει ποινές, διερωτώμεθα, οι υπάλληλοι θα έχουν ένα ακόμα πειθαρχικό προϊστάμενο, καθώς, ήδη, ξέρουμε ότι αυτή την αρμοδιότητα την έχουν οι προϊστάμενοι.

Έκτον, αναφέρεται ότι συστήνονται ΦΟΔΣΑ είτε ως νομικά πρόσωπα δημοσίου δικαίου είτε ως Α.Ε.. Οι ΦΟΔΣΑ αυτοί συντάσσουν έκθεση και εκεί προβλέπονται οι θέσεις του αναγκαίου προσωπικού. Τι ακριβώς, εννοείτε εδώ; Δηλαδή, δεν θα περιλαμβάνει όλο το προσωπικό που ήδη υπηρετεί;

Έβδομον, στη συγκρότηση διοικήσεων των νομικών προσώπων των Δήμων - άρθρο 91 - τα μέλη των Διοικητικών Συμβουλίων ορίζεται με αναλογία πλειοψηφίας-μειοψηφίας από το Δ.Σ.. Τώρα καταργείτε τη διάταξη αυτή και το σύνολο των μελών των Διοικητικών Συμβουλίων ορίζεται με ψηφοφορία από το Δημοτικό Συμβούλιο. Δημιουργείται το ερώτημα «θα συμμετέχουν οι εκπρόσωποι των εργαζομένων σ’ αυτό το Δ.Σ.;», διότι καμία αναφορά δεν γίνεται για την εκπροσώπηση των εργαζομένων, όπως ισχύει σήμερα.

Όγδοον, ένα ακόμη θέμα για το οποίο έχουμε τις αντιρρήσεις μας και το οποίο είναι πάγιο αίτημά μας, είναι η συμμετοχή εκπροσώπων των Δ.Σ. των Σωματείων στις συνεδριάσεις του Δημοτικού Συμβουλίου, της Οικονομικής Επιτροπής, της Επιτροπής Ποιότητας Ζωής, όταν επιβάλλονται θέματα που αφορούν το προσωπικό των Ο.Τ.Α..

Ένατον, Υπάρχουν πολλά θέματα, όπως ο ν.3463/2006, που θεωρούμε ότι πρέπει να ισχύσει ως έχει. Όμως, υπάρχουν ζητήματα στην Τοπική Αυτοδιοίκηση, όπως τι θα γίνει με τις κοινωνικές δομές, «Βοήθεια στο Σπίτι», ΚΗΦΗ, που ουσιαστικά, ως Κυβέρνηση έχετε δεσμευτεί ότι αυτοί οι εργαζόμενοι που έχουν δεκαπέντε χρόνια, θα γίνουν αορίστου χρόνου.

Υπάρχουν τεράστια ζητήματα που απασχολούν την Τοπική Αυτοδιοίκηση. Ήδη, η Τοπική Αυτοδιοίκηση θρηνεί 40 νεκρούς και η ερώτηση είναι γιατί σε αυτό το πολύ σοβαρό νόμο που έρχεται σήμερα, δεν γίνεται μία αναφορά για το πώς θα προστατευτούν οι εργαζόμενοι από τα προβλήματα που υπάρχουν. Για παράδειγμα, πριν από ενάμιση μήνα, θρηνήσαμε τους τελευταίους της νεκρούς στην Τήνο και ακόμη περιμένουμε τον εισαγγελέα να βγάλει πόρισμα. Θα υπάρξουν ποινικές διώξεις σε αυτούς που δεν προστατεύουν τους εργαζομένους με τα είδη ατομικής προστασίας;

Κλείνοντας, αφού αναφέρθηκα ενδεικτικά σε ορισμένα από τα πολλά θέματα που απασχολούν τους εργαζόμενους στους Ο.Τ.Α., που αναφέρονται στο συγκεκριμένο νομοσχέδιο, διαπιστώνω με λύπη μου, ότι για μία ακόμη φορά γίνεται προσπάθεια εκσυγχρονισμού του θεσμού της Τοπικής Αυτοδιοίκησης, χωρίς τους βασικούς παράγοντες αυτής, που δεν είναι άλλοι από τους εργαζόμενους και την κοινωνία στους Δήμους, που καθημερινά με κίνδυνο τη ζωή τους δίνουν τη μάχη για το δημόσιο και κοινωνικό χαρακτήρα των Δήμων. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Γεωργαντάς για ένα θέμα επί της διαδικασίας.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Κύριε Πρόεδρε, για να μην δημιουργείται ζήτημα και να μπορέσουμε απρόσκοπτα να προχωρήσουμε στις εργασίες της Επιτροπής, νομίζω ότι δεν αισθάνεται κανείς μας ότι κινδυνεύει, αν υπάρχουν 10 - 15 Δήμαρχοι να παρακολουθήσουν ως παρατηρητές τη διαδικασία. Όπως μου λένε, είναι και λιγότεροι από δέκα. Ας ικανοποιηθεί και αυτό το αίτημα. Νομίζω ότι είναι ένα εύλογο αίτημα να έχουν τη δυνατότητα να παρακολουθήσουν από κοντά τη συνεδρίαση. Δεν νομίζω ότι υπάρχει κάποιο θέμα για κανέναν. Είναι Δήμαρχοι, εκλεγμένοι αυτοδιοικητικοί. Δεν νομίζω ότι αισθάνεται κανείς ότι κινδυνεύει από δέκα Δημάρχους.

ΜΑΡΙΑ ΘΕΛΕΡΙΤΗ (Εισηγήτρια του ΣΥΡΙΖΑ): Κύριε Πρόεδρε, συγγνώμη. Δεν μπορεί να συνεχιστεί αυτό. Δεν μπορεί να συνεχιστεί.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Πρότεινα να έρθουν και να είναι στα Θεωρεία. Δεν είναι θέμα κινδύνου ή οτιδήποτε άλλο. Θα το φροντίσω.

ΠΑΡΑΣΚΕΥΗ ΕΥΗ ΧΡΙΣΤΟΦΙΛΟΠΟΛΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Αν, λοιπόν, μπορούν να παρακολουθήσουν τη διαδικασία από τα Θεωρεία, γιατί τους έχουν έξω και ταλαιπωρούνται; Αυτό είναι το θέμα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Θα το ρυθμίσουμε. Σας είπα κάτι από την αρχή. Η λίστα που καταρτίστηκε με τους προσκεκλημένους δόθηκε εγκαίρως από την Παρασκευή. Από κει και πέρα, θα διευθετήσουμε αυτό το ζήτημα που ετέθη, με τον τρόπο που σας εξέθεσα.

Τον λόγο έχει κύρια Πανουτσάκου.

ΕΛΙΣΑΒΕΤ ΠΑΝΟΥΤΣΑΚΟΥ (Πρόεδρος του Γενικού Συμβουλίου της Ομοσπονδίας Συλλόγων Υπαλλήλων Αιρετών Περιφερειών Ελλάδος (ΟΣΥΑΠΕ)): Κυρίες και κύριοι Βουλευτές, ευχαριστούμε για την πρόσκληση.

Για εμάς τους εργαζόμενους στις Περιφέρειες, η μεταρρύθμιση του θεσμικού πλαισίου της Τοπικής Αυτοδιοίκησης κρίνεται και από την πλευρά του υπαλλήλου στους Ο.Τ.Α. Β΄ και από την πλευρά του πολίτη που ανήκει στη λαϊκή οικογένεια.

Με αυτή την οπτική, με κριτική προσέγγιση και χωρίς συντεχνιασμούς, σταθήκαμε άλλωστε, ως εκπρόσωποι της Ομοσπονδίας μας στην Επιτροπή για την Αναθεώρηση του Θεσμικού Πλαισίου της Τοπικής Αυτοδιοίκησης, όπου επιβεβαιώθηκε η αρχική μας άποψη, ότι το περιεχόμενο της συζητούμενης μεταρρύθμισης ήταν προκαθορισμένο και το «παιχνίδι ήταν στημένο».

Η κατάθεση της δικής μας διαφορετικής προσέγγισης μέσα στην Επιτροπή δεν διαφοροποίησε καθόλου την πρόταση του ΥΠ.ΕΣ.. Ήταν εξάλλου αναμενόμενο, αφού και δεδομένη είναι η πολιτική που ακολουθεί η Κυβέρνηση και η διαφοροποίηση των στελεχών των Δημοτικών και Περιφερειακών Αρχών δεν άγγιξαν σε καμία συνεδρίαση, σε καμία θεματική ενότητα, τη «ραχοκοκαλιά» του ρόλου των Ο.Τ.Α..

Ίσα-ίσα, που οι προσεγγίσεις τους έγιναν από τη σκοπιά του πώς να έχουν λυμένα τα χέρια για να λειτουργούν, στην πραγματικότητα, ως άρχοντες και πώς αυτοί θα παίξουν τον πρώτο ρόλο στην προώθηση της καπιταλιστικής ανάπτυξης.

Το Γενικό μας Συμβούλιο, με απόφασή του, απέρριψε την προτεινόμενη αναθεώρηση του θεσμικού πλαισίου, όπου επιχειρείται οι περιφέρειες κυρίως, να διαδραματίσουν το όχημα της παραγωγικής ανασυγκρότησης, την οποία ευαγγελίζεται η κυβέρνηση, με «εργαλεία» που τους δίνονται για να ανοίξουν το δρόμο και να συνδράμουν σε τοπικό και περιφερειακό επίπεδο σε νέα πεδία κερδοφορίας και ανταγωνιστικότητας των επιχειρηματικών ομίλων. Εργαλεία που θα αποτυπώνονται στα τεχνικά επιχειρησιακά προγράμματα, στους ρεαλιστικούς και ισοσκελισμένους ισολογισμούς, όπως λέγεται, που θα κινούνται σύμφωνα με τους δημοσιονομικούς κυβερνητικούς περιορισμούς, με το παρατηρητήριο από πάνω, που θα περιλαμβάνουν το ξεπούλημα της δημόσιας περιουσίας, την απλοποιημένη διαδικασία παραχώρησης στους επιχειρηματικούς ομίλους, τις fast truck ΣΔΙΤ και ιδιωτικοποιήσεις που θα διοχετεύουν πιο εύκολα κεφάλαια στους επιχειρηματίες και ταυτόχρονα θα βάζουν ακόμα πιο βαθιά το χέρι στις τσέπες των εργαζομένων.

Οι εργαζόμενοι έχουμε εμπειρία για το τι σημαίνει επιτελικό κράτος, φορολογική αποκέντρωση, ΣΔΙΤ κ.λπ.. Γνωρίζουμε ότι η άσκηση των δημόσιων πολιτικών από οποιοδήποτε επίπεδο φορέα του κράτους και αν γίνεται, δεν σημαίνει ότι είναι προς όφελος των πολλών. Δεν σημαίνει ότι οι παρεχόμενες υπηρεσίες προς τον λαό είναι δωρεάν και πλήρεις, ώστε να καλύπτονται οι σύγχρονες ανάγκες των πολιτών. Πολύ περισσότερο δε, δεν σημαίνει ότι η άσκηση αυτών των δημόσιων πολιτικών θα γίνεται από εργαζόμενους με συγκροτημένα δικαιώματα. Χαρακτηριστικό του πώς αντιμετωπίζει η Κυβέρνηση την τραγική υποστελέχωση των ΟΤΑ αποτελούν τα άρθρα που αναφέρονται στις τεχνικές υπηρεσίες και τις υπηρεσίες δόμησης των Δήμων, που προσπαθούν να μπαλώσουν τα τεράστια κενά με εκχώρηση αρμοδιοτήτων.

Όμως τα προβλήματα παραμένουν και οξύνονται σε όλες τις υπηρεσίες. Παραδείγματα: Διεύθυνση Υγείας και Κοινωνικής Μέριμνας ΠΕ Λακωνίας συνολικός αριθμός υπαλλήλων 4 για όλες τις δουλειές. Διεύθυνση Υγείας και Κοινωνικής Μέριμνας ΠΕ Ευρυτανίας, το συνολικό ανθρώπινο δυναμικό αριθμεί 3 υπαλλήλους για όλα τα τμήματα, για όλες τις αρμοδιότητες, για όλες τις θέσεις και τις θέσεις ευθύνης και μάλιστα το Γενικό Λογιστήριο τους κόβει το ανθυγιεινό επίδομα, γιατί, λέει, δεν μπορεί να κατέχουν και θέσεις ευθύνης ή γιατί, όπως λέει, οι συνάδελφοι κάνουν άλλες δουλειές. Για αυτό, χρειάζεται η άμεση παρέμβαση του Υπουργείου Εσωτερικών.

Πείτε μας, αφού δεν μπορούν να συνυπάρχουν και οι δύο ιδιότητες σε αυτούς, από πού να παραιτηθούν, από τη θέση ευθύνης ή από τις αρμοδιότητες που ασκούν και να κλείσουν επί της ουσίας οι υπηρεσίες αυτές; Απάντηση, βέβαια, πρέπει να δώσουν στο ζήτημα αυτό και οι περιφερειακές αρχές που τηρούν σιγή ιχθύος.

Άλλο παράδειγμα. Στην Υπηρεσία Οικονομικής Διαχείρισης Πελοποννήσου είναι τρεις υπάλληλοι, όταν πριν από την 1/1/2017, δηλαδή, πριν έρθουν οι αρμοδιότητες από τις ΥΔΕ, οι αρμοδιότητες εκτελούνταν από 19 υπαλλήλους. Έχουμε περιφερειακές ενότητες χωρίς κανέναν κοινωνικό λειτουργό ή με έναν μόνο κτηνίατρο κ.λπ.. Εκτός όμως από τα ζητήματα αυτά της υποστελέχωσης, που δεν πρόκειται να βελτιωθούν όσο αντιμετωπίζετε εσείς και άλλοι διεκδικητές της διακυβέρνησης το δημόσιο ως υπηρέτη των επενδυτών, ως εργαλείο στήριξης της κερδοφορίας τους, υφίστανται και άλλα που πρέπει να πάρετε θέση.

Συγκεκριμένα, θέλουμε να αναφερθούμε στο εξής. Το 2018 λήγει το Κτηματολόγιο για τους δήμους που είχαν ενταχθεί στο Κτηματολόγιο στην πρώτη εφαρμογή του. Κατά το νόμο, το δημόσιο δεν δήλωνε τα ακίνητά του. Παρά το νόμο, όμως, πολλές υπηρεσίες δήλωσαν τα ακίνητα που διαχειρίζονταν, όπως π.χ. το έκανε τότε το Τμήμα Εποικισμού και στη σημερινή Διεύθυνση Πολιτικής Γης της Περιφέρειας Αττικής. Τόσο τα ακίνητα που δηλώθηκαν, όσο και αυτά που δεν δηλώθηκαν, δεν εγγράφτηκαν στο Κτηματολόγιο ως ακίνητα του δημοσίου. Όσα δηλώθηκαν από ιδιώτες, δηλαδή από καταπατητές, έχουν εγγραφεί ως ακίνητα των ιδιωτών και τα υπόλοιπα εμφανίζονται ως αγνώστου ιδιοκτησίας. Για τα ακίνητα που έχουν εγγραφεί ως ακίνητα ιδιωτών, σύμφωνα με το νόμο, πρέπει να ασκηθούν αγωγές από το δημόσιο ως το τέλος του 2018 ή με μικρές παρατάσεις που δόθηκαν. Οι αγωγές αυτές είναι εκατοντάδες. Για την άσκηση των αγωγών χρειάζεται να αποστείλουν στο Νομικό Συμβούλιο του Κράτους ιστορικό, τοπογραφικά, διαγράμματα, συντεταγμένες. Αυτό σημαίνει ότι χρειάζεται άμεση στελέχωση με εξειδικευμένο προσωπικό, τοπογράφους και άλλους, ότι πρέπει να δοθεί πρόσβαση στα αρχεία του Κτηματολογίου, προμήθεια αδειών χρήσης συγκεκριμένων λογισμικών. Αυτά τα λέμε για να γίνει κατανοητό τι εννοούμε όταν λέμε τι νομοθετείτε για να ξεπουλιέται, να παραχωρείται και να χαρίζεται η δημόσια υπηρεσία σε κάθε είδους επενδυτές και τρωκτικά.

Και μπορεί στα άρθρα 211 και 212 να αναφέρεστε σε ανακαθορισμό αρμοδιοτήτων που θα γίνει, όμως νομοθετείτε συνεχώς εκχωρήσεις και ένα πήγαινε-έλα αρμοδιοτήτων, όπως έγινε με τον πρόσφατο νόμο για τις ελεγκτικές διαδικασίες των ανωνύμων εταιρειών που εκχωρήθηκαν στα Επιμελητήρια και το ΓΕΜΗ ή με τους Οργανισμούς Εγγείων Βελτιώσεων και τις αδειοδοτήσεις των γηπέδων ή τις αρμοδιότητες των ΥΔΕ που ήρθαν όλες χωρίς πόρους και προσωπικό. Φαίνεται καθαρά, πως όποιος ανακαθορισμός αρμοδιοτήτων γίνεται και θα γίνεται για να υπηρετήσει την ενιαία αντίληψη στις λειτουργίες όλων των θεσμών του αστικού κράτους, ώστε, ανεξάρτητα από τις διαχειριστικές επιλογές και τις ιδεολογικές αφετηρίες των διαφόρων φορέων, να υπηρετείται αποτελεσματικά η καπιταλιστική κερδοφορία.

Θέλουμε να σταθούμε επίσης σε μερικά συγκεκριμένα άρθρα. Στο άρθρο 118 που αφορά την ειδική διοικητική προσφυγή. Δεν θα αναφερθώ στο ότι ποτέ δεν δικαιώνεται υπάλληλος, αφού αποτελεί ζητούμενο ακόμα και το αυτονόητο, όπως π.χ. έχουμε να απορρίπτονται στην Περιφέρεια Ανατολικής Μακεδονίας Θράκης όλες οι προσφυγές συναδέλφων που τοποθετηθήκαν σε ανύπαρκτα από τον Οργανισμό τους τμήματα και για αυτό προσφύγανε, αλλά γνωρίζετε όλοι, νομίζω, ότι η κλασσική μέθοδος είναι η μέθοδος της απόρριψης των προσφυγών δια της «απράκτου προθεσμίας».

Καλή, λοιπόν, η ρύθμιση για το έννομο συμφέρον των συνδικαλιστικών οργανώσεων, όμως, μέσα σε ένα αντεργατικό νομικό πλαίσιο, έρχεται και η άπρακτος προθεσμία του διμήνου και μας αποτελειώνει. Είχαμε καταθέσει σχετική πρόταση και ζητάμε να γίνει αποδεκτή, όπως την έχουμε διατυπώσει συγκεκριμένα.

Στο άρθρο 124 που αφορά την αστική ευθύνη των αιρετών, πρέπει επιτέλους να αντιμετωπίσετε και να δώσετε λύση στο ζήτημα της αστικής ευθύνης και των υπαλλήλων, ιδιαίτερα των τεχνικών υπαλλήλων μηχανικών κ.λπ. και των υπαλλήλων των οικονομικών υπηρεσιών. Δεν μπορεί οι συνάδελφοί μας αυτοί να είναι έρμαια και να πληρώνουν τη νύφη, αν και είναι οι τελευταίοι τροχοί του αμαξιού. Πρέπει να συμπεριληφθεί ανάλογη ρύθμιση για αυτούς τους υπαλλήλους, για τη θετική ζημιά, για παραλείψεις που οφείλονται σε δόλο ή βαριά αμέλεια μόνο και άλλα σχετικά που προτείνουμε.

Στο άρθρο 194, που αφορά στην ηλεκτρονική βάση καταγραφής της ακίνητης περιουσίας των ΟΤΑ, είναι καλή η ηλεκτρονική καταγραφή, όμως έρχεται για να διευκολύνει και όχι να εμποδίσει το ξεπούλημα χώρων και περιουσίας και χαρακτηριστικό παράδειγμα αποτελεί η παραχώρηση στους επενδυτές 40 και πλέον στρεμμάτων του Ελληνικού, που ανήκουν στην περιφέρεια Αττικής και η οριστικοποίηση του κλεισίματος του εκεί ΚΤΕΟ, παρά τις περί αντιθέτου κυβερνητικές και περιφερειακές διακηρύξεις.

Στο άρθρο 219, στα σημεία που αφορά τις τοποθετήσεις και τις μετακινήσεις των υπαλλήλων των περιφερειών, με όσα ορίζονται εδώ στο νομοσχέδιο που έχει κάνει ένα βήμα, αλλά όχι ολοκληρωμένο, θεωρούμε ότι είμαστε πίσω από τα οριζόμενα στον υπαλληλικό κώδικα. Έχουμε καταθέσει συγκεκριμένες προτάσεις και τις επαναφέρουμε στο τραπέζι και για την μετακίνηση και για τις τοποθετήσεις.

Στο άρθρο 215, που αφορά τους οργανισμούς εσωτερικής υπηρεσίας, θεωρούμε αναγκαίο ότι πρέπει οι οργανικές θέσεις να είναι με κατηγορίες κλάδου και ειδικότητες ανά διεύθυνση.

Τέλος, θεωρώ ότι πρέπει να διορθωθούν τα λάθη που έχετε στα άρθρα 167 και 168, που αφορούν στην πειθαρχική εξουσία στους υπαλλήλους που υπηρετούν στο αυτοτελές γραφείο του δημοτικού και του περιφερειακού διαμεσολαβητή.

Για εμάς, η διαμόρφωση της αντίληψης, ότι η ακολουθούμενη πολιτική, εν προκειμένω από τους ΟΤΑ, συνδιαμορφώνεται από το λαό και τους εργαζόμενους, δεν είναι καινούργια μέθοδος εγκλωβισμού της συνείδησης. Οι επιτροπές διαβούλευσης, τα δημοψηφίσματα, η συμμετοχικοί προϋπολογισμοί, η συμμετοχή εκπροσώπου των εργαζομένων στη λήψη των αποφάσεων των ΟΤΑ και άλλα, προσπαθούν, κατά την άποψή μας, να εγκλωβίσουν και να ενσωματώσουν ριζοσπαστικές διαθέσεις, να πιέσουν για ευρύτερες συναινέσεις, να ενισχύσουν τον κοινωνικό εταιρισμό, ιδιαίτερα τώρα που έχει μπει και στους ΟΤΑ η σφραγίδα των μνημονίων, των δανειακών συμβάσεων, των δημοσιονομικών στόχων του μεσοπρόθεσμου προγράμματος κ.λπ., η ανάγκη για απαρέγκλιτη διασύνδεση της λειτουργίας της τοπικής διοίκησης με τις ανάγκες της επιχειρηματικότητας των ομίλων που δραστηριοποιούνται σε συγκεκριμένους κλάδους π.χ. απορρίμματα, ανανεώσιμες πηγές ενέργειας, τουρισμός, αγροτική παραγωγή και άλλα.

Τέλος, θέλουμε να πούμε για την καθιέρωση της απλής αναλογικής στις εκλογές των ΟΤΑ, ότι την καλωσορίζουμε, όπως άλλωστε την έχουμε καθιερώσει εδώ και πολλά χρόνια στο συνδικαλιστικό κίνημα, στις δικές μας διαδικασίες, μόνο που θέλουμε να επισημάνουμε ότι η απλή αναλογική δεν αποτέλεσε εμπόδιο στην κυριαρχία της γραμμής του εργοδοτικού, κυβερνητικού συνδικαλισμού, με αρνητικά αποτελέσματα στο εργατικό συνδικαλιστικό κίνημα, στους αγώνες και στις διεκδικήσεις μας.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Θα ήθελα να ξεκαθαρίσω, ότι όσοι έχουν εισέλθει στην αίθουσα είναι εκείνοι οι φορείς που έχουν προσκληθεί, σύμφωνα με τον Κ.τ.Β.. Όπως με ενημέρωσαν, έχουν έρθει οι Δήμαρχοι, οι οποίοι θα παρακολουθήσουν μέσω των θεωρείων. Σε καμία περίπτωση, δεν ενέχει κάποια απαξία προς το πρόσωπο οιοδήποτε αιρετού, το γεγονός ότι δεν εισήλθαν στην αίθουσα. Θα ήθελα να γίνει κατανοητό και να λάβετε υπόψη ότι έχω υπηρετήσει και εγώ προσωπικά από διάφορες θέσεις στην αυτοδιοίκηση, τουλάχιστο 8 χρόνια. Αυτά που αρμοδίως επιλαμβάνεται η Επιτροπή, είναι αυτά που είναι εντός της αίθουσας που συνεδριάζει.

Τον λόγο έχει ο κ. Μαρινάκης.

ΓΙΩΡΓΗΣ ΜΑΡΙΝΑΚΗΣ (Πρόεδρος της Ένωσης Δημοτικών Επιχειρήσεων Ύδρευσης Αποχέτευσης - Δήμαρχος Ρεθύμνου): Εμείς σαν Ένωσης Δημοτικών Επιχειρήσεων Ύδρευσης Αποχέτευσης, τα βασικά μας θέματα τα έχουμε επιλύσει με τον ν.4483/2017, που με ευρύτατη πλειοψηφία ψηφίστηκε από την ελληνική Βουλή πρόσφατα. Βέβαια, υπήρχε μια αποδυνάμωση σε ένα συγκεκριμένο θέμα, των γενικών διευθυντών με τον ν.4512/2018, που ελπίζω να διορθωθεί, αν όχι με αυτό το νομοσχέδιο, τουλάχιστον με επόμενο, όπως έχουμε συζητήσει με τον κ. Υπουργό.

Ένα άλλο θέμα που είχε θέσει ο ν.4512 και βλέπω εμμέσως να διορθώνεται, είναι η συγκρότηση των διοικήσεων αυτών των νομικών προσώπων, καθόσον, προφανώς, επειδή τώρα εισάγεται το νέο σύστημα της απλής αναλογικής, δίνει την δυνατότητα στο Δήμαρχο να διορίζει ένα επιπλέον μέλος, πλέον των 5 έως και 9 αιρετών. Έτσι, μια δυσλειτουργία που προέβλεπε ο ν.4512, μπορεί να διορθωθεί με έναν τρόπο εύσχημο.

Θεωρούμε θετική τη διάταξη που υπάρχει για το ασυμβίβαστο στην υποψηφιότητα του Δημάρχου ή Δημοτικού Συμβούλου ή Πρόεδρου Κοινότητας, όταν υπάρχουν οφειλές πάνω από 500 €.

Επίσης, θεωρούμε ότι με το 116 του σχεδίου, υπαγόμαστε και εμείς πλέον στην αυτοτελή υπηρεσία εποπτείας των Ο.Τ.Α., όπου προστίθεται ο έλεγχος των προγραμματικών συμβάσεων, αλλά μπαίνει -και αυτό είναι μια θετική εξέλιξη- όριο στον έλεγχο των αποφάσεων του Δ.Σ. των ΔΕΥΑ, όταν αφορά στην ανάθεση έργων, μελετών, προμηθειών και υπηρεσιών πάνω από 120.000 €, δηλαδή, όταν είναι κάτω από 120.000 € αυτός ο έλεγχος δεν γίνεται. Έτσι, διαπιστώνω ότι μας δίνεται η δυνατότητα ευελιξίας. Παρατηρούμε, βέβαια, και θα σας ξενίσει ίσως η παρατήρησή μας, ότι τώρα δεν υπάγεται στον έλεγχο νομιμότητας ο προϋπολογισμός και το τεχνικό μας πρόγραμμα, κάτι που προέβλεπε ο ν.3852. Εμείς, κύριε Υπουργέ, δεν θεωρούμε κακό το να μην υπαγόμαστε σε αυτόν τον έλεγχο, γιατί πρέπει να φυλαγόμεθα και είμαστε υπέρ των ασφαλιστικών δικλείδων, για την σωστή λειτουργία των επιχειρήσεων.

Ένα άλλο θέμα, είναι τα κριτήρια κατανομής των κεντρικών αυτοτελών πόρων. Διαπιστώνουμε ότι εκεί μπαίνει σαν κριτήριο και μάλιστα από τα πρώτα, το μήκος των δικτύων ύδρευσης και αποχέτευσης. Θεωρώ ότι αυτό δεν πρέπει να είναι κριτήριο, γιατί η μεν επαρχία έχει τις ΔΕΥΑ που λειτουργεί τα δίκτυά της, η δε Αθηνά και η Θεσσαλονίκη έχει την ΕΥΔΑΠ και την ΕΥΑΘ. Δεν κατάλαβα αυτό πως μπαίνει σαν μετρικό σύστημα για να υπολογίσουμε τις ΚΑΠ. Εκτός και αν έχει μία άλλη φιλοσοφία και που καλό είναι να μας την διευκρινίσετε.

Τέλος, θεωρούμε επίσης θετική τη διάταξη ότι μπορεί να παρακρατούνται οι οφειλές των δήμων προς τις ΔΕΥΑ, κάτι το οποίο είναι σωστό να πληρώνουν οι ΔΕΥΑ τις υποχρεώσεις τους, αλλά αυτό να μην ισχύει μόνον για τις ΔΕΥΑ, αλλά να το επεκτείνουμε και στην υπόλοιπη Ελλάδα. Το αναφέρω αυτό, γιατί πληρώσαμε τα ληξιπρόθεσμα των Δήμων της Αττικής προς την ΕΥΔΑΠ, γιατί δεν τηρούσαν τις υποχρεώσεις τους και αυτή είναι μια άνιση μεταχείριση μεταξύ της επαρχίας και των μητροπολιτικών περιφερειών Αθήνας – Θεσσαλονίκης, αλλά αυτό, ιδίως, έγινε στην Αθήνα.

Επειδή, όμως, εγώ είμαι πολλά χρόνια - 20 χρόνια - αυτοδιοικητικός, κύριε Πρόεδρε, θα παρακαλούσα να δούμε ξανά συνολικά το θέμα του «ΚΛΕΙΣΘΕΝΗ», σαν μία μεταρρύθμιση. Κανείς δεν μπορεί να αμφισβητήσει σε καμία Κυβέρνηση να νομοθετεί, αλλά θεωρώ, όμως, ότι, ακόμη και εάν αποδεχτούμε το σύστημα της απλής αναλογικής, για το οποίο θα μιλήσουν αρμοδίως η ηγεσία της ΚΕΔΕ και της ΕΝΠΕ, εγώ, θα έλεγα, γιατί με ενδιαφέρει η λειτουργία της αυτοδιοίκησης, ότι θα έπρεπε να βρούμε εκείνον τον τρόπο, ώστε να μην δημιουργούνται πλασματικές απαρτίες, μειοψηφικές πλειοψηφίες και να μην αποδυναμώνουμε τον θεσμό των δημοτικών παρατάξεων.

Ξέρετε, στο όνομα της δημοκρατίας και ότι τάχα όλοι πρέπει να συμμετέχουμε ισότιμα, ήδη, οργανώνονται συγκεκριμένα συντεχνιακά κέντρα, γιατί ξέρετε ότι η τοπική αυτοδιοίκηση έχει πολύ μεγαλύτερη πραγματικότητα, με την εκτελεστότητα και την άμεση αντιμετώπιση, απ’ ό,τι τα υπόλοιπα συστήματα εξουσίας. Πρέπει, λοιπόν, να μην δίνουμε ρόλο σε φωνές που δεν πρέπει να έχουν και δεν είναι πάντα τόσο ιδανικά ο κόσμος πλασμένος, ώστε να θεωρείται ότι όλοι μπορούμε να συνεννοούμεθα και ότι το κοινό συμφέρον είναι ο οδηγός στις αποφάσεις και στις σκέψεις μας. Εγώ το αναφέρω αυτό ως έκκληση ενός αυτοδιοικητικού που έχει 20 χρόνια στην αυτοδιοίκηση και ελπίζω και προσπαθώ να την τιμώ αυτή την ιδιότητα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Πατούλης.

ΓΕΩΡΓΙΟΣ ΠΑΤΟΥΛΗΣ (Προέδρος του Δ.Σ. της Κεντρικής Ένωσης Δήμων Ελλάδος (ΚΕΔΕ)): Ευχαριστώ, κύριε Πρόεδρε. Κύριοι Βουλευτές, αγαπητοί συνάδελφοι, κυρίες και κύριοι, καλούμαστε σε λίγα λεπτά, προφανώς, να συζητήσουμε ή να διαβουλευτούμε τα θέματα τα οποία αφορούν προσπάθεια 2 ετών, σε μια διαδικασία στην οποία η Κεντρική Ένωση Δήμων Ελλάδος και προφανώς, η αυτοδιοίκηση από την πρώτη στιγμή έδειξε τη διάθεση και της συνεργασίας και της δυνατότητας η Ελλάδα να πάει μπροστά, μεταρρυθμίζοντάς την και προφανώς το συγκεντρωτικό κράτος να γίνει αυτοδιοικητική διακυβέρνηση.

Δεν θα αρκεστώ σε αυτά που έχουμε κάνει, αλλά στην ουσία του τι ακριβώς φέρνει αυτό το περιβόητο νομοσχέδιο «Κλεισθένης 1», ξέρετε, για να υπάρχει και λίγο το ό,τι δεν φτιάξαμε, υπάρχει και το 2, 3, 4 και δεν ξέρω πού θα φτάσουμε μετά από 4 χρόνια συγκεκριμένης διακυβέρνησης από συγκεκριμένη κυβέρνηση, η οποία έρχεται λοιπόν, να μεταρρυθμίσει την αυτοδιοίκηση μέσα από ένα νομοσχέδιο, το οποίο προφανώς, δεν είναι μεταρρύθμιση, είναι απορρύθμιση.

 Διότι, πώς κανείς μπορεί αλλιώς να πει, ότι ακόμα περισσότερο σφίγγει τη θηλιά των τοπικών κοινωνιών το κεντρικό κράτος; Πώς μπορεί, δηλαδή, να το μεταφράσει αυτό, το ότι παραμένει το νησί της Κάσου να μην μπορεί να πάρει εργαζόμενο, να πάψει να λειτουργεί και να μην ενδιαφέρεται η κεντρική κυβέρνηση; πώς αλλιώς μπορεί να μεταφραστεί ότι για να μπορέσεις μια απόφαση ενός δημοτικού συμβουλίου, να θέλεις για μια μελέτη μήνες και χρόνια για να γίνει πράξη; Πώς αλλιώς μπορεί να μεταφραστεί, ότι τα λεφτά της αυτοδιοίκησης όχι μόνο δεν τα αποδίδουν με τους παρακρατημένους φόρους, όχι μόνο δεν δίνουν του πράσινου ταμείου, που θα πρέπει να μας απαντήσουν για ποιο λόγο κρατούν τα χρήματα του ισοζυγίου, του περιβάλλοντος, των αστικών πληθυσμών και τα κρατούν για να μας τα δίνουν μέσα από το ταμείο Παρακαταθηκών και Δανείων, με βεβαίως μεγάλο επιτόκιο, και ήρθαν να μας πουν για το πράσινο της ανταποδοτικότητος, το οποίο είναι και αυτό που αφαίρεσαν, κάνοντας το καλό της αυτοδιοίκησης.

Κυρίες και κύριοι της Επιτροπής, ο Κλεισθένης είναι ένα νομοσχέδιο που θα οδηγήσει τους δήμους σε ακυβερνησία και βέβαια θα διαλύσει τη λειτουργία των δημοτικών υπηρεσιών και θα επιβαρύνει περαιτέρω την καθημερινότητα των πολιτών. Οι πολίτες που είναι το τελικό αποτέλεσμα οποιασδήποτε εξουσίας, θα επιβαρυνθούν περαιτέρω. Έρχονται και λένε απλή αναλογική. Βεβαίως, πολύ ωραία ακούγεται και εμείς το θέλουμε, γιατί οι περισσότεροι εκλεγμένοι στις αυτοδιοικητικές εκλογές έχουν το μέγιστο δυνατό στο επίπεδο της πλειοψηφίας, για να μπορέσει να λειτουργήσει ένας δήμος και τελικά να λειτουργήσει οποιοσδήποτε τρόπος διοίκησης των υπηρεσιών.

 Όμως, το τελικό που μας νοιάζει είναι αν θα το πούμε απλή αναλογική ή αν θα αλλάξουμε το θέμα αυτό. Το θέμα της κυβερνησιμότητος, τους νομοθέτες, τους ενδιέφερες; η τους ενδιαφέρει; Τους ενδιαφέρει, δηλαδή, με ποιο τρόπο την επόμενη μέρα θα λειτουργήσουν οι δήμοι; Ακόμα περιμένω την απάντηση του Υπουργού για την ακυβερνησία και με ποιο τρόπο μπορεί να δώσει τη δυνατότητα της κυβερνησιμότητος. Ακόμα στα αυτιά μας αντηχούν οι «βλαχοδήμαρχοι», οι «πασάδες στα Γιάννενα», όπως πολλές φορές έχει αναφερθεί ο Υπουργός, συγκεκριμένα. Όμως, θεωρούμε ότι σήμερα θα πρέπει να φύγουμε από αυτή τη διαδικασία των επιθέτων και να πάμε στην ουσία των πολιτικών.

 Είναι αλήθεια λοιπόν, ότι αυτό το νομοσχέδιο όχι μόνο δεν δημιουργεί κυβερνησιμότητα, αλλά δημιουργεί την παράνοια, εκτός των άλλων παθογενειών που δεν έχουν διορθωθεί με αυτό το νομοσχέδιο που είχε και έχει το γραφειοκρατικό κράτος, αυτός ο γίγαντας της αδυναμίας να μετουσιώσει το αποτέλεσμα των αποφάσεων σε πράξη, δεν υπάρχει ούτε ένα άρθρο το οποίο να δημιουργεί τη δυνατότητα και καμία συζήτηση ουσιαστικά από τα συναρμόδια Υπουργεία, με ποιο τρόπο θα μπορέσει η αυτοδιοίκηση να έχει τους πόρους, να αποφασίζει και προφανώς να δημιουργεί το αποτέλεσμα των αποφάσεων αυτών.

Και είναι αδιανόητο, όταν κανείς συγκρίνει τις άλλες ευρωπαϊκές χώρες. Έχουν απλή αναλογική. Εκεί θυμηθήκαμε την Ευρώπη; για ποια Ευρώπη μιλάμε;

Κύριε Σκουρλέτη, μην γελάτε, διότι, όταν γελάτε, πάει να πει ότι δεν έχετε μελετήσει τι έχει κάνει η Σουηδία, διότι αν μιλάτε για την απλή αναλογική της Σουηδίας, θα έπρεπε να ξέρετε ότι σαν Υπουργός Εσωτερικών δεν θα έχετε καμία σχέση με κανέναν δήμο που θα λειτουργεί μητροπολιτικά. Έχετε δημιουργήσει μητροπολιτικότητα; Έχετε δημιουργήσει τη δυνατότητα των αποφάσεων, επιτόπου να υπάρχει ένας ελεγκτικός αιρετός μηχανισμός, ο οποίος θα ελέγχει και την επόμενη ημέρα να γίνεται πράξη; Το έχετε κάνει αυτό, για να τολμήσετε να μιλάτε για άλλες χώρες; Όχι.

Μιλάτε - και για αυτό οφείλω να σας σφίξω το χέρι - ότι είναι μια ιδεοληψία την οποία έχετε, μια ιδεολογία μέσα από την κομματική σας, αν θέλετε, άποψη. Να το δεχθώ, μόνο που αυτή τη στιγμή δεν εξυπηρετείτε το εθνικό συμφέρον, εξυπηρετείτε το κομματικό σας συμφέρον, το οποίο θα πρέπει να μας εξηγήσετε και να το ακούσει ο ελληνικός λαός- και προφανώς οι τοπικές κοινωνίες- και σας έχω κάνει την πρόσκληση, πηγαίνετε πέντε μέρες σε έναν δήμο να λειτουργήσετε, γίνετε δήμαρχος. Δεν είναι ντροπή, δεν είναι ντροπή να γίνετε δήμαρχος πέντε μέρες και να πάτε σε ένα δήμο, σε έναν νησιωτικό δήμο και εκεί ενδεχομένως θα είχατε τη δυνατότητα, πραγματικά, να πάρετε αποφάσεις πάρα πολύ σοβαρές και σωστές για την ελληνική κοινωνία.

Αλλά θα έλεγα, ότι στο εκλογικό σύστημα, αγαπητέ κύριε Υπουργέ, όταν η απλή αναλογική δεν δώσει τη σύνθεση σε μια κεντρική κυβέρνηση, ποιο είναι αυτό το αποτέλεσμα; Οι εκλογές προφανώς. Είναι δηλαδή, η δυνατότητα να μπορέσει κανείς, εφόσον δεν συμφωνήσει, να πάει στην ετυμηγορία του κόσμου. Στην Τοπική Αυτοδιοίκηση τι θα γίνει, αν δεν συμφωνούν; Εάν υπάρχουν οι ακραίες απόψεις, στις οποίες δεν βάζετε και «βάση», μέσα από την οποία να μπαίνει μια παράταξη, πως εσείς, λοιπόν, λέτε «θα υπάρξει ωριμότητα, η σύνθεση και η αλλαγή των απόψεων αυτών, όπου μέσα από την ωριμότητα θα μπορέσουμε να προχωρήσουμε ως χώρα»;

Δηλαδή, πάλι «στου κασίδη το κεφάλι», πάλι ο πολίτης θα την πληρώσει; Δηλαδή, μέσα από μια ιδεοληψία, ότι πιθανόν θα έρθει η σύνθεση, που δεν υπάρχει το οποιοδήποτε «plan B»- για να πούμε και λίγο το σύστημα της εποχής- θα μπορούσε ενδεχομένως να προχωρήσει μια Αυτοδιοικητική Αρχή;

Η απάντηση δεν υπάρχει και εγώ λοιπόν, σας προκαλώ κύριε Υπουργέ, που είστε ο νομοθέτης- εισηγητής του «Κλεισθένη1».

Καταρχήν, θα ήθελα να πω ότι, όταν θα ψηφίζεται, δεν ξέρω αν είσαστε εσείς ή ο Πρόεδρος της Βουλής, θα πρέπει να ξέρετε ότι θα έρθουν όλοι οι δήμαρχοι της Ελλάδος εδώ. Η Αυτοδιοίκηση δεν είναι ούτε πασάδες, ούτε τίποτα. Είναι καθημερινοί εργάτες για να στηθεί αυτή η χώρα και να υπάρχει αυτή η χώρα.

Θα έλεγα λοιπόν, ότι αυτή τη στιγμή, εμείς αυτό που εισπράξαμε από τον Υπουργό ήταν ένας αυτισμός, δηλαδή, ό,τι και να είπαμε όλο αυτό το μήνα, όλα αυτά τα χρόνια, ήταν συζητήσεις τις οποίες δεν έλαβε καθόλου υπόψη και σε τίποτα.

Επειδή λοιπόν, κύριε Πρόεδρε, ανά άρθρο έχουμε πει γιατί διαφωνούμε κάθετα με αυτό το έκτρωμα που λέγεται «Κλεισθένης1», θα σας το παραδώσω εσάς.

*(στο σημείο αυτό ο κ. Πατούλης παραδίδει κάποια έγγραφα στο προεδρείο)*

Καθώς επίσης και τις προτάσεις, γιατί αρέσκεται ο Υπουργός να λέει ότι δεν έχει προτάσεις η Αυτοδιοίκηση. Μακάρι να έχει η κεντρική Κυβέρνηση τις προτάσεις που έχει η Αυτοδιοίκηση, οι οποίες είναι απαύγασμα του τι γίνεται στην Ευρώπη και όλων εκείνων των απόψεων, διαχρονικά, που έχουν τοποθετηθεί.

Παρακαλώ, σας το δίνω επισήμως για να πάψει επιτέλους όποιος το λέει - ο Υπουργός σίγουρα - ότι η Αυτοδιοίκηση δεν έχει προτάσεις.

*(Στο σημείο αυτό κατατίθεται έγγραφο, το οποίο επισυνάπτεται στο τέλος των πρακτικών).*

Γιατί γίνεται, λοιπόν, το ζήτημα της απλής αναλογικής; Γιατί απλά θέλουν να βάλουν θηλιά σε οτιδήποτε δεν μπορούν να διοικήσουν και είναι σίγουρο ότι δεν μπορούν να διοικήσουν την Αυτοδιοίκηση, δεν μπορούν να καταλάβουν με ποιο τρόπο διοικείται μια Αυτοδιοίκηση.

Όσον αφορά στον εσωτερικό ελεγκτή, ο τρόπος με τον οποίο θα βάλει τον εσωτερικό ελεγκτή, όταν ο Υπουργός έχει δύο ασυλίες, τη βουλευτική και την υπουργική - και καλά κάνει, χρειάζονται οι ασυλίες - αλλά το Δήμαρχο και τον κάθε Αυτοδιοικητικό με απλή δίωξη θα μπορούν να τον αποπέμψουν και προφανώς να τον στιγματίσουν, μέσα από δεκάδες παθογένειες, που η νομοθετική εξουσία δεν διορθώνει.

Κύριε Υπουργέ, καλά κάνετε και τα λέτε στους συνεργάτες σας, μήπως και αλλάξετε κάτι - δεν νομίζω, «στου κουφού την πόρτα όσο θέλεις βρόντα» - αλλά καμιά φορά υπάρχουν και οι καλές ημέρες.

Ο Κλεισθένης, ο οποίος δεν ξέρω εάν νιώθει και πολύ καλά εκεί που βρίσκεται, που τον ξεσηκώσατε για να μιλήσετε για μεταρρύθμιση και προφανώς, δεν έχει καμία σχέση η μεταρρύθμιση του Κλεισθένη με αυτό το οποίο σήμερα παρουσιάζετε στην ελληνική κοινωνία.

Εμείς, επειδή έχουμε άποψη για το πώς μπορεί να αναπτυχθεί χώρα και πώς μπορεί ο Έλληνας να έχει ευημερία και δεν έχει καμία σχέση με τον υπερσυγκεντρωτισμό που θέλετε να κάνετε, αλλά έχει να κάνει με το οξυγόνο στις τοπικές κοινωνίες, για να μπορέσει να υπάρχει εκμετάλλευση των δυνατοτήτων, με τις οποίες κάθε τοπική κοινωνία αναπτύσσεται. Δεν μας έχετε απαντήσει, πώς η Σαντορίνη έχει την ίδια δυνατότητα με το Παρανέστι, που εσείς από πάνω ελέγχετε τα πάντα, πότε θα προσλάβουν, πότε θα τους δώσετε λεφτά, πότε θα τους δώσετε οξυγόνο, πότε θα τους δώσετε υπαλλήλους.

Με ποιο τρόπο, δηλαδή, εσείς οραματίζεστε ότι αυτή η Ελλάδα θα αναπτυχθεί; Με τη θηλιά και όποτε θέλετε κομματικά μέσα από τον ιδεοληπτικό τρόπο να αποφασίζετε και να τραβάτε το σκοινί; Αυτή, λοιπόν, την Αυτοδιοίκηση εμείς δεν τη θέλουμε, θα είμαστε απέναντι. Ελπίζουμε, εάν δεν αλλάξετε - που τι να αλλάξετε μέσα σε τρεις ημέρες - η ελληνική κοινωνία να αλλάξει αυτούς, οι οποίοι δημιουργούν την παθογένεια της Αυτοδιοίκησης περαιτέρω και σε μεγαλύτερο βαθμό.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Το υπόμνημά σας θα μοιραστεί στα μέλη της Επιτροπής.

Τον λόγο έχει ο κ. Αγοραστός.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος του Δ.Σ. της Ένωσης Περιφερειών Ελλάδος – ΕΝΠΕ): Σήμερα, νομίζω ότι είναι μια λαμπρή ευκαιρία να αποδείξουμε ότι οι Επιτροπές λειτουργούν για να οδηγήσουν τη χώρα στην ασφάλεια, στη συνεργασία, στη σύνεση, με ψυχραιμία, με νηφάλια αντιπαράθεση και με ένα αποτέλεσμα, το οποίο να διαχέεται σε όλους τους πολίτες. Ας μη χαθεί αυτή η ευκαιρία, κάνουμε έκκληση όλοι οι πολίτες, όλη η Ελλάδα. Η εποχή από δω και πέρα είναι ιδρυτική, γι' αυτό χρειάζεται μεγάλη προσοχή, χρειάζεται συνεργασία, χρειάζονται σοβαροί κανόνες, σοβαρά νομοσχέδια, για να μπορέσουμε να κερδίσουμε την Ελλάδα του μέλλοντος και να οδηγήσουμε τη χώρα σε ασφαλέστερους δρόμους.

Κυρίες και κύριοι, η πολιτική ως αναζήτηση κανόνων συνύπαρξης και συνεργασίας είναι ένα άλμα πολιτισμού και ένα άλμα Δημοκρατίας, είναι μια διαλογική κατάσταση, όταν πραγματικά λειτουργούν οι διαδικασίες με όρους σεβασμού και ενδιαφέροντος.

Αλλά, κινδυνεύει να οδηγηθεί σε προκλητικό πρωτογονισμό η αρχέγονη σκοτεινή άρνηση του άλλου και της διαφορετικότητας της γνώμης.

Αρχίζω με μια αντίφαση που έχει το νομοσχέδιο. Το νομοσχέδιο αυτό καλείται σε ένα άρθρο του να επικυρώσει τον Ευρωπαϊκό Χάρτη Αυτονομίας της Τοπικής Αυτοδιοίκησης και θα επικυρωθεί, αλλά προσέξτε.

Επισημαίνω, ότι στο άρθρο 3 η έννοια της αυτονομίας της Τοπικής Αυτοδιοίκησης με τον όρο «αυτονομία της Τοπικής Αυτοδιοίκησης» νοείται το δικαίωμα και η πραγματική ικανότητα των Οργανισμών Τοπικής Αυτοδιοίκησης Ο.Τ.Α. να ρυθμίζουν και να διαχειρίζονται το πλαίσιο του νόμου υπ’ ευθύνη τους και προς όφελος του πληθυσμού τους κ.λπ.. Αυτό ανατρέπεται μέσα στο νομοσχέδιο παρακάτω. «Οι δημόσιες αρμοδιότητες πρέπει γενικά να ασκούνται κατά προτίμηση από τις αρχές που βρίσκονται πλησιέστερα στους πολίτες». Η αρχή της επικουρικότητας δεν υπηρετείται από το νομοσχέδιο.

«Οι αρμοδιότητες που ανατίθενται στους Ο.Τ.Α. πρέπει κανονικά να είναι πλήρεις και απόλυτες της ενότητας και της ολοκλήρωσης του έργου» δεν εξυπηρετείται στους Ο.Τ.Α. και μια σειρά άλλων άρθρων που δεν έχω το χρόνο να διαβάσω, δεν εξυπηρετούνται βάσει του Ευρωπαϊκού Χάρτη Αυτονομίας της Τοπικής Αυτοδιοίκησης, το οποίο καλείστε να ψηφίσετε στη Βουλή.

Έγινε πολλή συζήτηση για το νομοσχέδιο, μπορεί να υπάρχουν διαφορετικές απόψεις, αλλά οι διαφορετικές απόψεις δεν αποτρέπουν στο να υπάρχουν συναινέσεις συνεργασίας, γιατί η Τοπική Αυτοδιοίκηση δεν έχει χρώμα και δεν έχει κόμμα. Η Τοπική Αυτοδιοίκηση έχει μία και μόνο αποστολή από το Σύνταγμα, την αποστολή της αρχής της αποτελεσματικότητας. Μέσα στο νομοσχέδιο τηρείται αυτό; Όχι. Δεν δίνει τη δυνατότητα της αρχής της αποτελεσματικότητας. Δεν υπάρχει, λοιπόν, αυτό.

Θέλουμε την Αυτοδιοίκηση; Εδώ είναι το ερώτημα.

Από το 2011 και μετά το μεγάλο βήμα που ήταν οι αιρετές περιφέρειες, έδειξαν ότι μπορούν οι Αυτοδιοικήσεις να διαχειρίζονται με σοβαρότητα, υπευθυνότητα, αποτελεσματικότητα, συνεργατικότητα, απογαλακτισμένες από κομματικές, ιδεοληπτικές και συμπλεγματικές καταστάσεις, ζητήματα. Και έδειξαν οι περιφέρειες, ότι πετυχαίνουν περιφερειακούς στόχους, εθνικούς στόχους, ευρωπαϊκούς στόχους και πετυχαίνουν να συνεργάζονται. Το λέω αυτό μετά λόγου γνώσεως , όπως γνωρίζει και όλη η ελληνική κοινωνία και η Ευρωπαϊκή Επιτροπή των Περιφερειών, υπάρχει αποτελεσματικότητα, έγιναν έργα, στάθηκαν στο ύψος των περιστάσεων σε μεγάλες στιγμές για τη χώρα και συναίνεσαν, συνεργάστηκαν, κατηγορήθηκαν, αλλά είχαν πάντα πυξίδα τον άνθρωπο και τίποτα άλλο. Προχώρησαν με πυξίδα τον άνθρωπο, το εθνικό συμφέρον και είναι υπερκομματικά πατριώτες και πετύχαμε.

Γιατί να υπάρχει αυτή η αρνητική αντιμετώπιση προς το καλό; Εδώ ο εχθρός του καλού είναι το καλύτερο και αυτή τη στιγμή προσπαθούμε να βάλουμε εμπόδια μέσα σε αυτό το νομοσχέδιο, γιατί το νομοσχέδιο δεν χτυπάει το δολοκτητικό κράτος, γιατί το νομοσχέδιο δεν χτυπάει τη γραφειοκρατία, γιατί το νομοσχέδιο δεν λύνει το πρόβλημα το οικονομικό, ούτε τους ανθρώπινους πόρους που είναι λίγοι, ούτε τους χρηματικούς πόρους. Με λιγότερους χρηματικούς πόρους, που δεν γκρινιάξαμε ποτέ και με λιγότερους ανθρώπινους πόρους που δεν διαμαρτυρηθήκαμε εντόνως.

Πετύχαμε να κάνουμε τις περιφέρειες επιτυχημένες, δεν πρέπει να τους δώσουμε μια ώθηση; Πρέπει να τις κατεβάσουν παρακάτω; Νομίζω ότι αυτό εμείς δεν θα μπορέσουμε να το ακολουθήσουμε. Θα το επισημάνουμε και θα διαχέονται ποιες θα είναι οι προτάσεις σας, ποιες θα είναι οι αντιδράσεις σας.

Κυρίες και κύριοι, να ξεκαθαρίσουμε τα πράγματα. Εμείς δεν θα χρησιμοποιήσουμε ως εργαλεία καταστάσεις, οι οποίοι βλέπουν το κοινωνικό σύνολο, βλάπτουν την ελληνική οικογένεια, βλάπτουν την οικονομία, βλάπτουν την Αυτοδιοίκηση. Έχετε μεγάλο βάρος να αποφασίσετε σωστά τι θα ψηφίσετε, γιατί αυτό δεν είναι ένα στιγμιαίο νομοσχέδιο, είναι ένα νομοσχέδιο, το οποίο θα φέρει αλλαγές. Η καθεμία σας και ο καθένας σας έχει ιστορική ευθύνη. Δεν είναι νομοσχέδια που ψηφίζονται με άδειες αίθουσες, αλλά με γεμάτες αίθουσες και με Τον λόγο του καθενός. Όλα είναι χρήσιμα, ό,τι πει η καθεμία και ο καθένας.

Εμείς είδαμε στο νομοσχέδιο αυτό, ότι δεν λύνονται τα προβλήματα, τα είπαμε. Δεν χτυπιέται η κακονομία ούτε η πολυνομία, δεν χτυπιούνται οι δράκοι, οι οποίοι κρατάμε την οικονομία, την κοινωνία, την αυτοδιοίκηση και την ποιότητα της δημοκρατίας χαμηλότερα. Δεν χτυπιέται ούτε το δουλοκτητικό κράτος, ούτε η κακονομία, ούτε η πολυνομία, ούτε διαχωρίζεται το κεντρικό κράτος από την Αυτοδιοίκηση και επίσης δεν βλέπουμε ωφέλιμες παρατηρήσεις. Και βέβαια, όσο και να προσπαθεί κάποιος, όπου και να βρίσκεται, ότι κι αν πιστεύει, το άσπρο να γίνει μαύρο, το δεξί αριστερό, το όχι ναι, ο διχασμός πατριωτισμός, αυτό νομίζω ότι δεν πρέπει να περάσει.

Μέσα από το νομοσχέδιο, βέβαια, βρίσκεται και μια υποδειγματική προσωποποίηση της ταχύτατης απομυθοποίησης της καινούργιας αντίληψης που θα έφερνε αυτή η Κυβέρνηση. Παράδειγμα. Πόροι στην αυτοδιοίκηση. Δεν τους έφερε. Ανθρώπινοι και χρηματικοί πόροι. Δεν τους έφερε. Κατάργηση της αποκεντρωμένης. Δεν την έκανε. Βοήθεια στην Αυτοδιοίκηση να νομοθετεί. Δεν το έκανε. Αυτό καταδεικνύει και αναδεικνύει το κύρος του καθενός.

Κυρίες και κύριοι, εμείς έχουμε ένα στόχο, η χώρα και η αυτοδιοίκηση να βαδίσουν με ασφάλεια, χωρίς βασανιστικές περίπλοκες και ψηφοθηρικά κόλπα για ένα καλύτερο μέλλον. Ο καθένας θα πρέπει να έχει στο μυαλό του το τι διακυβεύεται στην Αυτοδιοίκηση.

Όσον αφορά το εκλογικό σύστημα. Ο καθένας έχει τα πιστεύω του, αρκεί να μπορεί να υπάρξει ένα σύστημα, το οποίο να μην το πληρώνει ο διχασμός, η συναλλαγή, η τεχνική πόλωση, η ακυβερνησία και να το πληρώνει ο άνθρωπος και η ελληνική οικογένεια.

Υπάρχει μια ιδεολογία απλής αναλογικής. Ναι, απλή αναλογική πρώτης Κυριακής και αν δεν θέλετε απλή αναλογική πρώτης Κυριακής βάλτε κατώφλι εισόδου και εκλογής. Δηλαδή, 3% εισόδου και 40% εκλογής πρώτης Κυριακής και αν δεν πάει, πηγαίνει δεύτερη Κυριακή. Αυτή είναι η απλή αναλογική που ζητούσε η Αυτοδιοίκηση, γιατί οι μισές αλήθειες δεν γίνονται αλήθειες. Αυτό είναι ξεκάθαρο.

Επίσης, αυτό το νομοσχέδιο δεν φέρνει μεταρρύθμιση. Μεταρρύθμιση είναι αυτή που φέραμε εμείς και τις καταθέτω για άλλη μια φορά και είναι η εξής: Η περιφερειακή διακυβέρνηση, αυτό είναι το μέλλον της παραγωγικής ανασυγκρότησης, αυτό είναι το μέλλον της γενιάς, αυτό είναι το οξυγόνο της ζωής, αυτό είναι το οξυγόνο της Ελλάδος. Από την περιφερειακή αυτοδιοίκηση με την πλήρη επιτροπεία της εκάστοτε κυβέρνησης να πάμε στην πραγματική δημοκρατία που είναι η περιφερειακή διακυβέρνηση.

Όπως έχουμε καταθέσει, εδώ και πολύ καιρό, το θέμα των αρμοδιοτήτων να ξεχωρίσουμε με της αποκεντρωμένης και νομοθετικές προτάσεις, οι οποίες θα μπορούσαν να είχαν γίνει και να είχαν συμπεριληφθεί μέσα σε αυτό το νομοσχέδιο.

Εν κατακλείδι, θέλω να σας πω ότι έχετε την δυνατότητα να μην είναι το νομοσχέδιο αυτό εκατό τοις εκατό με ιδεοληπτικές έμμονές και προειλημμένες αποφάσεις και μηδέν τοις εκατό συναίνεση. Αλλάξτε το. Να μην είναι με εκατό τοις εκατό εκλογικών σκοπιμοτήτων και μηδέν τοις εκατό αυτοδιοικητικού χαρακτήρα. Αλλάξτε το. Να μην είναι εκατό τοις εκατό δημιουργία θέσεων διορισμού κομματικών και μηδέν τοις εκατό να ακουμπάει στην ελληνική κοινωνία. Αλλάξτε το. Να μην είναι εκατό τοις εκατό γραφειοκρατία και αναδιανομή της μιζέριας και μηδέν τοις εκατό παραγωγική ανασυγκρότηση. Αλλάξτε το. Να μην είναι εκατό τοις εκατό επιτροπεία και μηδέν τοις εκατό αξιοκρατία. Αλλάξτε το.

Γνωρίζω ότι κάποιοι δεν μας ακούν και γνωρίζω ότι πολλές φορές γίνονται οι ακροάσεις, ακούγονται οι απόψεις, τις λαμβάνουν υπόψη, δεν μπορούν να τις υιοθετήσουν ή να τις περάσουν, αλλά αυτό νομίζω ότι δεν πρέπει να συμβαίνει σε νομοσχέδια, όπως αυτά. Κυρίες και κύριοι, εάν δεν ακούτε εμάς, ακούστε και να θυμηθώ τον Καβάφη «ακούστε την βοή των πλησιαζόντων γεγονότων». Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Κεχαγιόγλου.

ΕΛΕΥΘΕΡΙΟΣ ΚΕΧΑΓΙΟΓΛΟΥ (Πρόεδρος του Ελληνικού Δικτύου Μικρών Νησιών): Ευχαριστώ, κύριε Πρόεδρε. Σας ευχαριστούμε για την ευκαιρία που μας δίνετε να συμμετάσχουμε σε αυτή την ακρόαση των φορέων που σχετίζονται με το συγκεκριμένο σχέδιο νόμου.

Επί του σχεδίου νόμου και των εκθέσεων που το πλαισιώνουν, γιατί και στην έκθεση βρήκαμε σημαντικά θέματα που μας αφορούν, ως μικρά νησιά. Καταρχάς, συμφωνούμε με την αναγνώριση που έχετε σημειώσει στην αιτιολογική έκθεση, ότι οι μικροί νησιωτικοί Δήμοι χαρακτηρίζονται συνήθως από σοβαρή ελλιπή υπηρεσιακή στελέχωση, ενώ ταυτόχρονα, η πρόσβαση των πληθυσμών τους σε κοινωφελείς και δημόσιες υπηρεσίες, ακόμα και της κεντρικής εξουσίας, είναι σαφώς δυσχερέστερη από εκείνη των υπολοίπων κατηγοριών.

Θα θέλαμε να προστεθεί εδώ, ότι τους καλοκαιρινούς μήνες παρατηρείται εκρηκτική αύξηση των επισκεπτών σε αυτούς τους νησιωτικούς Δήμους, όπου πολλοί από αυτούς «φυλάττουν Θερμοπύλες». Με αυτή λοιπόν τη ματιά στραμμένη στην ανάπτυξη, γιατί πιστεύουμε ότι έτσι πρέπει να το δούμε εμείς, των μικρονησιωτικών μας κοινωνιών, αλλά και τις βεβαιωμένες ελλείψεις, που συμφωνούμε όλοι, βλέπουμε αυτό το νομοσχέδιο και πάνω εκεί έχουμε να κάνουμε ορισμένες παρατηρήσεις.

Θα αναφερθούμε σε 5 άρθρα, στο 2, στο 68, το 179 και 180, 183 και 213. Στο άρθρο 2 αναφέρετε τους μικρούς νησιωτικούς Δήμους, με τους οποίους, μας βρίσκετε απόλυτα σύμφωνους. Υπάρχει μια κατηγορία που θα θέλαμε και τη δική σας την επιείκεια και την φροντίδα. Είναι αυτά τα μικρά νησιά που ανήκουν σ' ένα μεγαλύτερο στεριανό Δήμο, ούτε καν νησιωτικό Δήμο, όπως είναι η Αμμουλιανή στο Δήμο Αριστοτέλη, το Τρίκερι στο Δήμο του νοτίου Πηλίου κ.λπ.. Ενώ εκεί μπορεί να υπάρχει η αίσθηση ότι επειδή υπάρχει ένας μεγάλος Δήμος δίπλα του και τον υποστηρίζει, στην πραγματικότητα τα προβλήματα είναι τα ίδια.

Λέμε χαρακτηριστικά, ότι 100 μέτρα άσφαλτο δεν έχουν καμία σχέση με 100 μέτρα θάλασσα απόσταση και το παρατηρούμε αυτό. Είχαμε το φαινόμενο μάλιστα, πριν λίγο καιρό, σε μικρό νησιωτικό δήμο, να μην μπορούσε να καλύψει ούτε τα έξοδα των υπαλλήλων του δήμου από το ένα νησί στο άλλο, γιατί θεωρούσε ότι μπορούν να περάσουν μέσω διαφορετικού τρόπου στα νησιά τους αυτά.

Επίσης δεχόμαστε με ικανοποίηση στην αιτιολογική έκθεση ότι η κατηγοριοποίηση αυτή σε καμία περίπτωση δεν εισάγει διαφορετικές ταχύτητες δήμων, αλλά θέτει τις βάσεις, τις οποίες θα λαμβάνει τις ιδιαιτερότητες για μία πιο δίκαιη διοικητική και δημοσιονομική μεταχείριση των ΟΤΑ, κάτι το οποίο πιστεύω ότι συμφωνούμε όλοι σε αυτή την αίθουσα, αλλά και όσοι είναι εκτός της αιθούσης.

Στο άρθρο 68 συμφωνούμε με το σημείο των αντιδημάρχων. Θα ήθελα να αναφέρω μία περίπτωση με έναν δήμαρχο που μιλούσα πριν λίγες ημέρες, όπου μιλούσα στο τηλέφωνο και άκουγα πολύ αέρα και του λέω «ακούω πολύ αέρα, που είσαι στο καράβι;», μου λέει «όχι, είμαι ανεβασμένος επάνω σε ένα στύλο της ΔΕΗ και αλλάζω λάμπα». Το ξέρουμε όλοι ότι στα μικρά νησιά οι δήμαρχοι είναι και ηλεκτρολόγοι και ότι άλλο μπορείτε να φανταστείτε. Συμφωνούμε λοιπόν με την αύξηση των αντιδημάρχων που έχετε προσθέσει στα μικρά νησιά και ίσως θα θέλαμε λίγο μεγαλύτερη ώσμωση μεταξύ των δημοτικών συμβούλων των μικρών νησιών και των κοινωνιών. Αυτό αν θέλετε σας το εξηγούμε κάποια άλλη στιγμή.

Άρθρα 179 και 180. Συμφωνούμε με τη συμμετοχή των νομικών προσώπων, έτσι ακριβώς, όπως έχουν μπει στις προγραμματικές συμβάσεις. Καλύπτει ένα πραγματικό κενό στις μικρονησιωτικές κοινωνίες. Αυτό που εσείς θεωρείτε εύκολο, για παράδειγμα, ότι οποιαδήποτε στιγμή μπορώ να βρω έναν ηλεκτρολόγο, στα μικρά νησιά είναι ζητούμενο και πολλές φορές μπορεί να μείνει ο δήμος και χωρίς τις υπηρεσίες του ηλεκτρολόγου για ημέρες ολόκληρες. Όπως προβλέπεται στο άρθρο 180 ειδικά στο κομμάτι να μπορεί να δημιουργηθεί στο μικρό νησί μία ξεχωριστή υπηρεσία, θα θέλαμε να το βλέπαμε και στο άρθρο 179 και αν θέλετε λίγο πιο θαρραλέο το νομοσχέδιο. Τι εννοώ θαρραλέο; Σας έχω εδώ έναν χάρτη και θα σας τον δείξω και έχει να κάνει γενικά με την αρμοδιότητα των περιφερειών. Θα θέλαμε οι μικροί δήμοι να μπορούν να φύγουν, να βγουν έξω από τα όρια της περιφέρειας. Εδώ έχω ένα σχεδιάγραμμα, θα σας το δώσω, δύο νησιά της ίδιας περιφέρειας μπορούν να επικοινωνήσουν και να συνεργαστούν, όπου έχουν μια απόσταση 360 χιλιόμετρα, ενώ άλλα δύο που έχουν απόσταση 8,5 χιλιόμετρα δεν μπορούν μεταξύ τους να συνεργαστούν, γιατί αλλάζουν περιφέρεια. Αντιλαμβανόμαστε ότι ανοίγουμε ένα τεράστιο θέμα που έχει να κάνει με τις σχέσεις της περιφέρειας και των δήμων και ίσως θα έπρεπε κάποια στιγμή να το δούμε αυτό. Γιατί όχι μικρά νησιά των Δωδεκανήσων να μπορούν να συνεργαστούν σε προγραμματικές συμβάσεις και με μικρά νησιά της Γαλλικής Βρετάνης.

Άρθρο 183, όπως και στο 184, δίνετε την δυνατότητα, ιδιαίτερα για την κάλυψη των αναγκών των μικρών νησιωτικών δήμων, όπως λέτε, έτσι και εδώ θα θέλαμε τα νομικά πρόσωπα στο άρθρο 183 να είναι ίδιες κατηγορίες με αυτά που συμμετέχουν και στο άρθρο 184. Μπορούν δηλαδή να συμμετέχουν νομικά πρόσωπα ιδιωτικού δικαίου, που δεν έχουν την παροχή της πολιτείας σε αυτές τις υπηρεσίες ή δεν δραστηριοποιείται ιδιώτης. Και τα δύο τα θεωρούμε πολύ σημαντικά και είναι λόγοι που θα πρέπει να υπάρχει ή να μην υπάρχει αυτό το νομικό πρόσωπο σε αυτή την σύμβαση.

Τέλος, στο άρθρο 213, γράφετε ότι οι συνεργάτες σε κάθε δήμο θα είναι όσοι και οι αντιδήμαρχοι σύμφωνα με το άρθρο 59 παράγραφος 2 του ν.3852, νόμο τον οποίο τώρα τον τροποποιούμε. Θα πρέπει δηλαδή να προσθέσετε ότι «όπως τροποποιείται με το παρόν». Κατάλαβα από το νεύμα σας ότι το έχετε υπολογίσει. Μας ικανοποιεί ότι επικαιροποιούνται και εντάσσονται σε νέο άρθρο οι διατάξεις που διέπουν συγκεκριμένες θέσεις, όπως αναφέρει η εισηγητική έκθεση. Θα θέλαμε όμως να προσθέσουμε και κάτι ακόμα. Οι δήμοι έχουν την δυνατότητα να πληρώσουν κάποιες θέσεις που αφορούν εξωτερικούς συνεργάτες. Ίσως μερικές φορές ένας εξωτερικός συνεργάτης για έναν δήμο να μην μπορεί να απασχοληθεί full με αυτό τον δήμο, ενώ αν μπορούσε να γίνει κάτι σε μορφή κατάτμησης, ώστε κάποιον συγκεκριμένο συνεργάτη να τον είχαν δύο δήμοι μαζί, χωρίς να περνάμε το σύνολο των συνεργατών ή το σύνολο του ποσού. Δηλαδή, να μπορεί να βρεθεί μία ειδικότητα, γιατί μη ξεχνάμε ότι μιλάμε για δράσεις που δεν έχουν καμία ειδικότητα. Δηλαδή, μπορεί για παράδειγμα στο δήμο της Κάσου ο α’ ειδικότητας συνεργάτης του δήμαρχου να υπερκαλύπτει και να μην χρειάζεται συνέχεια σε αυτόν τον δήμο, αλλά θα μπορούσε όμως να προσφέρει τμηματικά τις υπηρεσίες του σε ένα δεύτερο δήμο, χωρίς όμως να πειράζουμε ότι κάθε νησί θα έχει τόσους συνεργάτες, όσοι είναι οι αντιδήμαρχοι, στο σύνολο. Απλά, να μπορεί να μοιράσει, ώστε να έχει την δυνατότητα να έχει περισσότερες θετικές υπηρεσίες από κάποιους άλλους συνεργάτες, πέρα από τον απόλυτο αριθμό των συνεργατών τους. Δηλαδή, να κατανέμει την υπηρεσία του ένας συνεργάτης σε δύο ή περισσότερους δήμους. Ευχαριστώ πολύ.

Θα σας τα καταθέσουμε και εγγράφως και χαιρόμαστε γιατί σε σχέση με την πρώτη ακρόαση που έγινε, έχουμε δει πολλά θέματα που τα έχετε εισάγει στο νομοσχέδιο. Ευχαριστούμε πολύ για αυτό.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Σινάνης.

ΠΡΟΚΟΠΗΣ ΣΙΝΑΝΗΣ (Πρόεδρος του Δικτύου Κοινοτήτων Λέσβου): Κύριε Πρόεδρε, κύριοι Υπουργοί, κυρίες και κύριοι Βουλευτές, κυρίες και κύριοι, ευχαριστούμε θερμά για την πρόσκληση να παραστούμε σήμερα στην Επιτροπή.

Καταρχήν, να σας ενημερώσουμε για το τι είναι το Δίκτυο Κοινοτήτων της Λέσβου, το οποίο δημιουργήθηκε το 2011, ως μια οικειοθελής Ένωση των 73 δημοτικών και τοπικών Κοινοτήτων της Λέσβου, προκειμένου να αντιμετωπιστούν οι δυσκολίες που ανέκυψαν από την εφαρμογή του δόγματος «Κάθε Νησί και Δήμος».

Εξαρχής, ήρθαμε αντιμέτωποι με σωρεία προβλημάτων, τα οποία προσπαθήσαμε να ομογενοποιήσουμε και σε κάθε απόπειρα τροποποίησης του ΚΑΛΛΙΚΡΑΤΗ, καταθέταμε τις προτάσεις μας, προκειμένου να βελτιωθεί το θεσμικό πλαίσιο που διέπει τη λειτουργία των Κοινοτήτων.

Με έκπληξη, λοιπόν, πληροφορηθήκαμε, πέρυσι, το πόρισμα της Ομάδας Εργασίας του Υπουργείου Εσωτερικών, που προέβλεπε την κατάργηση των Κοινοτήτων και την αντικατάστασή τους με Συμβούλια Δημοτικών Ενοτήτων.

Αντιδράσαμε άμεσα. Ήρθαμε σε επαφή με την ηγεσία του Υπουργείου, μετείχαμε στο δημόσιο διάλογο, καταθέτοντας συγκεκριμένες προτάσεις και με ικανοποίηση βλέπουμε σήμερα μια σειρά από αυτές να συμπεριλαμβάνονται στο νομοσχέδιο του ΚΛΕΙΣΘΕΝΗ: Ενιαία ψηφοδέλτια, απεμπλοκή της εκλογής των συμβούλων των Κοινοτήτων από το Κεντρικό Δημοτικό Συμβούλιο, εκχώρηση πόρων στις Κοινότητες, συμμετοχή των Προέδρων στις Επιτροπές του Δήμου. Αυτά αποτελούν προτάσεις μας, που θα επιδράσουν θετικά στην λειτουργία των μικρότερων πυλώνων της δημοκρατίας, δηλαδή των Κοινοτήτων. Και θα λειτουργήσουν θετικά, διότι θα απαλειφθούν φαινόμενα εκλογής Προέδρων και Τοπικών Συμβούλων με πολύ χαμηλότερα ποσοστά, απλά και μόνο επειδή ο νόμος του ΚΑΛΛΙΚΡΑΤΗ επέβαλε την εκλογή τους αποκλειστικά από την παράταξη του Δημάρχου. Επίσης θα λειτουργήσουν θετικά, επειδή οι Κοινότητες θα πάψουν να αποτελούν «παρίες» της Τοπικής Αυτοδιοίκησης και πλέον θα μπορούν να διαχειριστούν τα προβλήματα της καθημερινότητας, όπως άλλωστε προστάζει και η Αρχή της Εγγύτητας.

Σε ό,τι αφορά στις Κοινότητες, το νομοσχέδιο κινείται στη σωστή κατεύθυνση. Μοναδικές παρατηρήσεις μας: Η έμμεση εκλογή Προέδρου σε Κοινότητες άνω των 400 κατοίκων, μεταξύ των δύο πρώτων υποψήφιων Προέδρων - είναι το άρθρο 34. Η εκλογή 5μελών Συμβουλίων στις μικρές Κοινότητες, από 300 -1000 κατοίκους - είναι το άρθρο 16.

Σχετικά με την εκλογή Προέδρου, προτείνουμε την εκλογή από την πρώτη Κυριακή, με Πρόεδρο από τον πλειοψηφώντα συνδυασμό στην Κοινότητα.

Αναφορικά, δε, με τις μικρότερες Κοινότητες, μεταξύ 300-1000 κατοίκων, προτείνουμε τη δημιουργία 3μελών συμβουλίων, ώστε να μην υπάρξει κίνδυνος κατάργησης Κοινοτήτων, λόγω έλλειψης υποψηφίων, όπως αναφέρει το άρθρο 18.

Πέραν αυτών, θα θέλαμε να επαναλάβουμε το αίτημά μας για απλοποίηση των διαδικασιών της πάγιας προκαταβολής, που στηρίζεται σε ένα Βασιλικό Διάταγμα του 1959, ώστε να αντιμετωπίζονται άμεσα οι έκτακτες ανάγκες που προκύπτουν στις Κοινότητες.

Τέλος, θα θέλαμε να δηλώσουμε με τον πιο εμφατικό τρόπο, πως αναμένουμε την τήρηση της δέσμευσης της ηγεσίας του Υπουργείου Εσωτερικών για τη δημιουργία νέων Δήμων στο νησί της Λέσβου, πράγμα που αποτελεί πάνδημο αίτημα των κατοίκων του μεγαλύτερου σε έκταση Δήμου της χώρας. Απόρροια της διάσπασης αποτελεί και η διατήρηση του ΦΟΔΣΑ, που λειτουργεί στο νησί, υπό τη μορφή Ανώνυμης Εταιρίας -είναι το άρθρο 226, παράγραφος 4-, που θα μπορεί πλέον να έχει διαδημοτική μορφή και θα συνεχίσει να παρέχει υπηρεσίες στους πολίτες της Λέσβου, οι οποίοι πραγματικά δεν αντέχουν άλλα πειράματα.

Δώστε μας τα εργαλεία να γίνει το νησί μας εφάμιλλο της Κέρκυρας στον τουρισμό και όχι σε ό,τι έχει να κάνει με τη διαχείριση των απορριμμάτων.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Κάρδαρης,

ΘΕΟΔΩΡΟΣ ΚΑΡΔΑΡΗΣ (Πρόεδρος του Δ.Σ. του Δικτύου των Φορέων Διαχείρισης Στερεών Αποβλήτων (ΦΟΔΣΑ): Ευχαριστούμε για την πρόσκληση και για τη δυνατότητα, την οποία έχουμε, να παραβρεθούμε στην Επιτροπή σας και να καταθέσουμε τις απόψεις μας, τουλάχιστον στο κομμάτι αυτό που αφορά στους Φορείς Διαχείρισης Στερεών Αποβλήτων.

Το Δίκτυο των Φορέων Διαχείρισης είναι μια Ένωση των Φορέων που έχει συστήσει η πρωτοβάθμια Τοπική Αυτοδιοίκηση. Κατά συνέπεια, εκπροσωπούμε όλους τους Φορείς Διαχείρισης της ελληνικής περιφέρειας πλην του Φορέα της Αττικής, ο οποίος, λόγω της φύσεως και της συστάσεώς του, είναι διαβαθμητικός.

Η αλήθεια είναι, ότι τα τελευταία χρόνια, ιδιαίτερα από το Δεκέμβριο του 2015, έχουμε μπροστά μας ένα νέο εθνικό σχεδιασμό για τη διαχείριση των απορριμμάτων, ο προσανατολισμός του οποίου είναι προς ορθολογικότερη και βιώσιμη διαχείριση των στερεών αποβλήτων, βάζοντας νέους άξονες και νέες προοπτικές και θέτοντας στο επίκεντρο της διαχείρισης την Τοπική Αυτοδιοίκηση και κυρίως τον πολίτη.

Ζητήματα όπως η κυκλική οικονομία, η εναλλακτική διαχείριση, η ανάκτηση υλικών, οι ήπιες μορφές επεξεργασίας των απορριμμάτων και η μείωση της υγειονομικής ταφής είναι στοιχήματα που πρέπει να κερδίσουμε και ως ελληνική κοινωνία, αλλά κυρίως ως τοπική αυτοδιοίκηση. Κατά συνέπεια, οποιαδήποτε μεταρρύθμιση αφορά τους φορείς διαχείρισης θα πρέπει να εμπεριέχει και το πνεύμα των στοιχείων αυτών και των δεδομένων που έχουν προκύψει από το Δεκέμβριο του 2015 με την ψήφιση του νέου εθνικού σχεδιασμού.

 Το δίκτυο των φορέων διαχείρισης από την πρώτη στιγμή, όταν ψηφίστηκε ο Καλλικράτης για τους φορείς διαχείρισης, κατέθεσε τις απόψεις του και επεσήμανε τα καίρια σημεία εκείνα του σχεδίου Καλλικράτης, που αφορούσαν τους φορείς διαχείρισης και στο τέλος φάνηκε πόσο δίκιο είχαμε στις επισημάνσεις μας. Αυτό αποδεικνύεται, όταν βλέπουμε ότι εν έτει 2018 ο Καλλικράτης των φορέων διαχείρισης στο μεγαλύτερο μέρος του δεν εφαρμόστηκε, με αποτέλεσμα η τοπική αυτοδιοίκηση να διαμορφώσει φορείς διαχείρισης, με τα περιθώρια που έδιναν οι παρατάσεις του νόμου αυτού, έτσι ώστε να καλύψουν και τις ανάγκες αυτές.

 Έχοντας, λοιπόν, το νέο εθνικό σχεδιασμό αλλά και την επίτευξη των στόχων αυτών, καθώς και τους φορείς διαχείρισης, έτσι όπως τους έχει διαμορφώσει έως σήμερα η τοπική αυτοδιοίκηση, έχουμε δει ότι τους τελευταίους μήνες υπάρχει μια εξέλιξη, μια πορεία στη διαχείριση των απορριμμάτων με ένταξη έργων είτε σε δημόσια χρηματοδότηση είτε σε ΣΔΙΤ που αρχίζει να διαφαίνεται ότι κάτι πρόκειται να συμβεί από την τοπική αυτοδιοίκηση για τη διαχείριση των απορριμμάτων και ιδιαίτερα με τους στόχους που έχει θέσει ο νέος εθνικός σχεδιασμός.

 Παρόλα αυτά, όπως ανέφερα και πριν, έχουμε πλήρη επίγνωση των αναγκών της τοπικής αυτοδιοίκησης για το θεσμικό κομμάτι των φορέων διαχείρισης. Έχουμε, λοιπόν, επισημάνει κάποια σημεία και τα έχουμε θέσει σε γνώση του Υπουργείου Περιβάλλοντος και του Υπουργείου Εσωτερικών -προφανώς θα τα καταθέσουμε σε υπόμνημα- που αφορούν τις κατ’ άρθρο παρατηρήσεις. Πέρα όμως αυτού, θα πρέπει να πούμε ότι αναγνωρίζουμε την αναγκαιότητα εκσυγχρονισμού και προσαρμογής του θεσμικού πλαισίου των φορέων διαχείρισης στα νέα δεδομένα, τα οποία έχουμε μπροστά μας και προφανώς η τοπική αυτοδιοίκηση θα πρέπει να προσαρμοστεί άμεσα, όχι κατά τον Καλλικράτη, στη λειτουργία αυτών των μορφών.

 Επισημαίνω τρεις καίριες παρατηρήσεις και ένα συμπέρασμα: Πρώτον, ο νόμος αυτός θέτει μια νέα μορφή φορέων διαχείρισης τους ΦΟΣ ΠΕΣΔΑ, δηλαδή, τους φορείς διαχείρισης που πρόκειται να σχεδιάσουν και να υλοποιήσουν το ΠΕΣΔΑ και είναι 13 συνολικά αυτοί, κάτι το οποίο εμείς θεωρούμε ως πλεονασμό, γιατί αυτή τη στιγμή υπάρχουν 13 ΦΕΚ σύστασης περιφερειακών φορέων σε όλη την Ελλάδα. Άρα σε καμία περίπτωση δεν χρειάζεται η επανασύσταση ή η επαναδιαμόρφωση φορέων διαχείρισης που ήδη υπάρχουν.

Δεύτερον, θέτει το θέμα δημιουργίας έως τριών φορέων διαχείρισης ανά περιφέρεια, χωρίς να υπάρχει κάποιο κριτήριο ή κάποιο στοιχείο το οποίο να προσδιορίζει ακριβώς γιατί τρεις και όχι δύο ή τέσσερις, με αποτέλεσμα σε κάποιες περιφέρειες της χώρας μας το ζήτημα αυτό να δημιουργήσει θέματα τριβών ή καθυστερήσεων στην υλοποίηση του έργου, ή αναστολής της υλοποίησης όλου του τοπικού σχεδιασμού που υπάρχει σε κάθε περιφέρεια, εξαιτίας των διαβουλεύσεων που πρόκειται να συμβούν για το αν θα είναι ένας, δύο ή τρεις φορείς διαχείρισης.

Τρίτον, αναίτια και χωρίς λόγο στα νησιά καταργούνται οι φορείς διαχείρισης και ιδιαίτερα εκεί που ταυτίζονται νησιά και δήμοι. Ενώ η κουλτούρα της διαχείρισης των απορριμμάτων είναι μια σύνθετη διεργασία, όπως π.χ. στη διαχείριση των υγρών αποβλήτων, έτσι και των στερεών αποβλήτων και στη μια περίπτωση έχουμε τις δημοτικές επιχειρήσεις που είναι οι ΔΕΥΑ, χωρίς λόγο και αιτία καταργούνται στα νησιά και ιδιαίτερα στα μεγάλα νησιά που έχουν να διαχειριστούν και απορρίμματα εκατομμυρίων τουριστών επισκεπτών με μια εποχικότητα, καταργούνται οι φορείς διαχείρισης, οι οποίοι ως σήμερα λειτουργούν ως νομικά πρόσωπα των δήμων, όπως αναφέρθηκε προηγουμένως από τον εκπρόσωπο της Λέσβου. Δεν υπάρχει λόγος κατάργησης, αντιθέτως θα έλεγα ότι υπάρχει λόγος ενίσχυσης των φορέων διαχείρισης, ιδιαίτερα στα νησιά.

Θεωρώ ότι, γενικότερα, η νησιωτικότητα θα πρέπει να είναι στο επίκεντρο των αλλαγών και στον «Κλεισθένη», αλλά και ιδιαίτερα στους Φορείς Διαχείρισης. Στο υπόμνημα που καταθέτουμε, καταθέτουμε και αυτό.

 Τελειώνω, λέγοντας το εξής. Από την στιγμή που ήδη η διαχείριση των απορριμμάτων, μέσα από τους Φορείς Διαχείρισης, βρίσκεται σε εξέλιξη, υλοποιούνται έργα, έχουν ενταχθεί έργα, υλοποιούνται τα Τοπικά Σχέδια, υπάρχει προσανατολισμός της τοπικής κοινωνίας στην κυκλική οικονομία και στην εναλλακτική διαχείριση των απορριμμάτων, για ποιο λόγο αποσπάτε τα άρθρα για τους Φορείς Διαχείρισης από τον «Κλεισθένη» και έχουν άμεση εφαρμογή τώρα και όχι μαζί με τον «Κλεισθένη»; Το λέω αυτό γιατί, εάν πάμε να επανασυστήσουμε, να καταργήσουμε ή να βάλουμε την Τοπική Αυτοδιοίκηση, μερικούς μήνες πριν από τις δημοτικές εκλογές, σε μια λογική, σε μια φιλοσοφία, να συστήσουμε ή να ξανασυστήσουμε ή να καταργήσουμε, να διαλύσουμε Φορείς Διαχείρισης, έχω την αίσθηση ότι αυτό θα λειτουργήσει σε βάρος των έργων, σε βάρος του εθνικού σχεδιασμού, σε βάρος των Τοπικών Σχεδιασμών για την διαχείριση των απορριμμάτων.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Σταυρογιάννης.

ΝΙΚΟΛΑΟΣ ΣΤΑΥΡΟΓΙΑΝΝΗΣ (Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων(ΦΟΔΣΑ) Στερεάς Ελλάδας, Δήμαρχος Λαμιέων): Ευχαριστώ πολύ, αξιότιμε κύριε Πρόεδρε και μέλη της Επιτροπής.

Εγώ θα μιλήσω πιο εξειδικευμένα για τον Περιφερειακό Φορέα Διαχείρισης Στερεών Αποβλήτων της Περιφέρειας Στερεάς Ελλάδας, που έχει συσταθεί και λειτουργεί ως Α.Ε. των ΟΤΑ, σύμφωνα με τις διατάξεις των άρθρων 265 του Κώδικα, του 3663 και των άρθρων 13 και 17 του ν.4071/2012 και του σχετικού νόμου 2190/1920 περί Ανωνύμων Εταιρειών.

Στον φορέα μας συμμετέχουν ως μέτοχοι, οι 23 από τους 25 Δήμους της Περιφέρειας.

Από την πρώτη στιγμή της σύστασης και λειτουργίας του Φορέα μας και μέχρι σήμερα, σε κάθε προσπάθεια να συμβάλουμε στην επίλυση του μείζονος σημασίας προβλήματος της διαχείρισης των αποβλήτων, αντιμετωπίζουμε προσκόμματα, που κανένας άλλος αντίστοιχος φορέας στη χώρα δεν αντιμετώπισε ποτέ.

Πιο ειδικά. Πρώτον, αν δεχθούμε και έτσι είναι, ότι η βασική αρχή του κράτους δικαίου είναι το τεκμήριο της νομιμότητας των διοικητικών πράξεων. Μόνο στην περίπτωση του ΦΟΔΣΑ Στερεάς Ελλάδας με το υπ' αριθμόν 35076/13 Οκτωβρίου 2015 έγγραφο του Υπουργείου Εσωτερικών, διατυπώθηκε εγγράφως ο ισχυρισμός, ότι στη χώρα ισχύει ό,τι θέλουν οι Υπηρεσίες των Υπουργείων και όχι η αρχή της νομιμότητας. Αφορμή αποτέλεσε το γεγονός, ότι ο Φορέας μας, κάνοντας χρήση της σχετικής διάταξης του ν. 4071/2012, μετατράπηκε από Σύνδεσμο σε Α.Ε. των ΟΤΑ, παρά το γεγονός ότι υφίσταται ευθεία περιφρόνηση, εν προκειμένω, όχι μόνο της αρχής της νομιμότητας, αλλά ακόμη και της αρχής της διάκρισης των εξουσιών, σύμφωνα με την οποία η νομιμότητα της σύστασης και λειτουργίας του Φορέα μας, θα έπρεπε να κριθεί από τα αρμόδια προς τούτο Δικαστήρια. Ο συντάκτης του παραπάνω εγγράφου παραμένει στη θέση του και ασκεί εξουσία χωρίς να ενοχλείται κανείς.

Δεύτερον. Σε όλη την Ελλάδα οι Αποκεντρωμένες Διοικήσεις σέβονται τις Αποφάσεις των Επιτροπών, άρθρο 152 του ν.3463/2006. Μόνο στη Στερεά Ελλάδα, ο Γενικός Γραμματέας της Αποκεντρωμένης Διοίκησης Θεσσαλίας και Στερεάς εξέδωσε 27 Αποφάσεις με τις οποίες αμφισβητούσε τη νομιμότητα της σύστασης του Περιφερειακού Φορέα. Παρά τις ισάριθμες Αποφάσεις της Επιτροπής του άρθρου 152 που μας δικαίωναν, ο Γενικός Γραμματέας της Αποκεντρωμένης Διοίκησης Θεσσαλίας και Στερεάς συνέχιζε να ακυρώνει Αποφάσεις για τον ίδιο ακριβώς λόγο. Παρά τις συνεχείς διαμαρτυρίες και παραστάσεις μας στο Υπουργείο Εσωτερικών για την κατ' επανάληψη έκδοση των 27 μη νόμιμων Αποφάσεων, ο Γενικός Γραμματέας της Αποκεντρωμένης Διοίκησης Θεσσαλίας και Στερεάς δεν ελέγχθηκε και δεν υπέστη καμία συνέπεια. Βεβαίως, του έχουμε κάνει μήνυση για παράβαση καθήκοντος, αλλά ακόμη το σχετικό θέμα δεν έχει κριθεί από τη δικαιοσύνη.

Τρίτον. Μόνο στην περίπτωση του Περιφερειακού ΦΟΔΣΑ Στερεάς Ελλάδας το Νομικό Συμβούλιο του Κράτους χρειάστηκε δύο χρόνια προκειμένου να γνωμοδοτήσει επί σχετικού ερωτήματος του Υπουργείου Εσωτερικών, ως προς τη νόμιμη σύσταση του Φορέα μας και βεβαίως, η γνωμοδότηση επί του ερωτήματος υποβλήθηκε προς το Υπουργείο τον Σεπτέμβριο του 2015 και εκδόθηκε τον Μάιο του 2017, αφού ήδη το 5ο Τμήμα του Συμβουλίου της Επικρατείας με την υπ' αριθ. 923/2017 ομόφωνη Απόφαση της μείζονος επταμελούς σύνθεσής του, είχε κρίνει ότι ο Περιφερειακός ΦΟΔΣΑ Στερεάς συστάθηκε και λειτουργεί νόμιμα.

Σε όλη τη χώρα, τα ανακυκλώσιμα υλικά θεωρούνται στερεά απόβλητα, κατ' εφαρμογή της σχετικής ΚΥΑ 5910/2003. Η συλλογή και η μεταφορά τους νόμιμα ανατίθεται από τους Δήμους στους Φορείς, μόνο στην περίπτωση του ΦΟΔΣΑ Στερεάς Ελλάδος, τόσο η Αποκεντρωμένη, όσο και οι επιτροπές του άρθρου 152, αλλά και οι επίτροποι του Ελεγκτικού Συνεδρίου με σειρά αποφάσεων τους, αποφαίνονται ότι τα ανακυκλώσιμα υλικά δεν είναι στερεά απόβλητα. Επομένως, η συλλογή και η μεταφορά τους μπορεί να ανατίθεται οπουδήποτε σε ιδιώτες, αλλά όχι στον Περιφερειακό ΦΟΔΣΑ Στερεάς Ελλάδος που συνέστησαν οι Δήμοι της Περιφέρειας, προκειμένου να συμβάλει στην ολοκληρωμένη διαχείριση των αποβλήτων.

Πέμπτον. Υπενθυμίζουμε ότι, κατά το παρελθόν, η προσπάθεια κάποιων υπηρεσιών του Υπουργείου Εσωτερικών να διαλύσουν το Φορέα μας ήταν απροκάλυπτη. Τον Απρίλιο του 2016 αναρτήθηκε για διαβούλευση σχέδιο νόμου με τον τίτλο, σύσταση και οργάνωση νομικών προσώπων κ.λπ.. Στο άρθρο 16, παράγραφος 2, εκείνου του σχεδίου νόμου, προβλεπόταν η λύση των Περιφερειακών Φορέων που είχαν συσταθεί και λειτουργούσαν ως ΑΕ, μετά την ψήφιση του ν.3852, ο μόνος Φορέας ήταν ο δικός μας.

Προσπαθούμε να αντιληφθούμε, κ. Πρόεδρε, για ποιο λόγο ο Φορέας μας έχει καταστεί μόνιμος στόχος. Μήπως, επειδή κλείσαμε όλες τις χωματερές που λειτουργούσαν στην Στερεά Ελλάδα από την ώρα που αναλάβαμε τη διαχείριση; Μήπως, επειδή έχουμε τον απαιτούμενο βαθμό οργάνωσης, ώστε να παρέχουμε υψηλής ποιότητας υπηρεσίες στους Δήμους μέλη μας, χωρίς να χρειάζεται να καταφεύγουν αλλού. Μήπως, επειδή ο Φορέας κατασκευάζει δύο μονάδες επεξεργασίας αποβλήτων στην Θήβα και την Άμφισσα και σχεδιάζει άλλες δύο στη Λαμία και στη Χαλκίδα με δημόσια χρηματοδότηση, χωρίς ΣΔΙΤ, προς όφελος των Δήμων και βεβαίως, των δημοτών.

Ό,τι και να συμβαίνει, ένα είναι βέβαιο. Στην Περιφέρεια Στερεάς Ελλάδας η νομιμότητα φαίνεται να έχει διαφορετικό νόημα, σε σχέση με την υπόλοιπη Ελλάδα. Οι νόμοι ερμηνεύονται και εφαρμόζονται διαφορετικά και πάντα σε βάρος του Φορέα μας. Η Στερεά Ελλάδα αποτελεί κατάλοιπο μιας νοοτροπίας, σύμφωνα με την οποία, κάποιοι μπορούν να δρουν ανεξέλεγκτα και αυθαίρετα, να ασκούν δημόσια εξουσία περιφρονώντας και τις διατάξεις του Συντάγματος και την ισχύουσα νομοθεσία.

Κύριε Πρόεδρε, η παρέμβασή μας αποσκοπεί στο να γίνει πλήρως αντιληπτό, ενόψει της ψήφισης του παρόντος νομοσχέδιου, ότι απαραίτητη προϋπόθεση για την επιτυχή εφαρμογή οποιουδήποτε νόμου, αποτελεί η προσήλωση της κρατικής εξουσίας στη νομιμότητα. Το ενδεχόμενο να ασκηθεί εποπτεία στους ΦΟΔΣΑ της χώρας, σύμφωνα με το προς ψήφιση σχέδιο νόμου, με τους ίδιους όρους με τους οποίους ασκήθηκε και η εποπτεία από συγκεκριμένες υπηρεσίες του Υπουργείου Εσωτερικών και την Αποκεντρωμένη στην περίπτωση του φορέα μας, θα οδηγήσει χωρίς αμφιβολία, όπως συνέβη μέχρι σήμερα, στην καταστρατήγηση του νόμου και την απαξίωση των προσπαθειών των φορέων να αντιμετωπίσουν το οξύτατο πρόβλημα της διαχείρισης των στερεών αποβλήτων.

Για τους λόγους αυτούς, παρακαλούμε να τεθούν στο προς ψήφιση σχέδιο νόμου όλες οι απαιτούμενες δικλίδες ασφαλείας, που θα επιβάλουν τον σεβασμό των συνταγματικά κατοχυρωμένων δικαιωμάτων της Τοπικής Αυτοδιοίκησης και των φορέων της και θα επιτρέψουν την ομαλή λειτουργία των φορέων, για την αποτελεσματική αποτροπή της προσπάθειας αυθαιρεσίας σε βάρος τους. Είμαστε στη διάθεσή σας για οποιαδήποτε παροχή διευκρίνισης και βεβαίως, κ. Πρόεδρε, θα καταθέσουμε σχετικό υπόμνημα προς την Επιτροπή. Ευχαριστώ πολύ.

ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ (Προεδρεύουσα της Επιτροπής): Τον λόγο έχει ο κ. Βερνίκος.

ΓΕΩΡΓΙΟΣ ΒΕΡΝΙΚΟΣ (Πρόεδρος της Οικονομικής και Κοινωνικής Επιτροπής (ΟΚΕ)): Κυρία Πρόεδρε, κ. Υπουργέ, κύριοι βουλευτές. Όπως ξέρετε, είμαι Πρόεδρος της Οικονομικής και Κοινωνικής Επιτροπής. Την Παρασκευή το απόγευμα ενημερώθηκα ότι θα γίνει συζήτηση σήμερα. Είναι προφανές ότι οι προσωπικές μου απόψεις δεν παρουσιάζουν ενδιαφέρον. Ενδιαφέρον παρουσιάζει η διαδικασία.

Θέλω να υπενθυμίσω στους βουλευτές ότι η άποψη της ΟΚΕ, πριν από την κατάθεση σχετικών νομοθεσιών, είναι υποχρεωτική. Σας καλώ να ζητάτε από τους Υπουργούς να τηρούν αυτή την υποχρέωση. Δεν μ’ αρέσει να έρχομαι εδώ πέρα και να κάνω είτε νουθεσίες είτε οτιδήποτε άλλο. Ο περιορισμός του κοινωνικού διαλόγου, όπως επιβάλλεται κι από το Σύνταγμα και σε μια περίοδο ιδιαίτερα δύσκολη και για την Ευρώπη, όπου ενισχύονται οι αυταρχικές απόψεις και ο περιορισμός γενικότερα συμμετοχής των πολιτών. Η έννοια του κοινωνικού διαλόγου έχει ακριβώς οργανωμένα και υπεύθυνα, να συμμετέχουν όσο το δυνατόν περισσότερες κοινωνικές ομάδες σε σημαντικά νομοσχέδια, όπως είναι αυτό, το οποίο συζητάμε σήμερα.

Δεν μπορώ να καταλάβω, ούτε υπάρχει μνημονιακή υποχρέωση, ούτε οτιδήποτε άλλο να παρακάμπτεται η έννοια του κοινωνικού διαλόγου. Θέλω να παρακαλέσω τους βουλευτές, που ουδείς υποκαθιστά το ρόλο τους να έχουν την τελική απόφαση γύρω από κάθε νομοσχέδιο, να ζητούν να τηρείται η νομοθεσία, όπου επιβάλλεται ο κοινωνικός διάλογος.

Είναι, πράγματι, κρίμα, να αναγκάζομαι να έρχομαι εδώ πέρα για να κάνω τέτοιου είδους παρατηρήσεις, να εμφανίζομαι σαν ιδιόρρυθμος που επιδιώκω τον κοινωνικό διάλογο. Θεωρώ ότι κάνω τη δουλειά μου με τον καλύτερο δυνατό τρόπο, συνεργάζομαι οπότε ζητείται η γνώμη της ΟΚΕ παραγωγικά και χρήσιμα και σας παρακαλώ πολύ, ακόμα και σήμερα, να ζητήσετε να εφαρμόζεται αυτό το πράγμα.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κάποια πρόταση ή κάποιο υπόμνημα, κ. Βερνίκο, δεν έχετε;

ΓΕΩΡΓΙΟΣ ΒΕΡΝΙΚΟΣ (Πρόεδρος της Οικονομικής και Κοινωνικής Επιτροπής (ΟΚΕ)): Θέλω να υπενθυμίσω, γιατί ίσως δεν είναι κατανοητό, ότι η ΟΚΕ δεν λειτουργεί προσωπικά. Εγώ, ως Πρόεδροςν δεν έχω να πω συγκεκριμένες απόψεις. Αυτό το ξέρει ο Υπουργός πολύ καλά.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Εδώ, όλοι ως εκπρόσωποι φορέων είναι, κύριε Βερνίκο.

ΓΕΩΡΓΙΟΣ ΒΕΡΝΙΚΟΣ (Πρόεδρος της Οικονομικής και Κοινωνικής Επιτροπής (ΟΚΕ)): Υπάρχει μια διαδικασία, συγκροτούνται επιτροπές, συμμετέχουν κοινωνικές ομάδες και γίνεται ο διάλογος.

ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ (Προεδρεύουσα της Επιτροπής): Ναι, όλα εδώ τα φυσικά πρόσωπα ως εκπρόσωποι φορέων είναι.

Τον λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδος(ΤΕΕ)): Κυρία Πρόεδρε, καταρχήν, ευχαριστώ πολύ την πρόσκληση. Θα αναφερθώ σε συγκεκριμένα άρθρα, που νομίζω ότι αφορούν και στον τεχνικό κόσμο και στο τεχνικό επιμελητήριο και στους μηχανικούς, καθότι για το νομοσχέδιο, γενικά, έχουν αναφερθεί φορείς, οι οποίοι είναι πιο ειδικοί από εμένα.

Τρία θέματα πιάνει το νομοσχέδιο. Ένα κομμάτι είναι του χωροταξικού σχεδιασμού, με το άρθρο 177. Υπάρχουν τ’ άρθρα 178, 179 και 180 που αναφέρονται στα τεχνικά έργα και υπάρχει και το άρθρο 181, σχετικά με τις Υπηρεσίες Δόμησης. Τι προσπαθεί σ’ αυτά τα άρθρα το νομοσχέδιο; Να βελτιώσει παθογένειες του παρελθόντος, έτσι ώστε να λυθούν κάποια προβλήματα. Τα καταφέρνει; Κατά την άποψή μου, όχι.

Παρά το ότι επιδιώκει αυτό το σκοπό, δηλαδή, να λύσει προβλήματα, στην πραγματικότητα δεν κάνει τομές, έτσι ώστε να λυθούν αυτά τα προβλήματα. Ποια είναι αυτά; Θ’ αναφερθώ, καταρχήν, στο άρθρο 177. Το να δημιουργήσω μια Επιτροπή παρακολούθησης και υλοποίησης χωρικού και αναπτυξιακού σχεδιασμού τοπικού και περιφερειακού επιπέδου, δεν λύνει κανένα πρόβλημα χωροταξικού σχεδιασμού. Λέω, γενικά, και ο Υπουργός το γνωρίζει, γιατί ήταν και Υπουργός Περιβάλλοντος.

Το Μάιο του 2016, καταργήθηκε το Β` κεφάλαιο του νόμου 4269 σχετικά με τις χρήσεις γης των Δήμων. Δύο χρόνια από τότε, δηλαδή, από το Μάιο του 2016, μέχρι την προηγούμενη εβδομάδα, είχαμε χρήσεις γης του ΠΔ του 1987.

Τώρα, όντως, πέρασε ένα προεδρικό διάταγμα που εκσυγχρονίζει τις χρήσεις γης. Θα έλεγα ότι είναι προς τη σωστή κατεύθυνση. Μπορεί να υπάρχουν διαφορετικές απόψεις, αλλά είναι στη σωστή κατεύθυνση, προκειμένου να εκσυγχρονίσει τις χρήσεις γης.

Όμως, δεν άλλαξαν οι χρήσεις γης. Να το πω πρακτικά, για να αλλάξουν οι χρήσεις γης, πρέπει να εκδοθούν 325 τοπικά χωρικά σχέδια, δηλαδή, προεδρικά διατάγματα με βάση το προεδρικό διάταγμα που τώρα πέρασε. Δηλαδή, θα χρειαστούμε από 5 έως 20 χρόνια για να αλλάξουν οι χρήσεις γης στους Δήμους. Επομένως, το να φτιάχνουμε Επιτροπές που θα παρακολουθούν ένα έργο, που αργεί δεκαπέντε και είκοσι χρόνια, σε μία περίοδο που έχουμε ανάγκη να γίνουν όλα πολύ γρήγορα, δεν βοηθάει σε αυτή την κατεύθυνση, παρ’ όλο που είναι μία θετική σκέψη. Άρα, θα έλεγα, σε συνεργασία με το Υπουργείο Περιβάλλοντος να θεσπιστεί ένα «Παρατηρητήριο Χωρικού Σχεδιασμού» με ευέλικτα εργαλεία, ώστε να μπορούν να γίνονται τροποποιήσεις, όταν χρειάζονται να γίνονται επενδύσεις στη χώρα, που υπάρχει ανάγκη αυτή την περίοδο, περισσότερο από κάθε άλλη.

Σε ό,τι αφορά στα άρθρα 178, 179 και 180, τι επιδιώκεται; Επιδιώκεται, ουσιαστικά, να βρεθεί ένας μηχανισμός, ώστε να μπορούν οι Δήμοι που δεν έχουν τεχνική επάρκεια να κάνουν τα έργα που είναι απαραίτητα ή να ωριμάζουν έργα, έτσι ώστε να καταφέρουν να απορροφήσουν πόρους από το ΕΣΠΑ.

Τα καταφέρνουν; Όχι. Δεν τα καταφέρνουν σήμερα και δεν θα τα καταφέρουν και όταν ψηφιστεί το νομοσχέδιο, γιατί αυτά που λέμε είναι θεωρητικά. Η ενίσχυση των Δήμων από τη ΜΟΔ και την ΕΕΤΑΑ και τώρα προβλέπεται και τώρα θα μπορούσε να γίνει. Υπάρχει απορρόφηση; Όχι. Τους βοηθούν; Όχι. Για παράδειγμα, στο Δήμο από τον οποίο κατάγομαι, των Κεντρικών Τζουμέρκων, που κατάγεται και ο Πρωθυπουργός, δεν μπορεί ο μηχανικός, ή ο επιστήμονας από τη ΜΟΔ να πάει και να βοηθήσει, έτσι ώστε να ωριμάσει κάποιο έργο και να αντιμετωπιστούν τα προβλήματα που αντιμετωπίζουν κάθε ημέρα οι κάτοικοι σε αυτές τις απομακρυσμένες περιοχές.

Επομένως, θα έλεγα, αν θέλει το Υπουργείο να βοηθήσει προς αυτή την κατεύθυνση, να υπάρξει μία πρόβλεψη - όπως υπάρχει με τους Ελεγκτές Δόμησης, όπου υπάρχουν ελεύθεροι επαγγελματίες, οι οποίοι μπαίνουν σε ένα μητρώο και περνάνε μέσα από μία διαδικασία - να μπορούν οι Δήμοι να χρησιμοποιούν τέτοιους επαγγελματίες για συγκεκριμένα έργα, έτσι ώστε, όταν δεν υπάρχουν οι τεχνικές υπηρεσίες που να μπορούν, εκείνοι να τα υποστηρίζουν ώστε να ωριμάζουν έργα και να προσπαθούν να απορροφήσουμε πόρους σε αυτούς τους Δήμους.

Καθημερινά, δέχομαι οχλήσεις από Δημάρχους που προσπαθούν να λύσουν τέτοια προβλήματα. Επίσης, μου έχει ζητηθεί συνεργασία από το Ταμείο Παρακαταθηκών και Δανείων, έτσι ώστε να μπορούν να γίνουν μικρά έργα οδοποιίας σε Δήμους που έχουν ανάγκη. Καταλαβαίνετε ότι αυτό πρέπει να το δούμε τεχνικά. Είμαστε πρόθυμοι να βοηθήσουμε το Υπουργείο να συντάξει μία κατάλληλη διάταξη, όπως και τώρα είμαστε πρόθυμοι μέσα στις επόμενες τρεις ημέρες να υπάρχουν κατάλληλες διατάξεις, έτσι ώστε να μπορέσουν να γίνουν αυτά τα πράγματα.

Δεν θα πω περισσότερα, αλλά σας λέω ότι αυτή τη στιγμή δεν μπορούν να υπάρχουν συνεργασίες μεταξύ των Δήμων για πιο απλά πράγματα. Το να υπάρχει Διαδημοτικός Σύνδεσμος Τεχνικής Υπηρεσίας ωραίο είναι, θεωρητικά, αλλά δεν πρόκειται να γίνει. Το προβλέπω τώρα και θα το δούμε και στην πράξη, μεθαύριο. Μακάρι να μπορούσαν να γίνουν τέτοια πράγματα, αλλά πρέπει να βρούμε πιο απλές και πιο γρήγορες λύσεις.

Σχετικά με τις Υπηρεσίες Δόμησης, γνωρίζετε ότι δεν λειτουργούν σε πάρα πολλά νησιά και σε πάρα πολλές ακριτικές περιοχές, με αποτέλεσμα να μην εκδίδονται άδειες. Δεν εκδίδονται άδειες, σε μία περίοδο που οι άδειες που εκδίδονται είναι ελάχιστες. Αν πάμε σε μία περίοδο που θα υπάρχει μεγαλύτερη ανάγκη, τότε δεν θα μπορέσουμε να λύσουμε κανένα πρόβλημα. Το να προβλέπετε ότι, όταν δεν τα καταφέρνει κάποιος Δήμος να στελεχώσει μία Υπηρεσία Δόμησης, οι υποχρεώσεις θα ασκούνται από το Δήμο της έδρας της οικείας Περιφερειακής Ενότητας, σημαίνει ότι θα «φορτώσουμε» στον αντίστοιχο Δήμο που είναι η έδρα της Περιφερειακής Ενότητας, μεγάλο όγκο που δεν θα μπορεί πραγματικά να τον υποστηρίξει.

Άρα, και εδώ θα πρέπει να προβλέπεται και ένας άλλος κεντρικός μηχανισμός που να μπορεί να εκδίδει άδειες, όταν δεν υπάρχει η δυνατότητα από το Δήμο να στελεχώσει την Υπηρεσία Δόμησης. Επομένως, θα έλεγα, ότι εκτός από αυτό που προβλέπεται, θα πρέπει να υπάρχει και ένας κεντρικός μηχανισμός που να εκδίδει άδειες. Άλλωστε, ελπίζω το επόμενο διάστημα και εντός του μήνα, να υπογραφεί η υπουργική απόφαση που ζητούσα από τον κ. Σκουρλέτη, πριν από δυόμισι χρόνια, όταν ήταν Υπουργός Περιβάλλοντος, για ηλεκτρονική έκδοση οικοδομικών αδειών. Όταν αυτό προβλέπεται και υπάρχει κεντρική υπηρεσία, τότε θα βοηθήσουμε να εκδίδονται νόμιμες άδειες και θα καταπολεμήσουμε τη γραφειοκρατία και διαφθορά.

Αυτά ήθελα να πω. Είναι συγκεκριμένες προτάσεις που αφορούν σε τρία συγκεκριμένα άρθρα. Είμαι στη διάθεσή των συνεργατών του κ. Υπουργού, αν θέλει να βοηθήσω στην τροποποίηση των υπαρχουσών διατάξεων, έτσι ώστε να κάνουμε ένα πιο τολμηρό βήμα για να λύσουμε τα προβλήματα. Ευχαριστώ πολύ.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει ο κ. Ιωαννίδης.

ΓΑΒΡΙΗΛ ΙΩΑΝΝΙΔΗΣ (Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΤΕΕ)): Αξιότιμη κυρία Πρόεδρε, κύριοι Υπουργοί, κυρίες και κύριοι βουλευτές, εκ μέρους του διοικητικού συμβουλίου της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας να σας ευχαριστήσουμε, κατ’ αρχήν, για την πρόσκληση και να πούμε ότι η Ομοσπονδία μας είναι αυτή που εκφράζει θεσμικά όλους τους εργαζόμενους αποκεντρωμένης διοίκησης και κατά συνέπεια και τους εργαζόμενους στις υπηρεσίες των Διευθύνσεων αστικής κατάστασης και κοινωνικών υποθέσεων και των τμημάτων τοπικής αυτοδιοίκησης και νομικών προσώπων σε όλη την Ελλάδα, που απασχολούνται σε θέματα και αρμοδιότητες που άπτονται του νομοσχεδίου και μεταβάλλεται δυσμενώς σήμερα με αυτό η εργασιακή τους κατάσταση.

Θα θέλαμε να επισημάνουμε τα παρακάτω. Επιβεβαιώνεται η εκτίμηση του τρίτου τακτικού μας συνεδρίου, σύμφωνα με το οποίο ο αντιλαϊκός χαρακτήρας της εφαρμοζόμενης πολιτικής και αυτής της κυβέρνησης, προϋποθέτει κράτος εχθρικό προς τους εργαζόμενους και τα λαϊκά στρώματα και φιλικό για τους επιχειρηματικούς ομίλους. Επιβεβαιώνονται επίσης οι εκτιμήσεις της Ομοσπονδίας μας ότι οι δεσμεύσεις της κυβέρνησης για αποκλειστικά εθελοντικές μετακινήσεις και μη βλαπτικές εργασιακές μεταβολές για τους εργαζόμενους, δεν πρόκειται να τηρηθούν.

Ο θεσμός της αποκεντρωμένης διοίκησης, εκ του Συντάγματος, έχοντας σαν δομή εκ φύσεως αποκεντρωτικό χαρακτήρα, λειτουργεί, ασκώντας κεντρικές αρμοδιότητες της δημόσιας διοίκησης σε όλη την επικράτεια, με έμπειρο προσωπικό υψηλής εξειδίκευσης. Παρά δε, τη μεγάλη υποστελέχωση, τις ατέλειες και τις δομικές ιδιαιτερότητες που έχει, καταφέρνει εδώ και 2 δεκαετίες περίπου και μέχρι σήμερα, πλην, ως κρατική περιφέρεια, να εξυπηρετεί με επιτυχία σε όλους τους νομούς της χώρας εκατοντάδες χιλιάδες πολίτες, σε κρίσιμα ζητήματα που άπτονται των αρμοδιοτήτων της . Χαρακτηριστικά, δασαρχεία, μεταναστεύσεις, αστικές καταστάσεις, ΠΕΧΩ, ΥΔΕ και πολλά άλλα. Πάνω από χίλιες αρμοδιότητες.

Για εμάς τους εργαζόμενους, η σκοπιμότητα της συγκεκριμένης μεταρρύθμισης με τη διαφαινόμενη συγκέντρωση των αρμοδιοτήτων στο Υπουργείο Εσωτερικών, εντάσσεται καθαρά στα πλαίσια της ολοκλήρωσης του μικρού επιτελικού κράτους που επιδιώκει σε αυτή τη φάση η κυβέρνηση. Μεταρρύθμιση που ολοφάνερα και μαθηματικά οδηγεί σε μείωση διοικητικών δομών, με επακόλουθο και φυσική εξέλιξη τη μείωση μόνιμων θέσεων εργασίας στο δημόσιο. Αντίθετα, από την άλλη, έχουμε έναν ακόμα ελεγκτικό μηχανισμό στην πλάτη της τοπικής αυτοδιοίκησης.

Με τη μεταρρύθμιση αυτή πλήττεται, κατά τη γνώμη μας, το αποκεντρωτικό σύστημα διακυβέρνησης και η αρχή της επικουρικότητας, που είναι δύο αρχές της διοικητικής επιστήμης, που είναι κρίσιμες σε οποιασδήποτε μεταρρύθμιση. Έτσι, φαίνεται ότι έρχεται και η σειρά των πολύπαθων αποκεντρωμένων διοικήσεων να θυσιαστούν στο βωμό της αναδιοργάνωσης του κράτους και της έλευσης της ανάπτυξης. Και συνδέονται όλα αυτά με τη γενικότερη κυρίαρχη πολιτική αντίληψη και στην Ε.Ε. που επιδιώκει σε όλες τις χώρες της ευρωζώνης λιγότερο κοινωνικό κράτος, ιδιωτικοποιήσεις, ΜΚΟ, συμπράξεις ΔΙΤ και το βασικότερο νέες ελαστικές μορφές εργασίας, κατάργηση εργασιακών δικαιωμάτων και μείωση του μισθολογικού κόστους περαιτέρω.

Το συγκεκριμένο νομοσχέδιο υπηρετεί την κοινή θέση, μεθόδευση όλων των μνημονιακών κυβερνήσεων, για την ουσιαστική αποδυνάμωση των δημοσίων υπηρεσιών σε προσωπικό, μέσα και πόρους, προκειμένου να ανοίξει ο δρόμος σε επόμενη φάση και οι αρμοδιότητες αυτές να ιδιωτικοποιηθούν ή να εκχωρηθούν. Άλλωστε, η θέση για τη συρρίκνωση του δημοσίου τομέα έχει ψηφισθεί από όλα τα μνημονιακά κόμματα στο τρίτο μνημόνιο. Όσον αφορά τις διατάξεις που αφορούν άμεσα τις αποκεντρωμένες διοικήσεις, έλεγχος ΟΤΑ, υπηρεσίες αστικής κατάστασης και κοινωνικών υποθέσεων και η ΑΣΒΕ, 8 χρόνια περιμέναμε να έρθουν και ζούσαμε σε ένα μεταβατικό στάδιο, όμως αυτό ήταν σε λάθος κατεύθυνση. Οι διακηρύξεις για δήθεν απεγκλωβισμό των ΟΤΑ από τον έλεγχο και καλύτερη εξυπηρέτηση των αλλοδαπών πολιτών, ακούγονται εξωπραγματικές.

 Με το σχέδιο νόμου ο έλεγχος των ΟΤΑ ελέγχεται ασφυκτικά από το Υπουργείο Εσωτερικών ενώ με τις διατάξεις που αφορούν τον πλήρη διαχωρισμό, αποδιάρθρωση των υπηρεσιών ιθαγένειας, μετανάστευσης, τα ήδη οξυμένα προβλήματα των υπηρεσιών απλά θα πολλαπλασιάζονται. Ξεδιπλώνεται πλέον ο σχεδιασμός της αποσυναρμολόγησης των αποκεντρωμένων διοικήσεων και μπαίνει μάλιστα σε εφαρμογή με χαρακτηριστική προχειρότητα. Οι υπάλληλοι μετατάσσονται υποχρεωτικά ενώ στην περίπτωση της εποπτείας ΟΤΑ, η κυβέρνηση επιχειρεί να νομιμοποιήσει την παρανομία των αιώνιων παράλληλων καθηκόντων, χρησιμοποιώντας το χρόνο άσκησής τους και ως κριτήριο επιλογή μετατασσόμενων. Εδώ μπαίνει και το ερώτημα, αν ο πλήρης έλεγχος της πολιτογράφησης και της χορήγησης ιθαγένειας από τον εκάστοτε υπουργό συγκεντρωτικά, θα αφήνει ανοιχτό και τον έλεγχο του εκλογικού σώματος σε ορισμένες κρίσιμες και ιδιαίτερες εκλογικές περιφέρειες. Το διοικητικό συμβούλιο της Ομοσπονδίας επισημαίνει ότι, ανεξάρτητα από ποια διοικητική δομή και αρχιτεκτονική της δημόσιας διοίκησης επιλεγεί και αποφασιστεί από την κυβέρνηση, για μας η προάσπιση των εργασιακών, μισθολογικών δικαιωμάτων όλων των εργαζομένων στις αποκεντρωμένες διοικήσεις αποτελεί ύψιστη προτεραιότητα.

Το Δ.Σ. της Ομοσπονδίας επισημαίνει, ότι ανεξάρτητα από ποια διοικητική δομή και αρχιτεκτονική της δημόσιας διοίκησης επιλεγεί και αποφασιστεί από την κυβέρνηση, για μας η προάσπιση των εργασιακών, μισθολογικών και υπηρεσιακών δικαιωμάτων όλων των εργαζομένων στις αποκεντρωμένες διοικήσεις αποτελεί ύψιστη προτεραιότητα.

Το Δ.Σ. της Ομοσπονδίας δεσμεύεται από τις ομόφωνες αποφάσεις του συνεδρίου, σύμφωνα με τις οποίες η ύπαρξη και η ενίσχυση αποκεντρωμένων υπηρεσιών δεν αποτελεί συντεχνιακό στόχο, αλλά εργαλείο για την παρουσία κρατικών δομών, στις οποίες θα έχει πρόσβαση ο πολίτης με ιδιαίτερο βάρος στην επαρχία. Η προσχηματική λογική, υποτίθεται, των κάθετων υπηρεσιών, που σιγοντάρεται έξυπνα και από κλαδικές ενώσεις, με δεδομένη την υποστελέχωση και την μη διάθεση πόρων, οδηγεί τελικά στη διάλυση υπηρεσιών, μέσω της αναδιάρθρωσης και την παραχώρηση όσων από τις αρμοδιότητες μπορούν να αποφέρουν κέρδη σε ιδιώτες.

Επίσης, σήμερα ακούσαμε και μια άλλη εμμονή εκ μέρους της ένωσης περιφερειών και θέλω να την καταθέσω. Όλα τα τελευταία χρόνια ζούμε το απίστευτο η ΕΝΠΕ, να είναι υπέρ της διάλυσης των αποκεντρωμένων διοικήσεων με έναν εμμονικό τρόπο, που μας προβληματίζει. Ως εκπρόσωπος των εργαζομένων, θέλω να το καταθέσω εδώ σήμερα. Νομίζω ότι είναι στην λάθος κατεύθυνση, αυτή η εμμονή περί κατάργησης των αποκεντρωμένων διοικήσεων. Οι αποκεντρωμένες διοικήσεις ασκούν κεντρικές αρμοδιότητες που δεν μπορούν να ασκηθούν από την τοπική αυτοδιοίκηση. Αυτά είναι διακριτά θέματα στη διοικητική επιστήμη και απορώ για αυτήν την εμμονή. Ολόκληροι τίτλοι συνεδρίων έχουν να κάνουν με το πώς θα καταργηθούν οι αποκεντρωμένες διοικήσεις.

Η μεταφορά αρμοδιοτήτων των διευθύνσεων αστικής κατάστασης και του ελεγκτή νομιμότητας, που επιχειρείται σήμερα από τις 7 αποκεντρωμένες διοικήσεις του Υπουργείου Εσωτερικών, υποχρεωτικά μαζί με το προσωπικό των υπηρεσιών, δεν θα επιτρέψουμε να επιφέρει δυσμενείς εργασιακές επιπτώσεις και αιφνιδιασμούς σε κανένα συνάδελφο μας. Σαν Ομοσπονδία, λοιπόν, προτείνουμε σε όλες τις διατάξεις που αφορούν το προσωπικό για τις αποκεντρωμένες διοικήσεις, όπως και για τις περιπτώσεις που δεν έχουν αποσαφηνιστεί, να υπάρξει πρόβλεψη για αποκλειστικά εθελοντικά και μόνο χαρακτήρα των μετατάξεων με διετή μεταβατική περίοδο, ώστε οι εργαζόμενοι να προστατευθούν και να μην βρίσκονται μπροστά σε απρόοπτες εκπλήξεις για προθέσεις διοικούντων. Με το πέρας της διετίας, οι εργαζόμενοι να έχουν τη δυνατότητα να επιλέξουν, αν θα παραμείνουν στις νέες υπηρεσίες ή αν θα επιστρέψουν στις αποκεντρωμένες διοικήσεις σε όποια μορφή θα υπάρχουν, ως δομή του κράτους.

Η εμπειρία σήμερα του τρόπου διοίκησης των αποκεντρωμένων διοικήσεων από μερικούς συντονιστές, που εσείς επιλέξατε, δυστυχώς, είναι αρνητική. Ακούστηκε στην αίθουσα, διαφαίνεται όμως από την πλευρά του Υπουργείου, ότι έχει αρχίσει να γίνεται αντιληπτό και πρέπει να δούμε την εξέλιξη.

Αναλυτικά επί των άρθρων, θεωρούμε ότι η δημιουργία 13 ΑΗΕ θα είχε πολύ περισσότερη λειτουργικότητα, αντί των 7 που προτείνονται. Στο άρθρο 110 διαφωνούμε πλήρως με την δυνατότητα διορισμού ιδιωτών μάνατζερ. Ουσιαστικά, μπαίνουν από τη πόρτα πλέον, οι ιδιώτες στο δημόσιο. Για μας είναι αδιανόητο, ενώ υπάρχουν πολλά στελέχη έμπειρα και εξειδικευμένα, να ανοίγει η πόρτα σε ιδιώτες μάνατζερ για να γίνουν επόπτες ΑΗΕ.

Επί του άρθρου 111, διαφωνούμε με την πενταετή υπηρεσιακή δέσμευση. Θεωρούμε, ότι πρέπει να έχει εθελοντικό χαρακτήρα με διετή μετάβαση. Για το άρθρο 112, θεωρούμε ειδικά για την νησιωτικότητα, ότι θα πρέπει να υπάρχουν τμήματα. Θα χαιρετίσουμε την απλή αναλογική, που καθυστέρησε πολλά χρόνια να έρθει και θεωρούμε ότι είναι σε θετική κατεύθυνση. Επί του άρθρου 248, βάζοντας το αποκλειστικό, τα μητρώα που δημιουργούνται στις αποκεντρωμένες διοικήσεις θα μείνουν χωρίς προσωπικό και αυτό θα έχει απίστευτες συνέπειες. Θα δημιουργηθεί ένα διοικητικό χάος, θα υπάρχουν αλλογενείς και ομογενείς που θα ορκίζονται και δεν θα μπορούν να λάβουν ταυτότητα, γιατί δεν θα έχουν γραφτεί στα μητρώα αρρένων. Αυτό πρέπει να το προσέξει ιδιαίτερα το Υπουργείο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Γκιόλας Ιωάννης, Θελερίτη Μαρία, Κοζομπόλη Παναγιώτα, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Λιβανού Ζωή, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Βέττας Δημήτριος, Συρίγος Αντώνιος, Τζαμακλής Χαρίλαος, Τσίρκας Βασίλειος, Βούλτεψη Σοφία, Γεωργαντάς Γεώργιος, Κυριαζίδης Δημήτριος, Καρράς Γεώργιος – Δημήτριος, Χριστοφιλοπούλου Παρασκευή (Εύη), Γερμενής Γεώργιος, Συντυχάκης Εμμανουήλ, Κατσίκης Κωνσταντίνος, Μαυρωτάς Γεώργιος, Παναγούλης Ευστάθιος και Παπακώστα – Σιδηροπούλου Αικατερίνη.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Θα ήθελα να απαντήσω στον κ. Αγοραστό που ζήτησε τον λόγο ότι, βάσει διαδικασίας, θα πάρετε τον λόγο αργότερα.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος του Δ.Σ της Ένωσης Περιφερειών Ελλάδος (ΕΝΠΕ)): Θα ήθελα να απαντήσω επί προσωπικού, ως πρόεδρος της ΕΝΠΕ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Δεν αναφέρθηκε σε εσάς, στην ΕΝΠΕ αναφέρθηκε, συνολικά.

Τον λόγο έχει ο κ. Γεωργαντάς.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Τα ερωτήματά μου, κατά βάση, κυρία Πρόεδρε, απευθύνονται στον εκπρόσωπο της Κ.Ε.Δ.Ε. και της ΕΝ.Π.Ε., αλλά και όποιος θα ήθελε ή ίσως νομίζει ότι θα μπορούσε να απαντήσει, μπορεί να απαντήσει.

Το πρώτο ερώτημά μου, είναι το εξής. Από αυτά τα 2 συλλογικά όργανα, έχει εκφραστεί ουδέποτε ή μάλλον όλο αυτό το διάστημα με κάποιον τρόπο, η επιθυμία για την καθιέρωση της απλής αναλογικής;

Με λίγα λόγια θέλω να πω, ήταν ως προτεραιότητα στους θεσμικούς εκπροσώπους της Αυτοδιοίκησης η συγκεκριμένη αυτή καθιέρωση του εκλογικού συστήματος ή υπήρχαν άλλα ζητήματα, τα οποία θέτατε ως προτεραιότητα και εάν έχουν ικανοποιηθεί ή όχι;

Το δεύτερο ερώτημα. Εμένα μου κάνει πραγματικά αλγεινή εντύπωση, το γεγονός, ότι θεσμοθετείται η δυνατότητα ενός δημοτικού συμβουλίου όχι απλά να ανεξαρτητοποιείται, αλλά να μπορεί να προσχωρεί σε άλλη παράταξη. Αυτό προβλέπεται στο άρθρο 73, δηλαδή, να προσχωρεί σε άλλη παράταξη από αυτή την οποία εκλέχθηκε.

Το ερώτημά μου, είναι το εξής. Θεωρείτε ότι αυτό έχει θετικό πρόσημο ως προς τη λειτουργία των συμβουλίων, ως προς την αναβάθμιση της δημοκρατίας ή μπορεί να αποκρύψει συναλλαγές ή οποιοσδήποτε άλλες αθέμιτες πρακτικές;

Το τρίτο ερώτημά μου. Θεωρείτε ότι με τον εκλογικό αυτό νόμο, η δυνατότητα σε μικρές συντεχνίες, οι οποίες θα μπορούν πλέον να επιτύχουν εκπροσώπηση στο Δημοτικό Συμβούλιο, θα κάνει τελικά πιο ανάλογη την συμμετοχή και την εκπροσώπηση ή θα κάνει τις σκοπιμότητες και την προάσπιση ιδιαιτέρων ατομικών συμφερόντων πιο εύκολη;

Μια τελευταία ερώτηση, είναι η εξής. Θεωρείτε ότι όλες αυτές οι μεταρρυθμίσεις σέβονται και συνάδουν τα σχετικά άρθρα του Συντάγματος, για την οικονομική και διοικητική αυτοτέλεια των Δήμων;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Σε αυτό το σημείο θα ήθελα να σας ενημερώσω ότι θα υποβληθούν ερωτήσεις από όλους τους Εισηγητές και Ειδικούς Αγορητές και θα απαντηθούν από τους φορείς, συνολικά στο τέλος και γι' αυτό και θα πρέπει να κρατήσετε σημειώσεις.

Τον λόγο έχει η κυρία Θελερίτη.

ΜΑΡΙΑ ΘΕΛΕΡΙΤΗ (Εισηγήτρια του ΣΥΡΙΖΑ): Καταρχάς, θα ήθελα να απευθύνω την πρώτη μου ερώτηση προς την Κ.Ε.Δ.Ε. και τον πρόεδρο της, τον κύριο Πατούλη. Αντιλαμβανόμαστε την αγωνία που έχετε, κύριε πρόεδρε, για την αποκέντρωση των αρμοδιοτήτων, ιδίως αυτές που αφορούν στις δημόσιες πολιτικές. Έχετε καταθέσει πρόταση σχετικά με το ποιές αρμοδιότητες πρέπει να αποκεντρωθούν από το κομμάτι των δημόσιων πολιτικών προς το Υπουργείο Εσωτερικών;

Αυτή είναι η πρώτη ερώτησή μου.

Η δεύτερη ερώτησή μου, είναι η εξής. Γνωρίζετε πολύ καλά και φαντάζομαι ότι θα έχετε και εξαίρετους νομικούς που θα σας το έχουν αναφέρει, ότι ένα μεγάλο μέρος που αφορά στην αποκέντρωση των δημόσιων πολιτικών, πρέπει να προηγηθεί, πριν συμβεί αυτό, δηλαδή, η Συνταγματική Αναθεώρηση.

Έχετε κάνει κάποια εργασία ή κάποια μελέτη από τη μεριά της Κ.Ε.Δ.Ε., που να λέτε, ποιά άρθρα πρέπει να αναθεωρηθούν, που αφορούν την Τοπική Αυτοδιοίκηση για την Συνταγματική Αναθεώρηση;

Πώς πιέζετε τα υπόλοιπα Κόμματα, ώστε να μπορεί η επόμενη Βουλή να ψηφίσει την Συνταγματική Αναθεώρηση, για να είναι Αναθεωρητική η υπόλοιπη, έτσι ώστε να έχουμε σε πολύ πιο γρήγορο χρονικό διάστημα την αποκέντρωση αυτών των αρμοδιοτήτων;

Το δεύτερο που θα ήθελα να σας ρωτήσω, είναι το εξής. Από τις προτάσεις που καταθέσατε ως Κ.Ε.Δ.Ε., εκτός της απλής αναλογικής, με την οποία διαφωνείτε και αυτό είναι γνωστό, το Υπουργείο υιοθέτησε κάποιες προτάσεις σας;

Γιατί, εσείς μας αναφέρατε ότι σας αγνόησε παντελώς το Υπουργείο.

Άρα, θα θέλαμε να γνωρίζουμε αν πραγματικά υιοθέτησε κάποιες προτάσεις από αυτές που καταθέσατε, όπως προαναφέρατε. Επίσης, είπατε ότι το Υπουργείο και η Κυβέρνηση έχει σαν στόχο να διαλύσει την Τοπική Αυτοδιοίκηση και δεν ενισχύει καθόλου όλη αυτήν την περίοδο την αυτοδιοίκηση, ούτε στο κομμάτι της γραφειοκρατίας, ούτε στα οικονομικά της Τοπικής Αυτοδιοίκησης.

Πρώτον, μπορείτε λοιπόν να μας πείτε, το προηγούμενο διάστημα από το 2010 - 2015, τι χρηματοδοτήσεις έλαβε η Τοπική Αυτοδιοίκηση από τις προηγούμενες κυβερνήσεις και δεύτερον, εσείς δεν γνωρίζετε ότι πραγματικά έχει ξεκινήσει μια διαδικασία για την απλοποίηση των διαδικασιών και έχει υπογραφεί προγραμματική σύμβαση του Υπουργείου Εσωτερικών με την ΕΤΑ που εσείς είστε ενήμερος για αυτή την προγραμματική, δηλαδή η ΚΕΔΕ , για να ξεκινήσει πρώτη η διαδικασία; Εξάλλου το γραφειοκρατικό κράτος και η γραφειοκρατία που κατά απομίμηση του κεντρικού κράτους έχει αυτοδιοίκηση, αντιλαμβάνεστε ότι είναι πολλών χρόνων και δεν είναι ίδιον της σημερινής καταστάσεως μόνο.

Θα ήθελα να μου πείτε, οι μητροπολιτικοί δήμοι ή η περιφέρεια, έτσι όπως προέβλεπε και ο Καλλικράτης, μπορούν να εφαρμοστούν χωρίς συνταγματική αναθεώρηση; Προς τον κ. Αγοραστό, γνωρίζω ότι καταθέσατε και το έχω διαβάσει για την περιφερειακή διακυβέρνηση και μάλιστα αναλύεται και σε άρθρα, που θα μπορούσαμε σε ένα πολύ σημαντικό μέρος αυτών των προτάσεων να συμφωνήσουμε, θεωρώ. Εκτός βέβαια του κομματιού του αναπτυξιακού ρόλου της περιφέρειας, όπου και τον αδικείτε αλλά και επιμένετε συγκεκριμένα στις ειδικές οικονομικές ζώνες, στις οποίες διαφωνούμε. Θα ήθελα να ρωτήσω, πιστεύετε ότι αυτό μπορεί να εφαρμοστεί χωρίς συνταγματική αναθεώρηση, αν θέλουμε να μιλήσουμε , όπως λέτε, για να γίνουν πράξη κάποια πράγματα. Θα ήθελα τη γνώμη σας σε σχέση με αυτό.

Ήθελα να ρωτήσω την ΠΟΕ - ΟΤΑ, κατάλαβα ότι διαφωνείτε με την απλή αναλογική, δεν κατάλαβα όμως, τι σημαίνει να διασφαλίζουμε μια ομαλή λειτουργία των δήμων. Με ποιό σύστημα θα διασφαλιστεί αυτή η ομαλή λειτουργία των δήμων, δεν το κατανοώ και ίσως να μπορείτε να μας πείτε περισσότερα για αυτό.

Επίσης θα ήθελα να αναφερθώ στο εξής: Για το χρονικό διάστημα των μεταρρυθμίσεων, θα ήθελα να υπενθυμίσω σε αυτή την αίθουσα μιας και αναφέρθηκε πάρα πολύ το ευρωπαϊκό σύστημα και οι μεταρρυθμίσεις στην Ευρώπη, για τους αυτοδιοικητικούς που γνωρίζω πολύ καλά ότι το γνωρίζουν, ότι οι μεταρρυθμίσεις δεν διαρκούν ένα χρόνο. Δηλαδή, η Δανία, όταν έκανε τη γενναία μεταρρύθμιση και των τριών βαθμίδων του επιτελικού κράτους, έκανε τη συγχώνευση των δήμων, αυτή η μεταρρύθμιση διήρκησε περίπου 10 χρόνια.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει ο κ. Γεωργαντάς.

ΓΕΩΡΓΙΟΣ ΓΕΩΡΓΑΝΤΑΣ ( Εισηγητής της Ν.Δ.): Κυρία Πρόεδρε παρέλειψα πριν, επειδή αναφέρθηκα στα γενικά ζητήματα επί του νομοσχεδίου, με τεκμηριωμένο θεωρώ τρόπο ακούσαμε μια συγκεκριμένη καταγγελία που έγινε από το ΦΟΔΣΑ της Στερεάς Ελλάδος. Νομίζω ότι αυτή η καταγγελία για παρανομίες, η οποία υπήρξε, πρέπει να γίνει από τον κ. Σταυρογιάννη πιο εμπεριστατωμένη και προς τα μέλη της Επιτροπής, γιατί είναι υποχρέωσή μας όταν ακούμε ένα τόσο σοβαρό ζήτημα και για τη διερεύνηση του και για τη συνέχισή του. Επειδή έγινε με τεκμηριωμένο λόγο, επίσημα νομίζω ότι πρέπει να μας πει και τί προτείνει ως λύση και τι νομίζει ότι μπορεί να κάνει η Επιτροπή και να το αναδείξουμε, εάν πράγματι αυτά τα οποία αναφέρει ισχύουν. Εγώ είδα ότι είναι πραγματικά και με τεκμηριωμένο λόγο.

ΜΑΡΙΑ ΘΕΛΕΡΙΤΗ (Εισηγήτρια του ΣΥΡΙΖΑ): Νομίζω ότι για αυτήν την καταγγελία υπάρχουν αρμόδια όργανα για να την εξετάσουν. Η Επιτροπή δεν μπορεί να εξετάσει μια καταγγελία γιατί δεν έχει την πλήρη εικόνα. Ευχαριστώ πολύ.

 ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Αν μου επιτρέπετε, όταν η καταγγελία αφορά δημόσιες υπηρεσίες και δημόσιους λειτουργούς είναι υποχρέωση των μελών της Επιτροπής να τον δουν και αυτό. Ίσως η παρουσία του Υπουργού να μπορέσει να διευκολύνει, ας το δούμε. Ο καθένας ας τοποθετηθεί, δεν είναι κακό αυτό.

 ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει η κυρία Χριστοφιλοπούλου.

ΠΑΡΑΣΚΕΥΗ(ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Επί του τελευταίου, θα πρότεινα, ο Δήμαρχος Λαμιών να ενημερώσει την Επιτροπή περισσότερο, ίσως με δύο λόγια παραπάνω, ποια είναι η δική τους πρόταση, σε ποια πρόταση βασίζεται η κυβερνητική πρωτοβουλία- θα έχουμε φαντάζομαι και από την Κυβέρνηση αντίστοιχα- ούτως ώστε να εκτιμήσει και η Επιτροπή, ενόψει των άρθρων, τι μέλλει γενέσθαι. Θα άξιζε όμως τον κόπο, πέραν της καταγγελίας που λέει ο συνάδελφος από την Αξιωματική Αντιπολίτευση, να έχουμε και δύο λόγια παραπάνω επί του προβλήματος, για να καταλάβουμε προς τι ο διαχωρισμός ή μη σε περισσότερους ΦΟΔΣΑ.

Έρχομαι όμως, στις βασικές μου ερωτήσεις, που αφορούν τον πυρήνα και την ουσία της Τοπικής Αυτοδιοίκησης. Θα συμφωνήσω και εγώ, ότι θα ήθελα περισσότερο από την Κ.Ε.Δ.Ε.- με βάση την πρόταση που είδα να καταθέτει ο πρόεδρος της- αλλά και από την ΕΝ.ΠΕ., να μας πουν δύο λόγια παραπάνω για το ρόλο, σε σχέση με τις αρμοδιότητες που θα πρέπει να έχουν και όντως κυρία Πρόεδρε και κύριε Υπουργέ, υπάρχει ανάγκη συνταγματικής αναθεώρησης και μάλιστα τολμηρής. Πρότεινα προχθές από το βήμα της Βουλής, την αναθεώρηση και του 102 και τη δυνατότητα κανονιστικής αυτοτέλειας των ΟΤΑ, να το τολμήσουμε και να το συζητήσουμε, πέραν όμως αυτής, η ερώτησή μου προς την Κ.Ε.Δ.Ε. και την ΕΝ.ΠΕ. είναι: Οι αρμοδιότητες, σήμερα που πρέπει να μεταβιβαστούν, ποιες είναι που μπορούν, κατά τη γνώμη σας, να μεταβιβαστούν, ασχέτως συνταγματικής αναθεώρησης;

Δεύτερον, οι διατάξεις του νομοσχεδίου αυτού , που αφορούν την εποπτεία των ΟΤΑ, την καθιστούν αυτή σκληρότερη, σε ό,τι αφορά το σκέλος της νομιμότητας, ναι ή όχι; Διευκολύνεται η δράση σας ή εμποδίζεται με επιπλέον διαδικασίες;

Επίσης, θα ήθελα μια κρίση επί του γεγονότος ότι εκδίδονται εγκύκλιοι και αυτό είναι καινοφανές. Η δική μας εκτίμηση είναι ότι είναι καινοφανές ως προς τον συγκεντρωτισμό και όχι ως προς την απλοποίηση και ότι δεν συνάδει με την αυτοτέλεια των ΟΤΑ η έκδοση εγκυκλίων, αλλά σε αυτό εγώ θα ήθελα και θα θέλαμε ως «Κίνημα Αλλαγής», να ακούσουμε και τις δικές σας προτάσεις.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κυρία Χριστοφιλοπούλου, ρωτάτε κάποιον συγκεκριμένα ή γενικά υποβάλλετε τις ερωτήσεις;

ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ήμουν σαφής, την ΚΕΔΕ και την ΕΝΠΕ, όπως και οι προηγούμενοι, η κυρία Θελερίτη και ο κ. Γεωργαντάς, οι δύο προηγούμενοι Εισηγητές που έκαναν αυτό, το ίδιο κάνω και εγώ. Αυτές οι ερωτήσεις, νομίζω, πηγαίνουν και στους δύο Βαθμούς.

Επιπλέον, θα ήθελα να ρωτήσω, για να έρθω μετά στο εκλογικό σύστημα, σε ό,τι αφορά το πώς ψηφίζεται ο προϋπολογισμός, σε σχέση και με τις διατάξεις που κατατέθηκαν για το αναλογικότερο σύστημα. Διαβάζει κανείς την αιτιολογική έκθεση του νόμου, ότι αυτό θα διευκολύνει την ψήφιση προϋπολογισμών και θα άρει εμπόδια στην ψήφιση των προϋπολογισμών. Θέλω από την Κ.Ε.Δ.Ε. και την ΕΝ.ΠΕ. να μας εξηγήσουν τη δική τους θέση, αν αυτή η κατάτμηση, εκεί όπου υπάρχουν αντιπροτάσεις και η αντιπαράθεση προτάσεων, που από τη μια πλευρά έχουν υποστεί την «βάσανο» της διαβούλευσης και της υπηρεσιακής επεξεργασίας και από την άλλη, ενδεχομένως όχι, εάν ωφελεί ή δεν ωφελεί και ποιά είναι η δική τους άποψη επί δύο σημείων, το ένα είναι αν είναι αποδοτικότερο και αποτελεσματικότερο και δεύτερον, αν είναι δημοκρατικότερο; Πολλές φορές υπάρχει αντίφαση και αν, σε αυτή την περίπτωση, αυτές οι διατάξεις βοηθούν ή όχι;

Τέλος, κυρία Πρόεδρε, επί του ζητήματος της απλής αναλογικής. Αυτή η μη ύπαρξη κανενός μίνιμουμ για την είσοδο- γιατί άκουσα και τον πρόεδρο της Κ.Ε.Δ.Ε. και τον πρόεδρο της ΕΝ.ΠΕ. να είναι αρκετά, έως πολύ επικριτικοί- ποια είναι η γνώμη σας στο ότι δεν υπάρχει «κατώφλι»; Πώς είναι δυνατόν να υπάρξουν συμφωνίες και πώς συνδέονται και οι προηγούμενες διατάξεις που ανέφερα, με αυτό το νέο σύστημα, όπου δεν υπάρχει κανένα «κατώφλι» και που ο ένας συνδυασμός μπορεί να έχει και έναν δημοτικό σύμβουλο, ο οποίος να διεκδικεί και αντιδημαρχία και να διεκδικεί και συγκεκριμένο έργο; Θέλω τα σχόλιά σας και αυτού.

Σε ό,τι αφορά την «παλινόρθωση των κοινοτήτων», επιτρέψτε μου τον όρο, θεωρείτε ότι είναι προς το συμφέρον ή όχι, οι διατάξεις που αφορούν στην παλινόρθωση των κοινοτήτων, διότι είναι ωραίο και δημοκρατικό και ακούγεται ωραία στα αυτιά μας, ότι όταν έχεις περισσότερες κοινότητες έχεις περισσότερη δημοκρατία, αλλά έτσι όπως εισάγονται οι διατάξεις έχουμε φύγει από αυτό. Κάνουμε μεγάλες προσπάθειες- και αυτό αφορά την παράταξη μου, γιατί μόνη της ψήφισε, το ότι έγιναν όμως κτήμα της ελληνικής Πολιτείας είναι πολύ μεγάλο υπέρ, μόνοι τις ψηφίσαμε και για τον Β` βαθμό και για τον «Καποδίστρια» και για τις συνενώσεις του «Καλλικράτη» και το είχα πει και στην αρχή της ομιλίας μου, ότι κανείς δεν λέει ότι αυτές οι διατάξεις ήταν τέλειες, η εφαρμογή τους θα μας το δώσει αυτό και θα μας πουν οι δήμαρχοι και οι περιφερειάρχες που εκπροσωπούνται εδώ, πού πρέπει να βελτιωθούν.

Το θέμα, όμως, είναι να φτιάχνουμε κοινότητες, οι οποίες να μπορούν να είναι, και αντιθέτως αυτό ευνοεί ή διαλύει τελικά τη δυνατότητα ύπαρξης σύμπνοιας στο θεσμό της Τοπικής Αυτοδιοίκησης;

 Αυτό δεν σημαίνει, διότι άκουσα τον εκπρόσωπο των φορέων της Λέσβου να λέει ότι υπάρχουν και στο χωροταξικό του «Καλλικράτη» προβλήματα, ότι εμείς δεν θα βλέπαμε με πολύ κακό μάτι, αντίθετα θα ευνοούσαμε μια πρόταση του Υπουργείου, μεμονωμένες περιπτώσεις, όπου έχουμε δυσλειτουργίες, να διορθωθεί ο «Καλλικράτης». Έχοντας κάνει μεταρρυθμίσεις, μπορούμε να καταλάβουμε ότι οι μεταρρυθμίσεις χρειάζονται αξιολόγηση, όπως και όλα τα πράγματα και βελτιώσεις.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Από τον Λαϊκό Σύνδεσμο - Χρυσή Αυγή, ο κ. Γερμενής απουσιάζει.

Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ): Κυρία Πρόεδρε, δεν έχουμε να ρωτήσουμε κάτι, επιφυλασσόμαστε στην κατ' άρθρον συζήτηση.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Κυρία Πρόεδρε, να πω και εγώ ότι δεν έχω να κάνω καμία ερώτηση, έχω καλυφθεί από τους συναδέλφους και θα τοποθετηθούμε στην κατ’ άρθρον συζήτηση.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Ο Ειδικός Αγορητής του «Ποταμιού», ο κ. Μαυρωτάς, έχει φύγει, όπως και ο κ. Σαρίδης από την Ένωση Κεντρώων.

Τον λόγο έχει ο κ. Κυριαζίδης.

ΔΗΜΗΤΡΙΟΣ ΚΥΡΙΑΖΙΔΗΣ: Θα ήθελα να απευθύνω δύο ερωτήσεις στους εκπροσώπους της Τοπικής Αυτοδιοίκησης, του Α΄ και του Β΄ βαθμού, εν προκειμένω στους Προέδρους.

Θα ήθελα να ρωτήσω, εάν κάποιες από τις προτάσεις σας έγιναν δεκτές από την πλευρά του Υπουργείου.

Δεύτερον, πώς έχει εκληφθεί από εσάς το σύνολο του νομοσχεδίου, διότι από τις τοποθετήσεις σας καταλάβαμε ότι δεν συμφωνείτε. Σε ποιο ποσοστό, και στους δύο βαθμούς της Τοπικής αυτοδιοικήσεις, γίνεται αποδεκτό το νομοσχέδιο; Σε τι ποσοστό ανταποκρίνεται το περιεχόμενο του νομοσχεδίου, διότι είπατε ούτε κάτι θετικό, ούτε κάτι δημιουργικό και ότι δεν δημιουργεί κάποια προοπτική.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει ο κ. Γκιόλας.

ΙΩΑΝΝΗΣ ΓΚΙΟΛΑΣ: Θα ήθελα να κάνω δύο ερωτήσεις στον κ. Πατούλη, τον Εκπρόσωπο της ΚΕΔΕ, ο οποίος αρκέστηκε σ' ένα μακρύ μονόλογο, δεν εισέφερε κάτι συγκεκριμένο, για να έχουμε και εμείς άποψη, που θα διασκεφθούμε.

Κύριε Πατούλη, επί τόσα χρόνια, εσείς οι παρατάξεις, της ομοίας μεγάλης παράταξης, στην οποία υπάγεστε, επειδή είπατε ότι είστε θιασώτης μετ’ επαίνων, αρνούμενος, όμως την απλή αναλογική, πώς είχατε ανεχθεί αυτό το σύστημα, το υπερπλειοψηφικό, που έδινε σε παρατάξεις της τάξης του 30%, τις λεόντειες αυτές πλειοψηφίες του 60%, των 3/5 και γιατί δεν είχατε προχωρήσει ή δεν είχατε προωθήσει αίτημα για να αλλάξει το σύστημα αυτό, επί το δημοκρατικότερο, τουλάχιστον.

Είπατε εν τη ρύμη του λόγου σας, προσπαθώντας να φανείτε ή να πείσετε ότι θέλετε να υιοθέτησε απόψεις και θέλετε να κάνετε και συνθέσεις. Ποιες θέσεις ενδεχομένως, είχατε συμπεριλάβει στο πρόγραμμά σας, στην πρακτική σας όμως, που την έχουμε βιώσει - εγώ τουλάχιστον ως εκπρόσωπος μικρότερων παρατάξεων επί τέσσερις θητείες - για να αξιολογήσετε, να συνθέσετε, να συμπεριλάβετε απόψεις ή μέρος αυτών, από μικρές, πλην όμως, υπαρκτές και αυτόνομες αυτοδιοικητικές παρατάξεις, εννοώ αυτές που δεν είχαν πάντα την κομματική εξάρτηση και το κομματικό καπέλο;

Επειδή όλοι ήμασταν μάρτυρες, τουλάχιστον, όσοι έχουν θητεύσει στην Τοπική Αυτοδιοίκηση, ότι η εκφορά λόγου και υπευθύνων θέσεων από παρόμοιες ανεξάρτητες αυτοδιοικητικές παρατάξεις ελάχιστα λαμβάνονταν υπόψη, θέλω να μας πείτε, εάν αυτοκριτικά έχετε να πείτε κάτι και γι' αυτό.

Αναφερόμενος στον κ. Αγοραστό θα πω ότι κλείσατε όμορφα, ποιητικά, λέγοντας να ακούσουμε τη βοή των πλησιαζόντων γεγονότων αν όχι εσάς των αυτοδιοικητικών της πρωτοβάθμιας και δευτεροβάθμιας και επίσης είπατε ότι κανένας δεν θέλει το σύστημα της απλής αναλογικής έχοντας υπόψη σας κάποιες δημοσκοπήσεις, γιατί είπατε, ότι κανένας από τον κόσμο από κάτω δεν θέλει και δεν εγκρίνει το σύστημα της απλής αναλογικής.

Έτσι κατάλαβα εγώ.

Έχετε πάντως, κύριε Αγοραστέ, κάποιες δημοσκοπήσεις υπόψη σας, γιατί από αυτές που έχουν πέσει στην αντίληψή μου γνωρίζω ότι τουλάχιστον το 60% του κόσμου της πλειονότητας των πολιτών αποδέχεται την απλή αναλογική.

Άκουσα και από πολλούς άλλους που τοποθετήθηκαν, στο τέλος από όλη τη συζήτηση, από όλη τη μιζέρια και την γκρίνια που, ενδεχομένως, να υπάρχει κάποιος επαινετικός λόγος για την απλή αναλογική νομίζω, ότι χρειαζόταν για όλους εμάς που έχουμε θητεύσει στην Τοπική Αυτοδιοίκηση ή για τους υπαλλήλους που έχουν υπηρετήσει και περιμέναμε να το ακούσουμε.

Τέλος, για τον Πρόεδρο της ΠΟΕ - ΟΤΑ ένα ερώτημα, που δεν άπτεται τόσο κυρίως του συστήματος και του νομοσχεδίου, αλλά μια και το είπατε, θα ήθελα να ρωτήσω.

Είναι πολύ πικρό αυτό το φαινόμενο των θανάτων ανθρώπων στην Υπηρεσία και, κυρίως, στον τομέα της καθαριότητας.

Πιστεύετε, ότι οι προσλήψεις που τελικώς, με χίλια μύρια ζόρια και βάσανα επετεύχθησαν από το Υπουργείο Εσωτερικών και ανεβάζουν τον αριθμό σε 8.600 ανθρώπους που θα δουλέψουν εκεί υπεύθυνα επί χρόνια, θα αποκτήσουν και θα έχουν την εμπειρία δεν συμβάλλει, ώστε να ελαχιστοποιείται ο κίνδυνος από τους 11μηνίτες, 8μηνίτες και 7μηνίτες;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): Θέλω να κάνω μια ερώτηση αν και τα έχουμε πει κατ’ επανάληψη, αλλά σε αυτό ειδικά το θέμα δεν έχει τύχει ποτέ να πάρω μια απάντηση και απευθύνομαι στους δύο Προέδρους.

Υπάρχει μια διαπιστωμένη υποστελέχωση στην Αυτοδιοίκηση, την οποία όλοι την ομολογούν και γνωρίζουμε τις αιτίες της.

Σήμερα, η Κυβέρνηση προσπαθεί με διάφορους τρόπους μέσα στο δυσμενές αυτό πλαίσιο να την προσπεράσει και πριν από λίγο αναφέρθηκε ο μεγάλος διαγωνισμός στην καθαριότητα, ο πρώτος μετά από πάρα πολλά χρόνια, ο οποίος προωθεί μόνιμες θέσεις εργασίας, όπου μαζί με το δεύτερο πακέτο θα ξεπεράσουν ίσως τους 9.000 μόνιμους εργαζομένους στην καθαριότητα.

Από κει και έπειτα, ήδη, είναι ένας μίνι διαγωνισμός για 118 προσλήψεις, κυρίως, επιστημονικού προσωπικού για τους μικρούς Δήμους νησιωτικούς και ορεινούς.

Από του χρόνου πηγαίνουμε στη σχέση 1 προς 1 και αυτό είναι μια επιτυχία της κυβέρνησης στο πλαίσιο της ολοκλήρωσης του προγράμματος.

Θα ήθελα να μου πείτε ευθαρσώς, απέναντι στην κατατεθειμένη προγραμματική θέση της Αντιπολίτευσης, όπου ζητάει να γυρίσουμε επί τω δυσμενέστερω αυτή τη σχέση πρόσληψης και αποχωρήσεων στο 1 προς 5, πώς τοποθετείστε εσείς ως Πρόεδρος της ΚΕΔΕ;

Θέλουμε να γυρίσουμε στο 1 προς 5 από το 1 προς 3 που ισχύει τώρα και το 1 προς 1 που θα είναι του χρόνου και άρα, να διαιωνιστεί η υποστελέχωση σε επιστημονικό προσωπικό στην Αυτοδιοίκηση;

Σε αυτό, εν πάση περιπτώσει, ό,τι δεσμεύσεις και να έχει ο καθένας, εάν υπερασπίζεται τα συμφέροντα της Αυτοδιοίκησης θα πρέπει ευθαρσώς να απαντήσει.

Πώς τοποθετείστε σε αυτό που λέει ο Κυριάκος Μητσοτάκης για να ξαναγυρίσουμε στο 1 προς 5;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Τον λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Από τη μια πλευρά, η Κυβέρνηση εισηγείται μια απλή αναλογική στους Δήμους.

Βεβαίως, εμείς υποστηρίζουμε ότι τουλάχιστον πρέπει να υπάρχει ένα κατώφλι, γιατί δεν μπορεί να γίνει αλλιώς.

Από την άλλη πλευρά, έρχεται πάλι η μορφή του ελέγχου νομιμότητας των πράξεων, που είναι συνταγματική υποχρέωση αυτή, αλλά εν πάση περιπτώσει βλέπουμε, ότι γίνεται αυστηρότερος ο έλεγχος σε σχέση με το παρελθόν.

Το ερώτημά μου, λοιπόν, είναι απλό και συγκεκριμένο.

Δεδομένης, όπως εμφανίζεται, της δυσκολίας λήψεως αποφάσεων με το καινούργιο εκλογικό σύστημα, όπου θα υπάρχουν πολλές ατέλειες σε συνδυασμό με τον έλεγχο της εποπτείας των Ο.Τ.Α. με τον έλεγχο νομιμότητας, ο οποίος οπωσδήποτε θα είναι ασφυκτικός, δημιουργεί δυσλειτουργίες για το μέλλον στους Οργανισμούς Τοπικής Αυτοδιοίκησης Α΄ και Β΄ Βαθμού;

Θα ήθελα την άποψη των εκπροσώπων τους.

Αυτά είναι το ερώτημά μου, κυρία Πρόεδρε.

ΠΑΝΑΓΙΩΤΑ ΚΟΖΟΜΠΟΛΗ – ΑΜΑΝΑΤΙΔΗ (Προεδρεύουσα της Επιτροπής): Τον λόγο έχει ο κ. Πατούλης.

ΓΕΩΡΓΙΟΣ ΠΑΤΟΥΛΗΣ (Προέδρος του Δ.Σ. της Κεντρικής Ένωσης Δήμων Ελλάδος– ΚΕΔΕ): Καταρχήν, τέθηκαν πολλές ερωτήσεις.

Θέλω να ξεκαθαρίσω εξ αρχής ότι η Τοπική Αυτοδιοίκηση, για να μπορέσει να διοικηθεί θέλει νόμους, οι οποίοι να της το επιτρέπουν. Τι σημαίνει να διοικηθεί;

Όταν χρειάζεται εργαζόμενους να τους έχει και σήμερα δεν τους έχει.

Όταν οι πολίτες πληρώνουν την Αυτοδιοίκηση για να έχουν ποιότητα και να την απολαμβάνουν, κάτι που δεν συμβαίνει στη χώρα μας.

Όταν οι δήμοι έχουν τα χρήματά τους να μπορούν να τα αυτοδιαχειρίζονται.

Σήμερα, δεν σημαίνει τίποτα από όλα αυτά και περιμέναμε ένα νομοσχέδιο, το οποίο ονομάστηκε «Μεταρρύθμιση» για να λύσει όλες αυτές τις διαχρονικές παθογένειες.

Θα έλεγα ότι με τον «ΚΑΛΛΙΚΡΑΤΗ» έγιναν κάποιες σημαντικές αυτοδιοικητικές δυνατότητες στη χώρα μας, οι οποίες χρειαζόταν, προφανώς, να δοθούν λύσεις σε αυτές τις διαχρονικές παθογένειες που υπήρχαν μεταξύ των σχέσεων δήμων, περιφερειών και κράτους.

Όταν τέσσερα χρόνια υπάρχει μια Κυβέρνηση και δύο χρόνια υπάρχει ένας συγκεκριμένος Υπουργός, είναι δυνατόν αυτό το παθογενές, που εγώ το συνδέω και με την κρίση της χώρας μας την οποία έχουμε σήμερα, δηλαδή, η οικονομική χρήση έχει άμεση σχέση με το γεγονός ότι υπάρχει ένα συγκεντρωτικό κράτος. Ένα κράτος, δηλαδή, το οποίο δεν δίνει το οξυγόνο στις τοπικές κοινωνίες να μπορέσουν να κάνουν το αυτονόητο.

Σήμερα, η Τοπική Αυτοδιοίκηση, ο πρώτος βαθμός -προφανώς, γι' αυτό μιλάω εγώ - είναι πλήρως εξαρτώμενος απ' όλους τους άλλους εκτός από τον ίδιο του τον εαυτό και τις ίδιες τις αποφάσεις του. Πέστε μου μια απόφαση για να φτιάξει π.χ. μια παιδική χαρά ή μια πλατεία ή έναν παιδικό σταθμό και να εξαρτάται από την απόφαση του δημοτικού συμβουλίου;

Καμία τέτοια περίπτωση. Αυτή τη στιγμή, δηλαδή, οι πάντες έχουν σχέση με οποιαδήποτε απόφαση της Αυτοδιοίκησης του πρώτου βαθμού. Μπορεί να προχωρήσει έτσι η χώρα; Μπορεί σήμερα -το έχω επαναλάβει πολλές φορές- ο λιμενοβραχίονας που λείπει από τη Θήρα και που θα έδινε ανάπτυξη, χρήμα στη χώρα, στην εθνική οικονομία, στο τουρισμό να φέρει 8 υπουργικές υπογραφές, 3 γραμματέων, συμβουλίων κ.λπ.; Δεν γίνεται τριάντα χρόνια.

Αυτό το νομοσχέδιο δίνει καμία λύση, που λέγεται «Μεταρρύθμιση «ΚΛΕΙΣΘΕΝΗΣ Ι»;

Η απάντηση είναι όχι.

Επίσης, ακούστηκε πολύ η απλή αναλογική. Σήμερα, η χώρα μας πληρώνει το θέμα της δημοκρατικότητας της ή το πρόβλημα αναποτελεσματικότητας της; Σήμερα, δηλαδή, το ότι φεύγουν οι νέοι μας στο εξωτερικό και δεν υπάρχουν θέσεις εργασίας σχετίζεται ο τρόπος με τον οποίο γίνεται η διαδικασία της Τοπικής Αυτοδιοίκησης στο εκλέγειν και εκλέγεσθε; Μιλάμε σοβαρά; Αυτό είναι το θέμα; Δηλαδή, αυτό θα φέρει πλούτο, θα φέρει επενδύσεις, θα φέρει τους νέους μας από το εξωτερικό, θα αυξήσει το δημογραφικό; Όχι.

Υπό αυτή την έννοια, η Κεντρική Ένωση Δήμων Ελλάδος είπε κάτι πολύ συγκεκριμένο ότι «φτιάξετε ένα νομοσχέδιο και εμάς δεν μας νοιάζει αν λέγεται ΣΥΡΙΖΑ, ΑΝ.ΕΛ. ή οποιοδήποτε κόμμα».

Ο κ. Μπγιάλας, είπε ότι είναι άνθρωπος της Αυτοδιοίκησης. Για να είναι κανείς της Αυτοδιοίκησης είναι μεγάλη κουβέντα, διότι πάνω απ' όλα σημαίνει ότι στηρίζει πρώτα την Ελλάδα και την Αυτοδιοίκηση και μετά το κόμμα του.

Υπό αυτή την έννοια, θα έλεγα ότι δεν έχουμε κανένα πρόβλημα με οποιοδήποτε σύστημα απλής ή οποιαδήποτε αναλογικής, όμως, πρώτα πρέπει να λύσουμε την παθογένεια του ότι δε μπορεί σήμερα, να υπάρξει αναπτυξιακή δυνατότητα στην τοπική αυτοδιοίκηση. Αυτό είχαμε πει και στη σημερινή κυβέρνηση. Είχαμε πει ότι πρέπει να φτιαχτεί πρώτα ένα νομοσχέδιο που να δίνει την αυτοδιοικητική διακυβέρνηση, δηλαδή, να αποκεντρωθεί ο συγκεντρωτισμός που υπάρχει από τις προηγούμενες γενιές και μετά, μπορούμε να συζητήσουμε οποιοδήποτε νομοσχέδιο και να μπορέσουμε να κάνουμε μια Ελλάδα σύγχρονη, όπως χρειάζεται.

Όσον αφορά στην καθιέρωση της απλής αναλογικής, εμείς, θέλουμε μια συζήτηση πάνω στο αναλογικότερο και δεν έχουμε κανένα πρόβλημα, αλλά πού να δίνει όμως, κυβερνησιμότητα την επόμενη μέρα. Ακούμε διάφορες απόψεις, μέσα από το συμβούλιο, έξω από το συμβούλιο, αλλά κάποιος πρέπει να διοικήσει, κάποιος πρέπει να πάρει αποφάσεις. Όταν δεν παίρνονται αυτές οι αποφάσεις, ποιος είναι εκείνος που την πληρώνει; Ο πολίτης, ο δημότης.

Όσον αφορά τον κ. Γεωργαντά, θεωρώ ότι όταν ένας Δημοτικός Σύμβουλος πηγαίνει σε οποιαδήποτε παράταξη, γιατί δεν το κάνετε και στη Βουλή αυτό; Έχω ακούσει ότι πρέπει να υπάρξει κομματική πειθαρχία. Τι σημαίνει; Μπορεί σήμερα, ένας Βουλευτής να είναι σήμερα στο ΣΥΡΙΖΑ και αύριο να είναι στη Ν.Δ. και μετά στους ΑΝ.ΕΛ.; Όχι, δε μπορεί να είναι. Όταν αυτή την στιγμή υπάρχει μια διάθεση, στην οποία δημιουργείται μια παθογένεια στον τρόπο λειτουργίας, αλλά και της συναλλαγής της ίδιας, γι' αυτό είπα στον κ. Υπουργό να πάει πέντε ημέρες σε ένα Δήμο και να δει πώς λειτουργεί. Θα τον ωφελήσει, διότι, θα καταλαβαίνει αμέσως ότι υπάρχουν και Δήμοι στις επαρχίες, στη νησιωτικότητα, στην ορεινότητα, υπάρχουν ξενοδόχοι, συμφέροντα διάφορα, τα οποία ανά πάσα στιγμή μπορεί να βρίσκουν ευαίσθητους κρίκους. Μπορεί να βρίσκουν κάποιους που δεν σχετίζονται με την πολιτική, ούτε τη δημοκρατία. Αυτό το έχετε σκεφτεί;

Οικονομική αυτοτέλεια, είπε ο κ. Γεωργαντάς. Πράγματι, θεωρούμε ότι αυτή τη στιγμή δεν υπάρχει οικονομική αυτοτέλεια στους Δήμους και προφανώς, θα έλεγα ότι οφείλει να δώσει η κεντρική κυβέρνηση μια εξήγηση, γιατί πήραν τα δισεκατομμύρια από τις τοπικές αυτοδιοικήσεις για να δημιουργήσουν τις νομιμοποιήσεις των αυθαιρέτων και των υπαίθριων χώρων και αντί να δώσουν στην αυτοδιοίκηση να αγοράσουν και να ισοσκελίσουν χώρους κοινόχρηστους, τους έχουν και τους «λιβανίζουν» ή τους πηγαίνουν στο Ταμείο Παρακαταθηκών και Δανείων και σου λέει «πήγαινε στα δικά σου χρήματα να πάρεις 4%». Είναι δυνατόν από αυτά τα χρήματα να τα έχουμε γυρίσει στο 2,5%; Πού υπάρχει αυτό σε άλλη χώρα;

Υπό αυτή την έννοια, όχι μόνο δεν υπάρχει οικονομική αυτοτέλεια, αλλά θα έλεγα και με το μεσοπρόθεσμο πολύ απλά και εύκολα δίνουν τα αποθεματικά, διότι, δεν άφηναν τους Δήμους να πάρουν υπαλλήλους. Προφανώς, οι Δήμοι δημιούργησαν πλεόνασμα, αυτό το πλεόνασμα το αποθεματικό το παίρνουν μέσα από την Τράπεζα της Ελλάδος, αυτό θα γίνει Repos και δεν ξέρουμε πότε θα επιστρέψει στην αυτοδιοίκηση. Θα παρακαλέσω λοιπόν, να αντιληφθούν όλοι στο Κοινοβούλιο την σημασία της αυτοτέλειας της οικονομικής των Δήμων.

Πάμε στην άποψη της Εισηγήτριας του ΣΥΡΙΖΑ, αποκέντρωση, αρμοδιότητες κ.λπ.. Σίγουρα δεν υπάρχει αποκέντρωση. Υπήρχε συζήτηση και είμαστε ανοιχτοί ακόμα και με τους υπηρεσιακούς παράγοντες του Υπουργείου Εσωτερικών.

Το πρόβλημα ξέρετε ποιο είναι; Ό,τι και να προτείναμε, ό,τι και να αποφασίστηκε από αυτή την Επιτροπή, δεν εμπεριέχεται μέσα στο νομοσχέδιο. Είναι σαν να κάναμε συζήτηση κωφών. Αξίζει τον κόπο δηλαδή, σε όλους μας που ασχολούμαστε με τόσα θέματα στη ζωή, στον επαγγελματικό, στον επιστημονικό, στο αυτοδιοικητικό και πολιτικό στίβο, να κοροϊδεύουμε με αυτό τον επαίσχυντο τρόπο τους εισηγητές. Πού έχει συμβεί αυτό το πράγμα; Να συζητάς και να μην λαμβάνεται καμία θέση υπόψη. Το λέω κάθετα λοιπόν. Δεν ελήφθη καμία θέση υπόψη της αυτοδιοίκησης και της Κεντρικής Ένωσης Δήμων και Κοινοτήτων Ελλάδος. Δεν ξέρω τι έκανε στη ΔΕΥΑ και εν πάση περιπτώσει τέτοιες νομοθετικές παρεμβάσεις, αλλά αυτές δεν δείχνουν αποκέντρωση ούτε ανάπτυξη προφανώς, στην αυτοδιοίκηση.

Είπατε ότι διαφωνείτε με την απλή αναλογική. Είπα και το λέω και τώρα, δεν διαφωνούμε με κανένα τρόπο αναλογικότητας. Αυτό όμως, που είπε η ΚΕΔΕ να φτιάξουμε τη μεταρρύθμιση, να γίνει η αυτοδιοικητική διακυβέρνηση και ελάτε να το συζητήσουμε. Επειδή ακριβώς, για να αποδείξουν με ποιο τρόπο σέβονται την αυτοδιοίκηση, ακόμα και στη συζήτηση για την αναθεώρηση του Συντάγματος, οι μόνοι που δεν υπάρχουν είναι ο πρώτος βαθμός. Θα δώσει κάποιος μια απάντηση γιατί; Ποιός είναι ο λόγος; Δημοκρατία είναι αυτή; Όταν αυτή τη στιγμή μας αφορά το θέμα ακόμα και του τρόπου με τον οποίο θα γίνει η συνταγματική αναθεώρηση και να μην παίρνουν την άποψη του πρώτου βαθμού; Ποιός θα δώσει αυτή την απάντηση σε αυτή την αίθουσα; Κύριε Υπουργέ, οφείλετε να τη δώσετε σήμερα τουλάχιστον.

Από εκεί και πέρα, επειδή έχουμε ακούσει μεγάλα λόγια, προγραμματικές συμβάσεις, ΕΤΑ, πόσα χρόνια έχουν περάσει και τα συζητάμε; Πού είναι αυτές; Στα λόγια; Έχει γίνει καμία, σοβαρή πέραν των υπογραφών και των φωτογραφιών, ενέργεια μέσα από αυτές τις προγραμματικές συμβάσεις; Τι θα περιμένει δηλαδή ο ελληνικός λαός; Πότε θα ξεκολλήσει αυτό το γραφειοκρατικό κράτος που γίνεται ακόμα χειρότερο;

Μητροπολιτικός δήμος, ακούστε εμείς αυτό που θέλουμε και προφανώς και θα μπορούσε να συμβεί η μητροπολιτική διακυβέρνηση. Δεν θα μπορούσε ενδεχομένως, να γίνει η μητροπολιτικότητα της αυτοδιοίκησης. Σε αυτό έχετε δίκιο και χρειάζεται συνταγματική αναθεώρηση. Εδώ χρειάζεται να πούμε σε ποιες περιπτώσεις, ποιους αφορά και πότε αυτό θα μπορέσει να ωριμάσει. Όμως, θα μπορούσαν να γίνουν στο επίπεδο της μητροπολιτικής διακυβέρνησης μέσα από συμπράξεις δήμων αρκετά πράγματα, τα οποία ίσως σήμερα δεν υπάρχει αυτή η διάθεση.

Τα οικονομικά νομίζω τα απάντησα. Δεν θέλω να σας καθυστερήσω επί τούτου.

Η κυρία Χριστοφιλοπούλου, η οποία οφείλω να πω ότι δείχνει μια αρτιότητα τουλάχιστον, στις απόψεις που καταθέτει, όπως και στην Επιτροπή Περιφερειών που έγινε πριν λίγες μέρες, προφανώς οι αρμοδιότητες πρέπει να μεταβιβαστούν στην τοπική αυτοδιοίκηση με τους αντίστοιχους πόρους και μπορεί να συμβεί και τώρα. Πώς συνέβη δηλαδή, με τον «Καλλικράτη» που μεταβιβάστηκαν δυνατότητες από την κεντρική κυβέρνηση και από τη νομαρχιακή αυτοδιοίκηση. Έγινε όμως, και πρέπει να γίνεται με τους αντίστοιχους πόρους. Και τώρα μπορεί να συμβεί αυτό, δεν υπάρχει η βούληση. Θα σας έλεγα μάλιστα ότι όχι μόνο δεν υπάρχει η βούληση, υπάρχει και η διάθεση να υπάρξει περαιτέρω υπερσυγκεντρωτισμός της σημερινής κυβέρνησης έναντι της αυτοδιοίκησης. Αυτό είναι αντίθετο από αυτό που συμβαίνει στην Ευρώπη, γιατί άκουσα και σήμερα για το τι γίνεται στην Ευρώπη. Χαίρομαι που το σκεφτόμαστε για το τι γίνεται και στην Ευρώπη, αλλά έχουμε καταθέσει στο Υπουργείο και στον Υπουργό την αυτοδιοικητική κάρτα του Κογκρέσου, αλλά και του Συμβουλίου Δήμων και Περιφερειών της Ευρώπης, η οποία δίνει συγκεκριμένες οδηγίες και τρόπους που μπορεί να γίνει η αυτοδιοικητική διακυβέρνηση. Ούτε αυτά ελήφθησαν υπόψη στον «Κλεισθένη 1».

Κατάτμηση για τον προϋπολογισμό. Νομίζω ότι αυτό θα δημιουργήσει αρκετή γραφειοκρατία στις αποφάσεις κυρία Χριστοφιλοπούλου. Φανταστείτε δηλαδή, να υπάρχει ένας προϋπολογισμός με πόσους κωδικούς και με πόσα άρθρα, τι συγκλήσεις θα γίνονται εκεί μέσα από μία απλή αναλογική που ενδεχομένως δεν υπάρχει πλειοψηφία. Ένα «τουρλομπούκι» θα γίνει εκεί.

Δεν ξέρω, δηλαδή, και αν θα μπει κανείς στα τεχνικά, ανά κωδικό, τι γραφειοκρατικό σύστημα θα δημιουργηθεί περαιτέρω. Εγώ θεωρώ ότι δεν θα υπάρχει ένα Συμβούλιο, που θα ολοκληρώνει έναν Προϋπολογισμό. Θα θέλει αλλεπάλληλα Συμβούλια, διαβουλεύσεις, συζητήσεις, πιέσεις, τηλέφωνα και ένα κάρο άλλες ιστορίες. Και τελικά, ένας Δήμαρχος, ο οποίος έχει βγει με συγκεκριμένη προγραμματική, θα μπορέσει να ασκήσει την προγραμματική, μέσα από την οποία βγήκε; Η απάντηση, κατά την άποψή μου, είναι «όχι».

Εάν έγιναν αποδεκτές προτάσεις και σε τι ποσοστό. Θα έλεγα ότι ήταν ελάχιστο το ποσοστό - το είπα και πριν. Νομίζω ότι είναι η πρώτη φορά που έρχεται ένα νομοσχέδιο, το οποίο δεν έχει, ουσιαστικά, καμία πρόταση της Κεντρικής Ένωσης Δήμων Ελλάδος. Αυτό είναι πρωτόγνωρο, ενδεχομένως διαχρονικά.

Επειδή είπε ο κ. Υπουργός για τις μόνιμες θέσεις. Κύριε Υπουργέ, είστε περίπου δύο χρόνια, Υπουργός Εσωτερικών. Πόσο καιρό λέτε για αυτές τις περιβόητες θέσεις; Δεν ξέρω, τι ποσοστό ελλείψεων έχετε στο Υπουργείο σας, αλλά σε ένα μοναχικό Δήμο, όταν υπάρχουν τρεις, ενώ χρειάζονταν δεκαπέντε, αυτό το εισπράττει ο ίδιος ο πολίτης του ορεινού ή νησιωτικού Δήμου. Και επειδή «αγαπήσαμε» όλοι τη νησιωτικότητα, με το 24% Φ.Π.Α και όλα αυτά που ακούμε, το τελευταίο διάστημα, θα ρωτούσα: Έχετε προστρέξει στις Υπηρεσίες σας, να σας πουν πόσοι Δήμοι, σήμερα, δεν μπορούν να λειτουργήσουν, λόγω έλλειψης προσωπικού; Και επειδή θέλετε - σώνει και καλά – να μας συνδέσετε την Αυτοδιοίκηση με το κόμμα, με όποιο κόμμα, σας προτείνω να ξεφύγετε λιγάκι από αυτό. Σκεφτείτε εθνικά και μη βλέπετε «πράσινους», «ροζουλί», «μπλε», «γαλάζιους».

Εμείς, αυτή τη στιγμή, θεωρούμε ότι οι Δήμοι θα πρέπει να έχουν το απαραίτητο προσωπικό. Ούτε το «1 προς 1» φτάνει, κύριε Σκουρλέτη. Θα έπρεπε να είστε πιο διεκδικητικός, διότι υπάρχουν σοβαρές ελλείψεις στους Δήμους. Πώς μπορεί να γίνεται ένας Προϋπολογισμός σοβαρά; Πώς μπορεί να γίνεται μια μελέτη, όπως πρέπει και να ωριμάζει; Πώς μπορεί να υπάρχει σοβαρότητα σε οποιαδήποτε λειτουργία του Δήμου;

Είστε πάρα πολύ φειδωλός στο «1 προς 1», αλλά έχετε σκεφτεί όλα αυτά τα χρόνια, για τα οποία συζητάμε, πως θα μπορούσε ένας Δήμος να λειτουργήσει; Εμείς είμαστε πολύ σαφείς και δεν το αλλάζουμε αυτό, ως Αυτοδιοίκηση. Λέμε «ο πολίτης πληρώνει» - ούτε εσείς πληρώνετε- και οι Δήμοι οφείλουν να έχουν τη λειτουργικότητα, την οποία δεν του δίνουμε και υπεύθυνοι είστε εσείς. Και αυτό, διότι δεν μας δίνετε το δικαίωμα να προσλάβουμε.

Να θυμηθούμε τα περσινά; Που τα κάνατε ένα μπάχαλο και γέμισε σκουπίδι όλη η Ελλάδα, επί 40 ημέρες ; «Όχι, θα μονιμοποιηθούν», «Όχι, θα τους ανανεώσουμε», «Όχι, θα φύγουν». Τι ήταν αυτό το πράγμα, που ζήσαμε; «Όχι, συνταγματικότητα –υπάρχει, δεν υπάρχει»; Εσείς ήσασταν ο υπεύθυνος γι' αυτό που υπεστήκαμε όλες οι τοπικές κοινωνίες, ένα πράγμα θλιβερό.

Όπως και αυτή τη στιγμή, θα έλεγε κανείς «Μην τάζετε, συνεχώς, μόνιμες θέσεις. Κάντε τις.». Κάντε τις. Και μην προκαλείτε την Αυτοδιοίκηση με τα κόμματα και τις διάφορες αψιμαχίες που έχετε εσείς. Τότε μόνο θα μπορέσουμε να γίνουμε πραγματική Ελλάδα.

Άρα, λοιπόν, θεωρώ ότι οφείλετε να δώσετε το δικαίωμα στους δήμους - αφού αυτοί πληρώνουν τους υπαλλήλους, δεν τους πληρώνετε εσείς- να πάρουν, μέσω ΑΣΕΠ, όσους χρειάζονται, χωρίς παρεμβολές, χωρίς εσάς. Δεν κατάλαβα, γιατί χρειάζεστε εσείς να μας πείτε, αφού εμείς πληρώνουμε και εμείς ξέρουμε τις λειτουργίες. Ξέρετε όλες τις λειτουργίες στην Ελλάδα, κύριε Υπουργέ;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Συγγνώμη, κ. Πρόεδρε, πρέπει να απαντήσετε στις ερωτήσεις, αυτή είναι η υποχρέωσή σας και φυσικά ξέρετε ότι ισχύει και ένας κανόνας μνημονιακός, 1 προς 5, 1 προς 2, 1 προς 3. Εκεί δεν απαντήσατε.

 ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Ήμουν πολύ σαφής, κυρία Πρόεδρε. Είπα ότι οι δήμοι πρέπει να πάρουν τους υπαλλήλους που χρειάζονται. Μην εμπλέκονται σε αυτά τα κόμματα. Παρακαλώ. Εμείς πληρώνουμε, εμείς έχουμε τις λειτουργικές ανάγκες, εμείς προσλαμβάνουμε.

ΠΑΝΑΓΙΩΤΗΣ ΣΚΟΥΡΛΕΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): *(Ομιλεί εκτός μικροφώνου)*

… 300 χιλιάρικα του ελληνικού λαού για να κάνετε προσωπική προπαγάνδα…

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Είστε λαϊκιστής, κ. Υπουργέ. Είστε λαϊκιστής και είναι ντροπή σας αυτό που λέτε.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κύριε Πατούλη, σας παρακαλώ.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Είστε λαϊκιστής και δεν μου απαντήσατε αυτές οι προπαγάνδες τις οποίες κάνετε πώς τις πληρώνετε;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κύριε Πατούλη, σας παρακαλώ.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Είναι λαϊκιστής…

ΠΑΝΑΓΙΩΤΗΣ ΣΚΟΥΡΛΕΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): 300 χιλιάρικα του ελληνικού λαού για να κάνετε προσωπική καμπάνια, κ. Πατούλη.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Είστε λαϊκιστής κύριε, ντροπή σας. Πρέπει να ντρέπεστε.

ΠΑΝΑΓΙΩΤΗΣ ΣΚΟΥΡΛΕΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): Τα 300 χιλιάρικα δεν είναι δικά σας είναι του ελληνικού λαού. Δεν είναι δικά σας τα χρήματα αυτά.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Πρέπει να ντρέπεστε. Δεν σας άρεσε η απάντηση και ανοίξατε…

ΠΑΝΑΓΙΩΤΗΣ ΣΚΟΥΡΛΕΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): Πρέπει να σέβεστε, δεν είναι δημοτικό συμβούλιο του Δήμου Αμαρουσίου εδώ πέρα. Είναι η Βουλή των Ελλήνων, σεβασμό, λοιπόν.

ΠΑΝΑΓΙΩΤΗΣ ΣΚΟΥΡΛΕΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): Κυρία Πρόεδρε, συγκρατήστε λίγο τον Υπουργό. Καταλαβαίνω είναι Υπουργός σας, αλλά…

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κύριε Πατούλη, , σας παρακαλώ πάρα πολύ. Με ευγένεια ρωτηθήκατε και με ευγένεια πρέπει να απαντήσετε. Έχουμε ακούσει εκθέσεις ιδεών εδώ, δεν έχετε απαντήσει στα ερωτήματα που σας έχουν τεθεί και επιπλέον φωνάζετε. Σας παρακαλώ πάρα πολύ.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Κυρία Πρόεδρε, δεν είναι δουλειά του Προέδρου να αξιολογεί τις απαντήσεις.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κύριε συνάδελφε, δεν αξιολογώ. Έχω δώσει απεριόριστο χρόνο να απαντήσει και γι΄ αυτό το λέω.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Κυρία Πρόεδρε, έχετε κανένα χαρτάκι και διαβάζετε τις απαντήσεις; Σας παρακαλώ πολύ. Σας παρακαλώ, κυρία Πρόεδρε…

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Σας έχω δώσει απεριόριστο χρόνο, κατά παράβαση του Κανονισμού.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Θα έπρεπε τον κ. Υπουργό να τον σταματήσετε, κυρία Πρόεδρε, διότι έδωσε συγκεκριμένη ερώτηση και πήρε συγκεκριμένη απάντηση. Επειδή ενδεχομένως, θέλουν ακόμη πιο συγκεκριμένη άποψη –το λέω για τον κ. Γκιόλα που είναι συνεχώς ταραχοποιός, απ΄ό,τι κατάλαβα- θα πω, λοιπόν, πολύ συγκεκριμένα ότι εμείς….

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Οι χαρακτηρισμοί να λείπουν, κ. Πατούλη.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Εμείς δεν ακούμε τι θέλουν τα κόμματα, λέμε τι θέλει η αυτοδιοίκηση και η αυτοδιοίκηση σήμερα, χρειάζεται ένα προσωπικό που δεν της δίνεται η δυνατότητα να έχει και πληρώνει η αυτοδιοίκηση και τα χρήματα που δεν πληρώνει για να έχει τους υπαλλήλους τα παίρνει πάλι το κράτος. Το έχετε καταλάβει, κυρία Πρόεδρε;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Δεν ρωτάτε εμένα, απαντάτε, κ. Πατούλη, εσείς δεν το έχετε καταλάβει αυτό νομίζω.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Άρα, λοιπόν, στην απάντηση του κ. Σκουρλέτη για να γίνει πολύ σαφές, είπα ότι είναι πολύ φειδωλή η άποψη του 1 προς 1 και θα έπρεπε να διεκδικήσει καλύτερη άποψη.

Όσον αφορά στο θέμα του κ. Καρρά…

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κύριε Πατούλη, νομίζω ότι έχετε κάνει κατάχρηση του χρόνου. Πολύ ευγενικά σας άφησα να απαντήσετε χωρίς να βάλω χρόνο. Έχετε μιλήσει περισσότερο από δεκαπέντε λεπτά και τελικά καταφέρεστε εναντίον συναδέλφων.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Μα είχα 40 ερωτήσεις, κυρία Πρόεδρε, πώς να τις απαντήσω; Θα μου βάλετε και χρονόμετρο στον τρόπο…..;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Βεβαίως, ο διάλογος έχει κανόνες, κ. Πατούλη, γι' αυτό παρακαλώ επικεντρωθείτε στις απαντήσεις.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Πόσες ερωτήσεις, κυρία Πρόεδρε, έγιναν;

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Ναι, αλλά δεν επικεντρώνετε στις απαντήσεις, κ. Πατούλη. Βάζω 2 τελευταία λεπτά, παρακαλώ.

ΓΕΩΡΓΙΟΣ ΠΑΤΟΥΛΗΣ (Πρόεδρος του Δ.Σ. της Κεντρικής Ένωσης Δήμων Ελλάδος, ΚΕΔΕ): Στα δύο τελευταία λεπτά θα ήθελα να προσθέσει ο κ. Κοιμήσης κάποιες απόψεις τις οποίες ενδεχομένως παρέλειψα.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Κύριε Κοιμήση, έχετε τον λόγο.

ΑΠΟΣΤΟΛΟΣ ΚΟΙΜΙΣΗΣ (Δήμαρχος Αμφιλοχίας): Κυρία Πρόεδρε, θα απαντήσω στις ερωτήσεις που τέθηκαν πολύ σύντομα.

Όσον αφορά, αν το εκλογικό σύστημα εξυπηρετεί ή δυσκολεύει τα πράγματα δεν είναι αυτοσκοπός, όμως θα σας πω, ότι, αν το δημοτικό συμβούλιο είχε κανονιστικές αρμοδιότητες και οιονεί νομοθετικές, διότι το Σύνταγμα σήμερα δεν επιτρέπει νομοθετικές, θα μπορούσε να έχει σύνθεση με εκλογικό σύστημα απλής αναλογικής. Σε όλες τις ευρωπαϊκές χώρες, όπου υπάρχει εφαρμογή συστήματος απλής αναλογικής, το εκτελεστικό έργο υπάρχει σε άλλα συλλογικά όργανα, που είναι απόλυτα προσανατολισμένα στην πλειοψηφούσα παράταξη ή μονοπρόσωπα.

Όσον αφορά, αν η ανεξαρτητοποίηση δίνει δυνατότητα κινητικότητας ή οδηγεί σε συναλλαγή, δημιουργεί τεράστια προβλήματα. Η διάταξη, μάλιστα, η οποία προβλέπει τον αντιδήμαρχο να προέρχεται από την παράταξή του με απόφαση της πλειοψηφίας της παράταξής του, είναι βέβαιο ότι θα οδηγήσει σε μαζικές ανεξαρτητοποιήσεις και θεωρούμε δεδομένο ότι θα υπάρξει αυτή η εξέλιξη, διότι υπήρξαν και άλλου είδους παρόμοιες εφαρμογές θεσμικών ρυθμίσεων στην Αυτοδιοίκηση στο παρελθόν, που οδήγησαν σε συναλλαγές και σε συμφωνίες «κάτω από το τραπέζι», όχι πολιτικές. Να συνεκτιμήσουμε το γεγονός ότι στην πρώτη Κυριακή κατά το εκλογικό σύστημα διαμορφώνεται το δημοτικό συμβούλιο και στη δεύτερη Κυριακή τις εκλογές τις κάνει μόνος του ο δήμαρχος, δεν υπάρχει κανένας άλλος να τρέχει. Δηλαδή, εννοώ ότι δεν υπάρχει κανένα πολιτικό κριτήριο και έχουμε μονοπρόσωπο όργανο, το οποίο έχει μεγάλη πολιτική νομιμοποίηση, γιατί πηγαίνει σε δεύτερο γύρο και παίρνει 50% συν, αλλά είναι τελείως αποδυναμωμένος από εκτελεστικές δυνατότητες.

Ο νομοθέτης το διαπίστωσε αυτό και ήταν μια από τις αλλαγές, τις οποίες υιοθέτησε, όταν άλλαξε τον αριθμό στην Οικονομική Επιτροπή και στην Ποιότητα Ζωής. Αύξησε τον αριθμό και βάζει 3 εξ οφίτσιο μέλη, δηλαδή, τον δήμαρχο και δύο αντιδημάρχους που ορίζονται από την πλειοψηφία, για να μπορέσει να εξασφαλίσει τις δυνατότητες. Δώστε όλο το εκτελεστικό έργο στην Οικονομική Επιτροπή και στην Ποιότητα Ζωής για να λυθεί το πρόβλημα της κυβερνησιμότητας. Αυτό από μόνο του δεν το λύνει το θέμα της κυβερνησιμότητας και της ευρυθμίας στη λειτουργία των δήμων, διότι αυτό είναι που θα οδηγήσει σε διάλυση τους δήμους και τις περιφέρειες.

Επίσης, απομένει να ρυθμιστεί και το θέμα όσον αφορά στην ψήφιση τεχνικού προγράμματος και προϋπολογισμού. Ο νόμος λέει ότι θα πρέπει να υπάρξει συζήτηση έως και τεταρτοψήφιου κωδικού του προϋπολογισμού με τις αναλύσεις του. Αυτό σημαίνει ότι θα μπορεί κανείς να παίρνει απόφαση μετά από μήνες συζητήσεων και διαβουλεύσεων ή αλυσιτελών διαδικασιών σε κάποιο έργο, το οποίο θα εκτελεστεί και δεν θα μπορεί να παίρνει απόφαση για τα υλικά, τα οποία θα πρέπει να χρησιμοποιηθούν για να ενεργοποιηθεί το έργο. Δηλαδή, πηγαίνουμε σε αλαλούμ.

Όσον αφορά σε αυτό που είπε η κυρία Θελερίτη, αν χρειάζεται τροποποίηση το άρθρο στο Σύνταγμα για την εκχώρηση αρμοδιοτήτων, προφανώς η απάντηση είναι όχι. Δεν χρειάζεται τροποποίηση το άρθρο 102 του Συντάγματος για την εκχώρηση αρμοδιοτήτων, το λέει με σαφήνεια το άρθρο 102 και μάλιστα, υποχρεώνει το νομοθέτη να εξασφαλίζει και τους αντίστοιχους πόρους. Πού χρειάζεται συνταγματική τροποποίηση; Χρειάζεται, εφόσον αναλάβουν οι δήμοι και οι περιφέρειες νομοθετικές αρμοδιότητες και εφόσον αναλάβουν φορολογική εξουσία. Μόνο για αυτά, για καμιά άλλη αρμοδιότητα. Όλες τις άλλες αρμοδιότητες θα έπρεπε να τις έχετε χωρίσει. Το νομοσχέδιο δεν τα αγγίζει καθόλου αυτά.

Όσον αφορά, εάν το Υπουργείο υιοθέτησε κάποιες προτάσεις, ναι υιοθέτησε κάποιες. Πρώτον, την μη υπαγωγή του πρασίνου στα ανταποδοτικά, δεν μπορούσε να εφαρμοστεί. Ήταν μια επιπλέον φορολογική επιβάρυνση στην ήδη εξασθενημένη φοροδοτική ικανότητα του τοπικού πληθυσμού και φαντάζομαι για αυτό άλλαξε. Δεύτερον, άλλαξε την υπόθεση της μομφής, που ήταν μια αστεία διαδικασία. Προέβλεπε, δηλαδή, στα τριμελή συμβούλια οι δύο να υποβάλλουν μομφή στον έναν και να τον αλλάζουν, έτσι κάθε μέρα θα είχαμε μομφές και αυτό άλλαξε. Τρίτον, άλλαξε το κομμάτι της αργίας, δηλαδή τί άλλαξε; Η διάταξη παραμένει ως έχει σήμερα που είναι και αυτή προβληματική ως έναν βαθμό. Τέταρτον, άλλαξε ο τρόπος εκλογής στην Οικονομική και Ποιότητα Ζωής, μα ήταν παγκοσμίως καινοφανές, είχαν άρτιο αριθμό μελών, πώς θα λειτουργούσε αυτό το όργανο; Κάνατε περιττό τον αριθμό και είναι σωστό. Επίσης, άλλαξε ότι προστέθηκε άλλο ένα μέλος για να μπορέσουν να ληφθούν αποφάσεις.

Όσον αφορά στις χρηματοδοτήσεις, είναι αλήθεια ότι έγιναν ορισμένα προγράμματα χρηματοδότησης με τη διαδικασία του «ΦιλοΔήμου», τα οποία μάλιστα έχουν και σωστό αντικειμενικό τρόπο κατανομής, όσον αφορά στους πόρους. Το κομμάτι όμως, που έχει σχέση με το Ταμείο Παρακαταθηκών και Δανείων, υποθηκεύει το πρόγραμμα δημοσίων επενδύσεων για πάρα πολλά χρόνια. Οφείλει λοιπόν, η ελληνική πολιτεία να εξασφαλίσει πόρους για την επόμενη 20ετία, για να μπορούν όσα προγράμματα δεν θα ενταχθούν σήμερα μέσα σε αυτά τα προγράμματα να χρηματοδοτηθούν, διότι η ζωή δεν σταματά. Υπό αυτή την έννοια, λοιπόν, θα πρέπει να γίνει η προσπάθεια εξεύρεσης νέων πόρων.

Θα σας πω, όμως, κάτι το οποίο δεν έγινε. Δεν έγινε εκχώρηση ποσού, κύριε Υπουργέ, όπως είχατε δεσμευτεί πολιτικά να το κάνετε αυτό, μαζί με τον κ. Χαρίτση, όπως είχε να γίνει τα προηγούμενα χρόνια με απόλυτο βαθμό επιτυχίας. Έγινε από πλευράς ΕΕΤΑΑ που ήταν εταιρεία διαχείρισης. Εκχωρήθηκε ποσό από το ΕΣΠΑ στους Δήμους, έλυσε το πρόβλημα της πολιτικής εμπλοκής μαζί με τις Περιφέρειες και υπήρξε διαδικασία αντικειμενικού τρόπου εντάξεως των έργων που αντιμετώπιζαν τα θέματα στις ελλείψεις χρημάτων για την αντιμετώπιση των ζητημάτων τοπικής υποδομής.

Μπορούν να γίνουν Μητροπολιτικοί Δήμοι χωρίς αναθεώρηση του Συντάγματος; Η απάντηση είναι ναι. Εξαρτάται, βέβαια, ποια μορφή θα έχουν. Αν είναι Σύνδεσμοι μπορούν, αν είναι Συνενώσεις μπορούν, αν είναι άλλος βαθμός Αυτοδιοίκησης δεν μπορούν, γιατί το Σύνταγμα προβλέπει δύο βαθμούς. Αλλά, όμως, μπορούν. Η απάντηση είναι ότι μπορούν, γιατί το πρόβλημα δεν είναι ποιον θα φτιάξεις, είναι να λύσεις την άσκηση των αρμοδιοτήτων, να εξυπηρετήσεις τον πολίτη.

Η εποπτεία διευκολύνεται κ.λπ.. Υπάρχει μια σχετική απεμπλοκή, όσον αφορά τα εποπτικά όργανα. Το κακό, όμως, ποιο είναι: Η γραφειοκρατία, η οποία υπερδιογκώνεται με το νομοσχέδιο και η διατήρηση των εποπτικών μηχανισμών που απαιτούν γραφειοκρατική εμπλοκή, π.χ. το Παρατηρητήριο. Μου κάνει εντύπωση πως το Παρατηρητήριο το διατηρείτε, ενώ προεκλογικά είχε δεσμευθεί ο ΣΥΡΙΖΑ ότι θα το καταργούσε. Όχι μόνο το διατηρείτε, το ισχυροποιείτε κιόλας, με διαδικασίες, οι οποίες δεν θα μπορέσουν να ανταποκριθούν. Το πρόβλημα, λοιπόν, δεν είναι αν περιορίζονται οι ελεγκτικοί μηχανισμοί, αλλά αν διογκώνεται η γραφειοκρατική υποχρέωση του εποπτευομένου οργάνου να αποδίδει λογαριασμό κάθε μέρα. Κάθε μέρα οι υπηρεσίες θα ασχολούνται μόνο με αυτό.

Για τον προϋπολογισμό το ανέφερα.

Εμείς έχουμε πει, ως ΚΕΔΕ, ότι θα έπρεπε τουλάχιστον, να υπάρχει ένα πλαφόν εισόδου. Δεν είναι λογικό, εάν ο λαός επιλέγει έναν εκπρόσωπό του να βγαίνει εκλογικό μέτρο. Είναι, δυνατόν, να μπαίνει στη Βουλή με «μηδέν κόμμα τόσο τοις εκατό»; Δηλαδή, θα αναδείξουμε σε οιονεί πολιτικούς εκβιαστές, με την έννοια, ας πούμε, της εισαγωγής στο Δημοτικό Συμβούλιο ανά πάσα στιγμή; Στις δε Τοπικές Κοινότητες, στις Κοινότητες δηλαδή, πάνω από 300 κατοίκους, προσέξτε, ο τρόπος της έμμεσης εκλογής αλλοιώνει πλήρως την ετυμηγορία του κόσμου. Είναι, δυνατόν να βγαίνει από το δεύτερο συνδυασμό Πρόεδρος, όταν ο κόσμος θα έχει επιλέξει την «άλφα» παράταξη με πλειοψηφία; Αυτό δηλαδή είναι ανήκουστο. Πιστεύω, ότι πάσχει και συνταγματικά. Δεν ξέρω, εγώ θα ήθελα να δω τη γνωμοδότηση της ΚΕΝΕ, όσον αφορά στο Συνταγματικώς παραδεκτό. Θα σας θυμίσω μόνο, ότι στις διατάξεις, όσον αφορά στην υποχρεωτική υπαγωγή των πόρων μας στην Τράπεζα της Ελλάδος η ΚΕΔΕ έχει εκδηλώσει εγγράφως την άποψή της και λέει ότι είναι «ερειδόμενο συνταγματικώς» η διάταξη αυτή.

Πάω στο κομμάτι που έχει σχέση με την επανασύσταση των Κοινοτήτων. Ο συνάδελφος από τη Λέσβο εξέφρασε την ικανοποίησή του. Θα σας πω ότι σφάλλει. Το πρόβλημα στη Λέσβο και στους μεγάλους Δήμους δεν είναι η έκταση, το πρόβλημα είναι η γραφειοκρατία, η δημοσιονομική χειραγώγηση, η έλλειψη προσωπικού, η δυνατότητα του να μπορείς να αποφασίζεις και να εκτελείς τις αποφάσεις σου, είναι λοιπόν, τα μέτρα πολιτικής που λείπουν από την εφαρμογή της πολιτικής -εκεί πάσχει το σύστημα- και φυσικά, ο λαός κάνει τις δικές του επιλογές. Οι νησιωτικοί Δήμοι θα έπρεπε να θωρακιστούν και να οπλιστούν με, επιπλέον, αρμοδιότητες και να γίνουν κυβερνήτες οι Δήμαρχοι, όπως είναι σε όλες τις ευρωπαϊκές χώρες, όπως είναι στη Σουηδία, που έχει χιλιάδες νησιά, όπως έχει και η Ελλάδα. Δηλαδή, εκεί γιατί μπορούν και εδώ δεν μπορούμε; Είναι καλύτεροι αυτοί από εμάς; Έχουν, όμως, ευχέρειες. Αυτά αποφασίζει ο κόσμος και τα όργανά τους τα βάζουν σε άμεση εφαρμογή, δεν περνάνε μέσα από 15.000 φίλτρα μέχρι να εξοντωθούν.

Όσον αφορά στο κομμάτι που έχει σχέση για τη δημοσκόπηση. Έχει γίνει τελευταία μια δημοσκόπηση, κυρία Πρόεδρε, από την εταιρία «Prorata» για λογαριασμό της Εφημερίδας των Συντακτών. Λέει, λοιπόν: 34% για την εγκατάσταση της απλής αναλογικής στην εφαρμογή στους Δήμους, 32% είναι υπέρ, 27% είναι αδιάφοροι, δεν εκφράζουν την άποψη, δεν τους ενδιαφέρει δηλαδή, τι θα γίνει και ένα ποσοστό 7% δεν ξέρουν, δεν απαντούν. Νομίζω ότι υπάρχει ακόμα χρόνος -σε αυτή τη διαδικασία, προφανώς, δεν υπάρχει, γιατί πάει για ψήφιση το νομοσχέδιο- ,αλλά αυτά τα οποία και ο κ. Πρόεδρος και ο κ. Πρόεδρος της ΕΝΠΕ εντόπισαν και εμείς με τις παρατηρήσεις μας, θα πρέπει να τα ξαναδούμε στο εγγύς μέλλον, για να μπορέσουμε να εξασφαλίσουμε κυβερνησιμότητα. Η ζωή δυστυχώς, δεν σταματάει με νομοθετικές ρυθμίσεις. Η ζωή ειδικά, στο τοπικό επίπεδο γεννά και αναγεννά προβλήματα, τα οποία επιβάλλεται να τελειώνουν κατευθείαν. Στο Κοινοβούλιο, το οποίο είναι οιονεί νομοθετικό Σώμα, υπάρχει η δυνατότητα της δεδηλωμένης. Εδώ, δεν υπάρχει αυτό, δηλαδή δεν υπάρχει διαδικασία. Ένας Δήμος σε μια ακυβερνησία.

Υπάρχουν παραδείγματα Δήμων που έχουν τεράστια προβλήματα στο να λαμβάνουν αποφάσεις στο Δημοτικό τους Συμβούλιο. Κρίνετε ποια είναι η κατάσταση τους, τι ελλείμματα έχουν συσσωρεύσει, τις υποχρεώσεις τους προς τρίτους στην αγορά, πόσες επιχειρήσεις έχουν καταστρέψει γιατί δεν μπορούν να λειτουργήσουν και πόσους εργαζόμενους έχουν αφήσει στον αέρα. Αυτό είναι το πρόβλημα. Να το εφαρμόσουμε σε όλη τη χώρα; Θεός φυλάξοι.

ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ (Προεδρεύουσα της Επιτροπής): Όπως είδατε, άφησα απεριόριστο χρόνο, γιατί αυτή είναι η ουσία του διαλόγου. Επενέβην πριν, όχι για να κρίνω τις ερωτήσεις του κ. Πατούλη, αλλά, ακριβώς, για να τον ωθήσω να μπει στις απαντήσεις των ερωτήσεων που είχαν υποβληθεί και γι' αυτό μίλησε επί 20 λεπτά ο κ. Πατούλης. Έπρεπε να εξυπηρετήσω τον διάλογο και να είναι ουσιαστική η συμμετοχή του, αλλά να μιλήσει και ο άλλος εκπρόσωπος από την ΚΕΔΕ.

Τον λόγο έχει ο κ. Αγοραστός.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος του Δ.Σ. της Ένωσης Περιφερειών Ελλάδος): Ευχαριστώ. Να αρχίσω με το ποια είναι η φιλοσοφία μας. Η φιλοσοφία μας, ως Περιφέρειες, δεν είναι τι μας συμφέρει να γίνει η Αυτοδιοίκηση. Είναι πώς πρέπει να γίνει, ούτως ώστε η χώρα να βαδίσει με ασφάλεια, χωρίς βασανιστικές περιπλοκές, χωρίς ψηφοθηρικά κόλπα και οπωσδήποτε σε ένα καλύτερο μέλλον. Η Αυτοδιοίκηση, όχι όπως μας συμφέρει, αλλά όπως της αξίζει. Αυτή είναι η φιλοσοφία πάνω στην οποία εργαζόμαστε.

Όσον αφορά στις Αποκεντρωμένες Διοικήσεις, υπάρχει λάθος ενημέρωση ή υπάρχει μια διαδικασία επίδειξης κομματικού πάθους. Εμείς έχουμε καταθέσει, εδώ και πολύ καιρό, μια πρόταση, η οποία είναι μέσα από μια συλλογική δουλειά, μέσα από τους εργαζόμενους στις Περιφέρειες για να γίνει η μεταφορά αρμοδιοτήτων, που δεν κωλύονται και δεν υπάρχει πρόβλημα με το Σύνταγμα. Το έχουμε καταθέσει εδώ και πολλά χρόνια στο Υπουργείο Εσωτερικών και σε πολλούς Υπουργούς. Το καταθέσαμε γιατί πιστέψαμε ότι αυτή η Κυβέρνηση, όπως έλεγε, θα καταργήσει τις Αποκεντρωμένες Διοικήσεις και θα το έκανε πράξη και θα ήταν από τις προτεραιότητες, για να βάλει ένα συν σε αυτά που έλεγε και στην αξιοπιστία έργων και λόγων.

Εμείς, δεν είπαμε να καταργηθούν, γιατί ξέρουμε ότι υπάρχει ένα κώλυμα. Είπαμε να μεταφερθούν εκείνες οι αρμοδιότητες, οι οποίες δημιουργούν πρόβλημα, ασάφεια, περιπλοκές, γραφειοκρατία και μια διαδικασία, η οποία δεν βοηθάει τον κόσμο. Εμείς τιμούμε τους εκεί εργαζόμενους και θεωρούμε ότι είναι σωστά εργαζόμενοι, μπορούν να προσφέρουν και μπορούν να προσφέρουν ακόμα περισσότερα όταν ξεκαθαρίσουν τα πράγματα. Αυτό είναι ξεκάθαρο. Τώρα, βέβαια, πως κάποιος πρόεδρος ή εκπρόσωπος είναι υπέρ της απλής αναλογικής και την εκθειάζει και από την άλλη είναι υπέρ του διορισμένου συντονιστή, αυτό, μάλλον, θα το απαντήσει η συνείδησή του.

Δεύτερον. Με ρώτησαν για την απλή αναλογική. Εμείς είμαστε υπέρ της απλής λογικής και θέλουμε ένα Κράτος, Υπουργεία και διαδικασίες κοινής λογικής και θέλουμε μια διαδικασία, ώστε να βοηθάμε τον κόσμο. Ο καθένας μπορεί να έχει τις απόψεις του. Στο ερώτημα της απλής αναλογικής, επειδή εσκεμμένα θολώνετε τα πράγματα, το πάγιο αίτημα όλων, διαχρονικά, ήταν της πρώτης Κυριακής, γιατί την θεωρούσαν άδολη, ανεξάρτητη και πραγματική αποτύπωση της βούλησης της κοινωνίας. Υπήρχαν φόβοι για την επικινδυνότητα και το τι μπορεί να συμβεί στην δεύτερη Κυριακή, όπως συναλλαγές, υποσχέσεις και όλη αυτή η διαδικασία. Εγώ είπα ότι πάμε σε απλή αναλογική πρώτης Κυριακής. Εάν δεν θέλετε πρώτης Κυριακής, με πλαφόν εισόδου πρώτης Κυριακής το 40%, τυχαίο το νούμερο, ούτως ώστε να σταματήσουν ορισμένες επικίνδυνες καταστάσεις. Αυτό είπα και είμαι ξεκάθαρος σε αυτό.

Βέβαια, η απλή αναλογική γοητεύει. Ως εικόνα, ως ταμπέλα, ως όρος γοητεύει και ο κόσμος θα είναι υπέρ αναμφισβήτητα. Το θέμα είναι πόσο αποτελεσματική θα είναι μετά, όταν θα λειτουργήσει, γιατί χρειάζεται και μια αρχιτεκτονική υποστήριξης όλης αυτής της διαδικασίας μετά της αποτελεσματικότητας, την οποία όλοι θέλετε, η οποία δε φαίνεται μέσα απ’ τη διαδικασία. Ιδού, λοιπόν, εάν είμαστε συνεπείς, απλή αναλογική προ της Κυριακής.

Ειπώθηκε, «εάν υπάρχει σχέδιο από την Ένωση Περιφερειών». Βεβαίως, υπάρχει σχέδιο. Το σχέδιο αυτό έχει σταλεί ηλεκτρονικά και στους 300 βουλευτές του Κοινοβουλίου. Υπάρχει νομοθετική πρόταση για επανασχεδιασμό της Τοπικής Αυτοδιοίκησης Β` βαθμού και τη μετάβαση από την Περιφερειακή και την Αποκεντρωμένη Διοίκηση στην Περιφερειακή Διακυβέρνηση, που είναι και το εργαλείο της παραγωγικής ανασυγκρότησης, αλλά και της αυτοδιοίκησης του μέλλοντος. Έχει σταλεί η διαδικασία της μεταβίβασης των αρμοδιοτήτων από τις Αποκεντρωμένες Διοικήσεις στους Δήμους και στις Περιφέρειες, εκεί που δεν χτυπάει στο Σύνταγμα, που δεν υπάρχει συνταγματικό και υπάρχουν και ορισμένες συμπληρωματικές προτάσεις, τις οποίες θέσαμε υπόψη, να συμπεριληφθούν σ’ αυτό το νομοσχέδιο.

Αυτό το νομοσχέδιο κάποιος ανέφερε ότι είναι μέσα στη διαδικασία της οικονομικής αυτοτέλειας. Δεν υπάρχει οικονομική αυτοτέλεια. Υπάρχει εποπτεία, υπάρχει επιτροπεία, συνεχίζεται, γίνεται πιο σκληρή, πιο γραφειοκρατική, πιο περίπλοκη και βέβαια, εδώ υπάρχει μια αναντιστοιχία από κάποιους, οι οποίοι ήταν και περιφερειακοί σύμβουλοι που έλεγαν τότε «όχι στην επιτροπεία, όχι στο παρατηρητήριο», μας κατηγορούσαν και τώρα το υλοποιούν και μάλιστα, με σκληρότερο τρόπο. Γι' αυτό στην πολιτική ποτέ μη λες «ποτέ».

Βέβαια, είπατε για την Ανεξάρτητη Οικονομική Ζώνη. Εμείς δεν την υιοθετούμε, αλλά όταν καταθέτουμε ένα σχέδιο νόμου, οφείλουμε για την πληρότητα του σχεδίου νόμου, γιατί είμαστε μπροστά, καταθέσαμε σχέδιο νόμου. Υπήρχε ένα καλό που μπορούσατε, να δείτε, αλλά δε σας το επέτρεψε αυτή η κόντρα, την οποία θέλετε να δημιουργήσετε και στην οποία δε θα σας ακολουθήσω εγώ, τουλάχιστον, σε τίποτα και με τίποτα.

Μέσα εδώ είναι και η EOS, ναι, βεβαίως. Όχι ότι την ασπαζόμαστε, αλλά όταν κάνεις ένα σχέδιο, πρέπει να τ’ αναφέρεις όλα μέσα. Βέβαια, στις EOS του εξωτερικού πηγαίνουν ελληνικές επιχειρήσεις, οι οποίες δε μπορούν ν’ αντέξουν το φορολογικό σύστημα, που είναι υψηλό εδώ. Αυτό πρέπει να το έχετε υπόψη σας, γιατί το ξέρετε πολύ καλά, παίρνετε τα στατιστικά στοιχεία και βλέπετε πόσες βγαίνουν έξω ή εάν δεν τα παίρνετε, θα πρέπει, να το δείτε κάποτε.

Εποπτεία ΟΤΑ: Εμείς, έχουμε προτείνει συγκεκριμένο σχέδιο για την Εποπτεία ΟΤΑ. Έχουμε πει ευθύς εξαρχής ότι έτσι όπως γίνεται η εποπτεία, δεν είναι σωστή. Δεν είναι σωστή και σας αναφέρω τι έχουμε προτείνει. Έχουμε προτείνει ένα ισορροπημένο σύστημα εποπτείας, το οποίο να έχει τα εξής χαρακτηριστικά: Παρέχει επαρκείς εγγυήσεις αμεροληψίας κι αντικειμενικότητας, είναι απαλλαγμένο από πολιτικές εξαρτήσεις, είναι δίκαιο και ισορροπημένο, απαρτίζεται από πρόσωπα στελέχη και μάλιστα, σε ικανό αριθμό που γνωρίζουν τοπικές υποθέσεις, δε δημιουργούν καθυστερήσεις και αγκυλώσεις και που συνδέονται με την έλλειψη εμπειρίας. Δεν θέτει εμπόδια στην ελεύθερη πρωτοβουλία κ.λπ..

Το έχουμε καταθέσει, το γνωρίζετε, γιατί είπαμε να υπάρχει ένας ελεγκτής νομιμότητας και μάλιστα, να είναι το Ελεγκτικό Συνέδριο. Γιατί αυτή τη στιγμή εξακολουθούν και λειτουργούν κι άλλοι ελεγκτικοί μηχανισμοί. Εντάξει, ελέγχει τον ελεγκτή νομιμότητας, αυτό το προέβλεπε και ο Καλλικράτης. Γιατί δεν έγινε μέχρι σήμερα; Κακώς δεν έγινε μέχρι σήμερα, αλλά τόσους μήνες εσείς έχετε τη διοίκηση, εσείς αποφασίζετε και οι άλλοι υλοποιούν.

Πάλι με τον Ελεγκτή Νομιμότητας, δεν το λύνετε το πρόβλημα. Εξακολουθούν να λειτουργούν και άλλοι ελεγκτικοί μηχανισμοί για την Τοπική Αυτοδιοίκηση, περισσότερο ή λιγότερο εξαρτημένοι από το Κράτος, οι οποίοι, διαρκώς, πολλαπλασιάζονται. Γιατί άραγε, πολλαπλασιάζονται; Για θέσεις εργασίας.

Συμφωνώ κι εγώ να υπάρχουν θέσεις εργασίας, αλλά να έχουμε και την προστιθέμενη αξία. Και πώς δημιουργούνται αυτές οι θέσεις εργασίας; Και πώς καλύπτονται αυτές οι θέσεις εργασίας; Αυτό θα το απαντήσουν οι ίδιοι που κάνουν τις προσλήψεις. Δηλαδή, ο Συνήγορος του Πολίτη, ο Γενικός Επιθεωρητής Δημόσιας Διοίκησης, το Σώμα Επιθεωρητών Ελεγκτών Δημόσιας Διοίκησης, η Οικονομική Επιθεώρηση, ο Συμπαραστάτης του Δημότη και της Επιχείρησης, ο Περιφερειακός Συμπαραστάτης, η Αρχή Ελέγχου Δημοσίων Συμβάσεων, η Ειδική Υπηρεσία Επιθεωρητών Περιβάλλοντος κ.α.. Φυσικά, και το Παρατηρητήριο Οικονομικής Αυτοτέλειας Ο.Τ.Α. και το Ελεγκτικό Συνέδριο.

Αυτοί οι ελεγκτικοί μηχανισμοί και οι λοιποί εμπλεκόμενοι θεσμοί δρουν τόσο αυτεπαγγέλτως όσο και μετά από καταγγελία. Με τα ανωτέρω δεδομένα, δημιουργείται μία ασφυκτική διοικητική πραγματικότητα, η οποία χαρακτηρίζεται από πολυάριθμους και αποσπασματικούς ελέγχους, που διενεργούνται από ασυντόνιστους ελεγκτικούς μηχανισμούς. Εμείς λέμε να γίνει ένας μηχανισμός υπό την εποπτεία του Ελεγκτικού Συνεδρίου και να υπάρχει πλήρης έλεγχος.

Εδώ, όμως, ευνοεί την κατευθυνόμενη κατάσταση, την ελεγχόμενη κατάσταση. Γιατί δεν τολμάτε να κάνετε ένα σοβαρό, υπεύθυνο ελεγκτικό μηχανισμό, όπως χρειάζεται το επιτελικό; Χαίρομαι που υπάρχουν αντιδράσεις, κύριε Υπουργέ. Το σχόλιο αυτό επιβεβαιώνει και επικυρώνει αυτό που είπα «υπό του Ελεγκτικού Συνεδρίου». Άρα, δίνω έμφαση στο ότι το Ελεγκτικό Συνέδριο είναι ένας μηχανισμός ανεξάρτητος, σοβαρός και του έχουμε εμπιστοσύνη. Και λέμε ότι αφού τον καταργείτε από το 2019, δώστε τη δυνατότητα να είναι εκείνος, ο οποίος θα ελέγχει όλα τα πράγματα. Να μην υπάρχει διασπορά. Χαίρομαι που συμφωνείτε. Είναι καιρός να το υλοποιήστε κιόλας.

Είπαμε ότι χρειαζόμαστε τους Χωρικούς Αντιπεριφερειάρχες στον τρόπο εκλογής. Να εκλέγονται δηλαδή, μαζί με τον Περιφερειάρχη. Να μην πάμε στη διαδικασία να υπάρχουν περισσότερες θέσεις συναλλαγής του β΄ γύρου.

Σε ότι αφορά στην κανονιστική αυτοτέλεια. Αν διαβάσετε στη σελ. 30 της πρότασης που έχουμε καταθέσει, θα δείτε ότι μπορούμε να έχουμε και τώρα κανονιστικές αρμοδιότητες, υπό προϋποθέσεις. Το λέει και το Σύνταγμα και το Συμβούλιο της Επικρατείας έχει αποφανθεί επί αυτού και υπάρχουν μέσα στο κείμενο που σας καταθέσαμε στο άρθρο 30.

Άρα, μην επικαλείστε πάντα τη Συνταγματική Αναθεώρηση για όλα. Για όλα επικαλείστε τη Συνταγματική Αναθεώρηση. Ένα «θολό αφήγημα», το έχετε ονομάσει Συνταγματική Αναθεώρηση. Όχι, δεν είναι για όλα. Υπάρχουν πράγματα, τα οποία μπορούν να λυθούν και σήμερα, αλλά επειδή δεν θέλετε να τα λύσετε, λέτε ας το πάμε στη Συνταγματική Αναθεώρηση. Είναι δικαίωμά σας.

Θα είναι πιο εύκολα τα πράγματα; Όχι, θα είναι πιο γραφειοκρατικά, γιατί δεν πατάσσονται οι «δράκοι» της Αυτοδιοίκησης. Πρώτος «δράκος» με αυτό το νομοσχέδιο που δεν πατάσσεται είναι η γραφειοκρατία. Δεύτερος «δράκος» είναι ότι ο έλεγχος γίνεται ακόμη χειρότερος και, πολλές φορέ, μεροληπτικός. Οπωσδήποτε, πολλές φορές, και οι Αποκεντρωμένες Διοικήσεις και άλλα όργανα, αντί να κάνουν έλεγχο νομιμότητας, κάνουν έλεγχο σκοπιμότητας. Και δεν ξέρω με ποια νομιμότητα κάνουν τον έλεγχο της σκοπιμότητας.

Τρίτος «δράκος» είναι ότι δεν λύνεται το πρόβλημα της υποστελέχωσης, η οποία είναι διαχρονικό πρόβλημα και τώρα επειδή έρχονται εκλογές «ανεβαίνει» το θέμα της υποστελέχωσης.

Τέταρτον, δεν λύνεται το πρόβλημα της έλλειψης πόρων στην Αυτοδιοίκηση μετά και τα 2δις που έχουν παρακρατηθεί.

Πέμπτον, δεν λύνεται το πρόβλημα της καλύτερης παροχής υπηρεσιών στους πολίτες. Γίνονται όλα πιο γραφειοκρατικά και απαιτούνται διαδικασίες μεγαλύτερης διάρκειας. Για να κάνεις έργο χρειάζεται ένας χρόνος από τη στιγμή που θα το εντάξεις μέχρι να μπει η πρώτη μπουλντόζα. Είναι αυτή η πρόοδος; Είναι αυτή μεταρρύθμιση; Μεταρρύθμιση δεν σημαίνει το πώς θα εκλέγεσθε. Ποσώς ενδιαφέρει τον κόσμο πώς θα εκλέγεται ο Περιφερειάρχης, ή ο Δήμαρχος, ή ο Δημοτικός Σύμβουλος.

Εκείνο που τον ενδιαφέρει είναι να έχει περισσότερη δουλειά σήμερα να έχει καλύτερο μισθό, να μπορεί να ζει αξιοπρεπώς, να έχει ασφάλεια, να έχει υγεία, να έχει παιδεία. Αυτό καλύπτεται μέσα από το νομοσχέδιο; Όχι φυσικά. Πρώτον διασπάται η Περιφέρεια Αττικής και εκεί είναι το μεγάλο ζήτημα και για την αυτοδιοίκηση τίποτα απολύτως. Ποιές προτάσεις έγιναν αποδεκτές. Εκείνο που έγινε αποδεκτό ήταν η πρόταση να μην ψηφίζονται οι περιφερειακοί σύμβουλοι από όλες τις περιφερειακές ενότητες, τίποτα άλλο δεν έγινε δεκτό. Πώς έχει εκληφθεί στο σύνολο του νομοσχεδίου από την τοπική αυτοδιοίκηση. Πλην του θέματος των εκλογών, του εκλογικού συστήματος, το οποίο το χωρίζω, όλο το άλλο το νομοσχέδιο 90 και πλέον τις εκατό η αυτοδιοίκηση είναι απέναντι, μην πω 100%. Διαχωρίζω την εκλογή από την αυτοδιοίκηση γιατί η αυτοδιοίκηση έχει μία συντεταγμένη διαδικασία που πρέπει να λειτουργεί και αυτη την συντεταγμένη διαδικασία πρέπει να την διαφυλάξουμε. Είναι όλοι απέναντι αυτό κάτι λέει.

Υποστελέχωση. Ενώ το μεσοπρόθεσμο λέτε στο δημόσιο τομέα ένα προς ένα στην αυτοδιοίκηση λέτε ένα προς τρία. Μακάρι να μην ισχύει αλλά εγώ οφείλω αυτό που διαβάζω να το πω. Η μεταρρύθμιση πρέπει κάποτε να ξεκινήσει, δεν ξεκινάει η μεταρρύθμιση τώρα, άκουσα θέλει 10 χρόνια κ.λπ.. Ναι αλλά όταν λέμε θέλουμε 10 χρόνια είναι σαν να το σπρώχνουμε στο μέλλον, σαν να φοβόμαστε, σαν να έχουμε κωλύματα, σαν να έχουμε συμπλεγματικές ιδεοληψίες ότι θέλουμε να κάνουμε μεταρρυθμίσεις, πρέπει να ξεκινήσει σήμερα. Από αυτό έπρεπε να ξεκινήσει, από τη μεταρρύθμιση αυτό είναι μεταρρύθμιση, πώς θα έχουμε καλύτερη υπηρεσία στον συνάνθρωπό μας στην πιο δύσκολη στιγμή. Και βέβαια, δεν εξυπηρετούνται βασικές αρχές της διοίκησης όπως είναι το κόστος όφελος. Η ιστορία ποτέ δεν λέει αντίο, λέει θα ξανασυναντηθούμε και αυτό πρέπει να το έχουμε όλοι υπόψιν μας. Σας ευχαριστώ.

ΠΑΝΑΓΙΩΤΑ ΚΟΖΟΜΠΟΛΗ (Πρόεδρος της Επιτροπής): Τον λόγο έχει ο κ. Ιωαννίδης.

ΓΑΒΡΙΗΛ ΙΩΑΝΝΙΔΗΣ (Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΤΕΕ)): Ήθελα να απαντήσω καταρχήν, όσον αφορά στο κομμάτι της αντιπαράθεσης ότι δεν είναι σε προσωπικό επίπεδο, έχει να κάνει με τον φορέα της ΕΝΠΕ, ο οποίος τουλάχιστον τα τελευταία 7 χρόνια κάνει συνέδρια και βγάζει ανακοινώσεις και τίτλους υπέρ της κατάρτισης αποκεντρωμένης διοίκησης. Δηλαδή το 2010 βγήκε ο Καλλικράτης, ξεκίνησε το 2011 και από το 2012 ξεκίνησαν τα συνέδρια περί κατάργησης πριν καν περάσουν 24 μήνες, ένα αυτό. Δεύτερον, να πω για το ερώτημα πώς συνδέεται η απλή αναλογική με το ζήτημα των συντονιστών. Για την απλή αναλογική νομίζω ότι είναι βασικό θεμέλιο της δημοκρατίας, είναι αδιαπραγμάτευτο και δεν το βάζουμε στο ζύγι. Εμείς τουλάχιστον, στο συνδικαλιστικό κομμάτι λειτουργούμε με την απλή αναλογική πολύ καλά και πετυχαίνουμε και συγκλίσεις και αποτελέσματα. Όσον αφορά τώρα στο θεσμό του συντονιστή, ειδικά εμείς και ειδικά και στη δική σας περιφέρεια έχουμε απίστευτα προβλήματα με τους συντονιστές, είναι ένα νέο εγχείρημα όμως, σαν θεσμός και τι αποδεικνύει κατά τη δική μας άποψη.

Αποδεικνύει ότι δεν έχει σημασία, εάν το πρόσωπο είναι δημόσιος υπάλληλος, εάν προέρχεται από την ίδια την υπηρεσία, εάν είναι συνάδελφος μας, ακόμη και συνδικαλιστής συνάδελφος από τα προηγούμενα χρόνια. Αυτό που έχει σημασία είναι τι πολιτική υπηρετεί και απέναντι σε αυτήν συγκρουόμαστε κάθε φορά. Πολλές φορές υπήρχαν και διορισμένοι γενικοί γραμματείς, που ήταν πολύ καλύτεροι από τους νυν συντονιστές που επιλέχτηκαν βέβαια μέσω ΑΣΕΠ και διακομματικά, απ' όσο γνωρίζω.

Όσον αφορά στις αρμοδιότητες, μου φαίνεται αδιανόητο πώς θα μπορούσε μια περιφέρεια ή ένας δήμος να δίνει άδειες παραμονής σε όλη την έκταση της χώρας ή να κάνει αναδασώσεις, να φυλάει το δάσος και να κάνει άρση αποχαρακτηρισμών, αυτό δεν συμβαίνει σε όλο τον κόσμο. Μπορώ να σας δώσω και ένα πόρισμα που έγινε αποδεκτό από επιτροπές της Βουλής, διακομματικό, πριν από τρία χρόνια για να δείτε ότι και συνταγματικά δεν προβλέπεται.

ΠΑΝΑΓΙΩΤΑ ΚΟΖΟΜΠΟΛΗ(Προεδρεύουσα της Επιτροπής): Τον λόγο έχει ο κ. Αγοραστός.

ΚΩΝΣΤΑΝΤΙΝΟΣ ΑΓΟΡΑΣΤΟΣ(Πρόεδρος του Δ.Σ. της Ένωσης Περιφερειών Ελλάδος (ΕΝΠΕ)): Θα ήθελα να διευκρινίσω κάτι, επειδή συμφωνούμε. Εμείς δεν είπαμε ούτε για τις άδειες παραμονής ούτε για το δασαρχείο, αυτό είναι ξεκάθαρο. Αυτά χτυπάνε στο Σύνταγμα. Είπαμε για άλλες, όπως είναι οι άδειες για το νερό, που έχουμε στείλει 15.000 για έγκριση για να βγουν οι άδειες και έχουν βγει 700. Γίνεται επικάλυψη και το προσωπικό κάνει δύο φορές τη δουλειά για άλλες, για το περιβάλλον και κάποια πράγματα μπορεί να έχουν ένα φορέα για να έχει την ευθύνη και όχι να πηγαίνει μπαλάκι. Καταλάβατε; Δεν διαφωνούμε σ' αυτό, είμαστε μαζί.

ΓΑΒΡΙΗΛ ΙΩΑΝΝΙΔΗΣ(Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΟΣΕΑΔΕ)): Εμείς, σαν εργαζόμενοι, είμαστε επιφυλακτικοί γιατί πολλές φορές τέτοιες αντιλήψεις είναι αντιφατικές. Δηλαδή, και από τη δική σας πλευρά, από τη μια μιλάμε για αρμοδιότητες και αυτοδιοίκηση και από την άλλη, εσείς οι ίδιοι και η δική σας σας αντίληψη δεν υπερασπίζεται το δημόσιο χαρακτήρα του δημόσιου και σε αυτό είμαστε αντίθετοι. Δηλαδή, όταν πολιτικά, κεντρικά υπερασπίζεστε την ιδιωτικοποίηση του δημόσιου και από την άλλη ζητάτε την ενίσχυση της αυτοδιοίκησης, αυτό είναι μια αντίφαση που εμείς δεν μπορούμε να αντιληφθούμε.

ΠΑΝΑΓΙΩΤΑ ΚΟΖΟΜΠΟΛΗ(Προεδρεύουσα της Επιτροπής): Τον λόγο έχει ο κ. Σταυρογιάννης.

ΝΙΚΟΛΑΟΣ ΣΤΑΥΡΟΓΙΑΝΝΗΣ(Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας - Δήμαρχος Λαμιέων): Επειδή αναφέρθηκε προηγουμένως από τον κ. Γεωργαντά και από την κυρία Χριστοφιλοπούλου, θα ενημερώσουμε τα κόμματα και θα αποστείλουμε όλα τα σχετικά έγγραφα, όμως ειλικρινά δεν αντιλαμβανόμαστε αυτό που γίνεται και πώς θα διασφαλισθεί στο μέλλον ο διορισμένος συντονιστής των αποκεντρωμένων διοικήσεων να αρνείται όχι μόνο την εφαρμογή των νόμων, αλλά και των δικαστικών αποφάσεων, όπως είναι η απόφαση του Σ.τ.Ε..

Θεωρούμε ότι είναι το τελευταίο κατάλοιπο μια νοοτροπίας, σύμφωνα με την οποία κάποιοι μπορούν ανεξέλεγκτα και αυθαίρετα να ασκούν δημόσια εξουσία, περιφρονώντας διατάξεις του Συντάγματος και της ισχύουσας νομοθεσίας. Υπάρχει ένα τελευταίο έγγραφο από το Υπουργείο Εσωτερικών, από την γενική διεύθυνση και θα σας το δώσουμε, αλλά θα το στείλουμε σε όλα τα μέλη της Επιτροπής, αλλά και σε όλους τους Βουλευτές, όπου ο παριστάμενος γενικός γραμματέας με την ψηφιακή του υπογραφή απαντά στον συντονιστή της αποκεντρωμένης Θεσσαλίας - Στερεάς και ειλικρινά, ξεφεύγει από τις δυνατότητες να αντιληφθούμε αν αυτοί είναι οι ελεγκτές νομιμότητας. Έτσι θα ελέγχεται η νομιμότητα των αποφάσεων των δημοτικών συμβουλίων, από αυτούς που παραβαίνουν ασύστολα τους νόμους και αρνούνται να εφαρμόσουν τις αποφάσεις του Σ.τ.Ε., μάλιστα, μείζονος σύνθεσης και ομόφωνες αποφάσεις της μείζονος σύνθεσης. Καταλήγει, λοιπόν, το έγγραφο του Υπουργείου Εσωτερικών προς τον διορισμένο συντονιστή από το Υπουργείο Εσωτερικών….

ΠΑΝΑΓΙΩΤΗΣ ΚΟΥΡΛΕΤΗΣ(Υπουργός Εσωτερικών): Από το ΑΣΕΠ είναι, κύριε Σταυρογιάννη.

ΝΙΚΟΛΑΟΣ ΣΤΑΥΡΟΓΙΑΝΝΗΣ(Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας - Δήμαρχος Λαμιέων): Ναι, με συγχωρείτε, κύριε Υπουργέ. Σας λέω, όμως, ότι ο προηγούμενος γενικός γραμματέας ήταν διορισμένος από το Υπουργείο.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Συγνώμη, σας παρακαλώ πολύ όλους σας, να μην κάνετε διάλογο. Κύριε Σταυρογιάννη, συγνώμη, για ένα λεπτό. Πρέπει να έχουμε αίσθηση του θεσμικού τόπου, αυτή τη στιγμή. Κάνουμε ένα διάλογο και αυθαιρέτως τοποθετήστε για κάποια πράγματα.

Σας παρακαλώ πολύ, απαντήστε μόνο στην ερώτηση και να μείνετε εκεί.

ΝΙΚΟΛΑΟΣ ΣΤΑΥΡΟΓΙΑΝΝΗΣ (Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας – Δήμαρχος Λαμιέων): Με συγχωρείτε, κυρία Πρόεδρε, εγώ κάνω διάλογο; Μου δόθηκε ο λόγος για να απαντήσω και δεν θα μου επιβάλλετε, το πώς θα απαντήσω. Εάν δεν θέλετε, αφαιρέστε μου Τον λόγο. Θα ενημερώσουμε τα Κόμματα της Αντιπολίτευσης και στα πλαίσια του Κοινοβουλευτικού Ελέγχου να το φέρουν στη Βουλή ότι αρνούνται να εφαρμόσουν τις αποφάσεις του Συμβουλίου της Επικρατείας. Αυτούς θα έχουμε αύριο ελεγκτές νομιμότητας των αποφάσεων των Δημοτικών μας Συμβουλίων;

ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ (Προεδρεύουσα της Επιτροπής): Είσαστε σε άλλο θέμα τώρα και σας παρακαλώ πολύ, προχωρήστε, ώστε να μπορέσουμε να ολοκληρώσουμε τη συνεδρίαση.

ΝΙΚΟΛΑΟΣ ΣΤΑΥΡΟΓΙΑΝΝΗΣ (Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας – Δήμαρχος Λαμιέων): Αφαιρέστε μου Τον λόγο και ας αποφασίσουν αυτοί που μας ακούνε.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής): Όχι, όχι, οι ενστάσεις ήταν για το προηγούμενο, κύριε Σταυρογιάννη. Ξέρετε πολύ καλά που πηγαίνουν.

ΝΙΚΟΛΑΟΣ ΣΤΑΥΡΟΓΙΑΝΝΗΣ (Πρόεδρος του Περιφερειακού Δικτύου των Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας – Δήμαρχος Λαμιέων): Καταλήγει, λοιπόν, το σχετικό έγγραφο προς το Συντονιστή της Αποκεντρωμένης Διοίκησης: «Σε κάθε περίπτωση, σύμφωνα με τα προβλεπόμενα στις διατάξεις της παρ. 5 του άρθρου 95 του Συντάγματος, η Διοίκηση έχει υποχρέωση να συμμορφώνεται προς τις δικαστικές αποφάσεις. Η παράβαση της υποχρέωσης αυτής γεννά ευθύνη για κάθε αρμόδιο όργανο, όπως ο νόμος ορίζει. Νόμος ορίζει τα αναγκαία μέτρα για τη διασφάλιση της συμμόρφωσης της Διοίκησης». Εδώ συμπληρώνω ότι κανένα μέτρο δεν έχει ληφθεί για την διασφάλιση της συμμόρφωσης.

Και καταλήγει επίσης, «σύμφωνα με τις διατάξεις του ν. 3068/2002, το Δημόσιο, οι Οργανισμοί Τοπικής Αυτοδιοίκησης, έχουν υποχρέωση να συμμορφώνονται χωρίς καθυστέρηση με τις δικαστικές αποφάσεις και να προβαίνουν σε όλες τις ενέργειες που επιβάλλονται για την εκπλήρωση της υποχρέωσης αυτής και για την εκτέλεση των αποφάσεων. Ενόψει των ανωτέρω, παρακαλείστε για τις κατά νόμου ενέργειές σας».

Τίποτα απ' όλα αυτά δεν έχει γίνει. Αντ’ αυτού, ο Συντονιστής της Αποκεντρωμένης έρχεται με μία απόφαση του, αφού πρώτα ρωτά την αρμόδια Διεύθυνση του Υπουργείου Περιβάλλοντος και όταν δεν του αρέσει η απάντηση λέει ότι αυτές είναι προσωπικές απόψεις υπηρεσιακών παραγόντων.

Όμως, ειλικρινά, δεν αντιλαμβανόμαστε, γιατί, εδώ και σχεδόν τρία χρόνια, από το Σεπτέμβριο του 2015 γίνεται προσπάθεια διάλυσης ενός Φορέα που προσέφερε κλείνοντας οκτώ χωματερές και διαχειρίζοντας με τον καλύτερο τρόπο τα αστικά απορρίμματα και μετά την δικαστική απόφαση του Συμβουλίου της Επικρατείας, να γίνεται η ίδια προσπάθεια.

Νομίζω πως υπάρχουν συγκεκριμένοι λόγοι, με όργανα της Πολιτείας να αρνούνται την εφαρμογή των νόμων και των δικαστικών αποφάσεων και νομίζω πως είναι πολύ σοβαρό ζήτημα.

Θα σας στείλουμε όλα τα σχετικά έγγραφα από την αρχή του προβλήματος, από τον Φεβρουάριο του 2015, όταν υπήρξε η διαπιστωτική της νόμιμης διαδικασίας μέχρι και τώρα, αφού πρώτα σας στείλουμε και την απόφαση του Συμβουλίου της Επικρατείας. Την ομόφωνη, μείζονος σύνθεσης, απόφαση. Βεβαίως, και το έγγραφο του Υπουργείου Εσωτερικών που εγκαλεί το Συντονιστή, αλλά δεν κάνει τίποτα για να αναγκαστεί να συμμορφωθεί με τους νόμους και τις δικαστικές αποφάσεις. Ευχαριστώ πολύ.

ΠΑΝΑΓΙΩΤΑ ΚΟΖΟΜΠΟΛΗ -ΑΜΑΝΑΤΙΔΗ (Προεδρεύουσα της Επιτροπής): Τον λόγο έχει ο κ. Τσοκανής.

ΧΑΡΑΛΑΜΠΟΣ ΤΣΟΚΑΝΗΣ (Συντονιστής του Δικτύου των Φορέων Διαχείρισης Στερεών Αποβλήτων (ΦΟΔΣΑ)): Συμπληρωματικά με τον Πρόεδρο του Δικτύου, θα ήθελα να κάνω μία παρέμβαση, γιατί δεν είμαστε ο ίδιος Φορέας. Ο «ΚΛΕΙΣΘΕΝΗΣ» θα ψηφιστεί και θα εφαρμοσθεί στη νέα δημοτική περίοδο.

Ειπώθηκε, αλλά θέλω να δώσω έμφαση σε αυτό και θέλω πραγματικά να το σημειώσετε, κύριε Υπουργέ. Σήμερα, με την υπάρχουσα δομή έχουν δρομολογηθεί έργα εκατομμυρίων από φορείς περιφερειακούς ή τοπικούς. Είμαστε στη μέση της Προγραμματικής Περιόδου του ΕΣΠΑ 2014-2020. Επιτέλους, δρομολογήθηκαν κάποια έργα, παρά τις καθυστερήσεις. Εάν εφαρμοστεί το κομμάτι των φορέων και τα ειδικά άρθρα άμεσα, εκτός από τον «ΚΛΕΙΣΘΕΝΗ», θα υπάρξει μία αναταραχή που θα φέρει κι’ άλλη καθυστέρηση. Είναι μία προσωπική εκτίμηση, κύριε Υπουργέ. Η πρόταση είναι να ακολουθήσει τον «ΚΛΕΙΣΘΕΝΗ».

ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ (Προεδρεύουσα της Επιτροπής): Τον λόγο έχει ο κ. Σκουρλέτης.

ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): Ιδιαίτερα σε αυτό που είπε ο κ. Τσοκανής, το γνωρίζουμε το θέμα και έχει συμβεί, κατ' επανάληψη, και σε άλλες περιπτώσεις. Υπάρχουν διάδοχοι φορείς, οι οποίοι συνεχίζουν να εκτελούν στη βάση της προηγούμενης Σύμβασης και με τους συγκεκριμένους όρους το ίδιο έργο. Έχει συμβεί κατ’ επανάληψη αυτό και σε έργα ΕΣΠΑ και σε άλλα. Άρα, δεν υπάρχει κανένα ζήτημα.

Θέλω δε να πω, πριν από λίγο αυτό που είπε ο δήμαρχος της Λαμίας, ότι μην συγκρίνετε κάτι το οποίο ακριβώς θα έρθει, ενδεχομένως για να θεραπεύσει αυτά που λέτε, δηλαδή ο νέος επόπτης νομιμότητας με την υφιστάμενη κατάσταση.

Αυτό που είπατε πριν, μπορεί να είναι και ένα επιχείρημα γιατί ακριβώς πρέπει να φύγει ο έλεγχος νομιμότητας από τις σημερινές αποκεντρωμένες και να το ασκούν άνθρωποι, οι οποίοι κατά τεκμήριο, θα είναι ειδικευμένοι σε αυτό και να μένουν μόνο σε ζητήματα νομιμότητας και να μην μπαίνουν σε ζητήματα σκοπιμότητας. Θα έπρεπε λοιπόν, να το υποστηρίξετε με τα δύο χέρια και με τα δύο πόδια, διότι αποτελούσε και αποτελεί ένα πάγιο αίτημα της αυτοδιοίκησης . Είναι ένα αποφασιστικό βήμα και δεν πρόκειται λοιπόν, για επιπλέον διαδικασία, αλλά πρόκειται για μια διαδικασία πιο σύντομη, πιο διαφανή, πιο αδιάβλητη, πιο αποτελεσματική στα όρια της νομιμότητας και μόνο και δεν θα πρέπει βέβαια σε καμία περίπτωση η δουλειά του ελεγκτή νομιμότητας να σχετίζεται με αυτή του Ελεγκτικού Συνεδρίου, το οποίο κάνει δημοσιονομικό έλεγχο, είναι ανώτατο δικαστήριο και κάνει άλλα πράγματα.

Άρα, μη τα μπερδεύουμε, μη βάζουμε μέσα τους Συνηγόρους του Πολίτη, τους συμπαραστάτες του δημότη, διότι αυτά τα πράγματα περισσότερο με μπακαλική μοιάζουν παρά με μια συζήτηση για την αυτοδιοίκηση. Και δεν αναφέρομαι τώρα σε αυτό σε σας, το τελευταίο δεν ήταν για σας.

ΝΙΚΟΛΑΟΣ ΣΤΑΥΡΟΓΙΑΝΝΗΣ (Πρόεδρος του Περιφερειακού Δικτύου Φορέων Διαχείρισης Στερεών Αποβλήτων (ΦΟΔΣΑ) Στερεάς Ελλάδας – Δήμαρχος Λαμιέων) : Μέχρι τότε, κ. Υπουργέ, σ' αυτούς, οι οποίοι γράφουν στα παλαιότερα των υποδημάτων, όχι μόνο το θεσμικό πλαίσιο, αλλά και τις αποφάσεις του Ανώτατου Ακυρωτικού Δικαστηρίου, μπορείτε να μας πείτε, εμείς ως φορέας, για να προστατευτούμε και να συνεχίσουμε το έργο της ορθολογικής διαχείρισης των απορριμμάτων τι να κάνουμε;

 ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ, Υπουργός Εσωτερικών): Προσέξτε να δείτε, υπάρχουν συγκεκριμένες διαδικασίες σε αυτές τις περιπτώσεις που κάποιος θεωρεί ότι ο αποκεντρωμένος δεν εφαρμόζει μια εκτελεστή απόφαση του ΣΤΕ, όπου προβλέπεται τι πρέπει να γίνει. Αυτά όλα λοιπόν, πρέπει να διατηρηθούν σε κάθε περίπτωση, δεν είναι κάτι άγνωστο ή κάτι που θα το αντιμετωπίσουμε για πρώτη φορά. Γνωρίζετε λοιπόν, τις διαδικασίες και θα πρέπει να δούμε τι μπορεί να γίνει. Αλλά από κει και έπειτα, αυτό που λέτε να το δούμε συγκεκριμένα.

ΠΑΝΑΓΙΩΤΑ ΚΟΖΟΜΠΟΛΗ (Προεδρεύουσα της Επιτροπής) : Ολοκληρώθηκε λοιπόν η β΄ συνεδρίαση.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Θελερίτη Μαρία, Κοζομπόλη Παναγιώτα, Πρατσόλης Αναστάσιος, Τζαμακλής Χαρίλαος, Γεωργαντάς Γεώργιος, Κυριαζίδης Δημήτριος, Χριστοφιλοπούλου Παρασκευή (Εύη) και Συντυχάκης Εμμανουήλ.

Τέλος και περί ώρα 13.20΄ λύθηκε η συνεδρίαση.

**Η ΠΡΟΕΔΡΟΥΣΑ ΤΗΣ ΕΠΙΤΡΟΠΗΣ**

 **ΠΑΝΑΓΙΩΤΑ ΚΟΖΟΜΠΟΛΗ**